
PIRMĄJi DEŠIMTMETI BAIGIANT. 


Siuo n-riu „Jaunimo Draugas“ baigia pirmąjį savo kilnios 
tarnybos dešimtmetį. Baigia dešimtmetį tarnybos, kurioje visas 
jėgas teko skirti lietuviškos šviesos skleidimui, tautiškos dva- 
sios ir krikššioniškos dorovės gaivinimui ir ugdymui Vilniaus 
krašto lietuvių jaunuomenės širdyse. Džiugu, kad jau tiek laiko 
garbingoj sargyboj išbudėta ir sėkmingai didžiųjų tautos tikslų 
siekta, o ypač džiaugsmas ima, kai matai, kad dešimtmečio 
pastangos veltui nenuėjo. 

Prieš dešimtį metų kitaip atrodė mūsų gimtasis kraštas. 
Tuomet spausdinto žodžio mūsų kaimuose nedaug dar plito, 
o jaunimas savo spaudos visai neturėjo. Taip pat lietuviškų 
organizacijų kaime mažai tebuvo, o mūsų jaunuomenė buvo 
dar visai neorganizuota. Mat, tuomet Vilniaus krašte trūko 
lietuviškos šviesuomenės, o todėl ir mūsų kultūrinio gyvenimo 
pulsas buvo labai silpnas. Tuomet dar nebuvo ne tik šių dienų 
stiprios lietuviško atgimimo srovės, bet nesimatė ir aiškesnės 
krypties vos pradėtoj jaunuomenės veikloj. O dėl stokos aiš- 
kiai suformuluotų veiklos šūkių daug gaišta laiko, svyruo- 
jant kryžkeliuose ir ieškant tikrųjų keliarodžių. 

Tose sunkiose sąlygose gimė „Jaunimo Draugas“. Pradžioje 
nebuvo nei lėšų, nei rašytojų, nei skaitytojų. Buvo tik pribrendęs 
jaunimo spaudos reikalas ir poros asmenų tvirtas pasiryžimas, 
kaip nors užkimšti nebepakenčiamą spaudos spragą. Tie du 
"veiksniai nulėmė, kad „Jaunimo Draugas“, sunkiose sąlygose 
gimęs silpnas būdamas, išliko gyvas, sustiprėjo ir jau de- 
šimtmetis, kai mūsų jaunuomenei gražiai tarnauja. 

„Jaunimo Draugas“ atnešė Vilniaus krašto jaunuomenei 
pirmą jos pačios širdyse gimusią ir brendusią spausdintą 

mintį. Jis Kristaus vardu pirmą kart pasveikino n.ūsų jaunimą 
ir kvietė jį visas jaunąsias jėgas aukoti savo tautai, jai ati- 
duoti jaunąją širdį ir sielą. Tuo būdu buvo pirmą kart viešai 
suformuluota tautiškai katalikiška mūsų jaunuomenės ideolo- 
gija, dedant jos pagrindan Dievo ir Tėvynės meilės idealus. 
„Jaunimo Draugo“ paskelbti tautinio ir dorovinio atgimimo 
šūkiai plačiai nuskambėjo Vilniaus krašto kalnais ir kloni- 
mis, o jų gaivinantis aidas užklydo į tūkstančius vargo su- 
kuprintų lušnelių ir giliai įsmigo jose bręstančios jaunosios 
kartos širdysna, 

Nuo pirmųjų „Jaunimo Draugo“ žingsnių iki šių dienų 
mūsų būklė žymiai pakitėjo. Siandie jau tūkstančiai lietuviško 
jaunimo susispietę tautiškosna organizacijosna. Jau tūkstan- 
čiai naudojasi lietuviška knyga bei laikraščiu. Siuo metu žymi 
mūsų jaunimo dalis jau sąmoningi ir šviesūs tautiečiai, ku- 
rie nesibaido lietuviško darbo, kuriems dėl lietuvio garbingo 
vardo ir pakentėti nebaisu. Iš pirmykščio paskirų asmenų 
tautiško veikimo šiandie jau susidaro tūkstantinių minių lie- 
tuviškoji veikla, kuri kas kart sparčiau stumia mūsų krašto 
likimą šviesios ateities linkme. 

Toj bendroj Vilniaus krašto lietuvių kultūrinėj veikloj, 
kuri jau davė taip gražių vaisių, teko ištisas dešimtmetis ir 
„Jaunimo Draugui“ dalyvauti. Jis nešė lietuviškos šviesos ži- 
bintą į tolimiausius mūsų krašto kampelius, kur kitokios lie- 
tuviškos šviesos spindulys retai ir sunkiai prasiskverbdavo. Jis 
patarnavo ir tiems, kurie naują plunksną miklino ir savo ku- 
rybines jėgas ugdė. Jis buvo ir su tais, kurie pratinosi spaus- 
dintu žodžiu naudotis ir raštuose žinių ieškoti. Jis džiaugėsi, 
kai jam pavykdavo varguose sustingusio lietuvio veide sal- 
džią šypseną pažadinti. Jis buvo ir ten, kur lietuvis jaunuolis 
linksminos, ir ten, kur jis sielojos, ir visur nešė draugiškos 
paguodos bei prieteliško patarimo žodį. 

Sako, kas nori laimingai pasiekti pasirinktą uostą, 
plaukdamas audringa jūra, tas turi dažnai patikrinti laivo 
krypti. „Jaunimo Draugas“ prieš dešimtį metų pasirinko Auk- 
ščiausiojo ir Tėvynės meilės vardu pažymėtą kelią, kuris ne- 
abejotinai veda visiško lietuvių tautos atgimimo ir visokie- 
riopo gerbūvio kryptimi. Siandie, patikrinę pradžioje pasirinktą 
kryptį ir pastebėję, kad laimingai plaukiame, galime tik dar la- 
biau įsitikinti, kad tos išganingos krypties mums keisti ne- 
valia. Su mumis plaukia tūkstančiai lietuviško jaunimo, prie 
musų prisidės ir kiti, kurie iki šiol laikėsi nuošaliai, nes visai 
lietuvių jaunuomenei su mumis pakeliui. Redakcija. 

Daug lietuviško džiaugsmo, laimės ir pasisekimų savo bendra- 
darbiams, platintojams ir skaitytojams Kalėdų ir Naujųjų Metų proga 
nuoširdžiai linki 

„Jaunimo Draugo“ Redakcija ir Administracija. 


DH 


ŽMONIJOS VADUOTOJAS. 


„Rasokite, dangūs, iš aukštybių, ir tegu debesys išlyja Teisųjį, 


tegu atsiveria žemė ir teišželdo Gelbėtoją“ — šaukė senasis |zraelio pra- 
našas, nusivylęs žmonių išmintimi ir matydamas visuotinį sugedimą. 
Jo manymu, turi ateiti regimas Teisingasis, kuris parodys kelią ir išva- 


duos žmogų iš jo paties vergijos, iš aistrų ir nuodėmės vergijos. 


Sveikas, Jėzaus mažiausias... 


O štai, vėl graikų išminčiaus šauksmas, kuris, nors ilgai gyvenda- 
mas, jokios aplinkui prošvaistės nebematė ir jautė, kad visuotinis vi- 
suomenės sugedimas turi baigtis katastrofa, — pats žmonių gyvenimas 
turi subyrėti. 

— Padarykite man tą malonę, nepavydėkite man, senam žmogui, 
reginio, kurio lig šiol dar niekada nesu matęs... Tegu kas nors iš jūsų 
parodo man žmogų, kuris nori būti pripildomas dieviškos dvasios ir 
nebevainoja nei Dievo, nei žmonių, niekur neklysta, nepuola, nepyksta, 
nepavydi, — žmogų, kuris trokšta tapti Dievu ir, šiame negyvame kūne 
bebūdamas, mąsto apie vienybę su Dievu. Parodykite man jį! 

O kitas tos pačios gabios tautos išminčius, daug žemių apkelia- 
ves, jau nebematė žemėje nieko, kas galėtų atstatyti sugriautus visus 
žmonių gyvenimo pamatus, ir pranašiškai šaukė: „Jei bent Dievas iš 
dangaus ateis ir išmokys mus tiesos“. | 

Argi tai nėra krikščionybės aušra! Zmonija šaukte šaukė Dangų 
siųsti jai Tą, kuris atstatytų žmonių gyvenimą, atneštų šviesos, kurioj 
pamatytų tikrąją daiktų vertę, parodytų tikrąjį kelią į iaimę ir ramybę. 

Ir išgirdo Dangus žmogaus šauksmą, nors šimtai*metų praėjo. 
Reikėjo, kad žmogus įs'tikintų, jog jo paties protelio neužtenka savo 
gyvenimui tvarkyti, kaip neužtenka elektros lempučių nakties tamsai 
išsklaidyti, nors jų ir daug sau užsižibina. Viena saulė ją išsklaido, ir 
pasidaro tikrai šviesu, visur šviesu, viskas matos, gali dirbti, visi šešė- 
liai ir vaiduokliai išnyksta: dieną ji daro, ne žemiška šviesa. 

Taigi, suprantame, koks džiaugsmas perėmė žmoniją, kada tas |au- 
kiamasis dieviškas žmogus pasirodė žemėje. 

Kas jis buvo? Kur pasirodė? Gi ramiame Palestinos kam pely, Be'- 
liejaus vietovėje. Jis pirmą kartą pažvelgė savo Žmogiskomis akimis 
į Mūsų suvargusią žemę. Toji dieviškoji šviesa žemėje atsimušė net 
padangėje: sužibo nauja neregėtos šviesos žvaigždė. Ir pamatė ją visų 
pirma išminčiai, o paskui paprastų sodžiaus gyventojų, teisių, kaip gamta 
be vyliaus, žmonių akis. Jie pirmieji pastebėjo naują žvaigždę, jie pir- 
mieji Betlizjaus Kūdikyje ant šieno pažino užtekančią žmonijos saulę. 
Ir, kaip saulei užtekėjus, pasigirsta gamtos džiaugsmo belsas, kad ir 
vieversio giesmės pavidale, taip žmogaus širdies džiaugsmas pratrūko 
šlovės giesme: Sveikas, Jėzau, gimusis! 

OD danguje trykštančiais saulės spinduliais pasklido nesiliaujanti 
angelų giesmė: 

Gloria in excelsis Deo! 

Ir nuo tos valandos prasidėjo žemėje perversmas, kokio ji nėra 
mačiusi. Naujas lapas atsivertė žmonijos istorijoje. Ir dalinam mes šien- 
dien savo istoriją į du laikotarpiu: vienas prieš: Kristaus gimimą, ant- 
ras po Kristaus gimimo. 

Naujas raugas užraugė žmoniją. Lyg pavasarį saulei sušildžius že- 
me, ėmė dygti neregėti augalai, neregėti žmogaus dvasios reiškiniai. 
Kas čia pasidarė? Daiktai, dėl kurių žmonės vienas kitam gaivas skaldė, 
metami šalin: meta namus, dvarus, ištaigingą gyvenimą. Mušami ne- 
keikia, nekeršija, laimina, meldžiasi. Sveiki ir kilmingi nusilenkia į var- 
gšus, ligonis, našlaičius, juos renka, juos globoja. Ponas ir vergas bro- 
liais vadinasi, sėdasi už vieno stalo. Stebuklai: jaunos mergaitės, ku- 
rioms siūlomos garbingos moterystės, savo jaunystę, savo grožį aukoja 
Kristui ir eina gyventi vienumoje ir tarnauti kitiems: globoti našlaičius, 
slaugyti ligonis, mokyti svetimus vaikus. Kas buvo laikoma laimės vir- 
šūnė — kurti šeimą, to laisvu noru išsižadama. 

Arba štai vėl, kiek kraujo lieta, kad įgytų valdžios,--o čia, žiūrėk, 
tvirti vyrai, išsižadėję asmeniškos laimės ir laisvės, laisvu noru atsi- 
duoda kitų vadovavimui ir linksmi eina to darbo dirbti, kuriam juos 

siunčia jų pasirinktas viršininkas. Įvyko daiktų perkainavimas. Nakties 
tamsoje bauginantys vaiduokliai dienos šviesoje pasirodė paprastais 
velniais. Taip: tik Kristaus šviesoje pasirodė, kas svarbiausia gyvenime, 
o kas antraeilės reikšmės, — kas tikslas, o kas priemonė. 

Ir kiek tų, kurie suprato Kristų ir juo pasekė! Mūsų Ciurlionis savo 
regėjime tą atvaizdavo: begalinė žmonių eilė eina ir eina nesulaikomai 
į kalną, kurio viršūnėje spindi Kryžius. 

Ir nėr kas sulaiko tą Kristaus Naujos žinios (Evangelijos) eigą! 
Galvas kapoja jos skelbėjams, kalėjimuose pūdo, žvėrims meta, — eina 
ir eina: ir pripildo miestus, 'ir kaimą, ir senatą, ir kariuomene, ir cie- 
soriaus rūmus, ` ir Kryžius suspindi ir padangėje, ir ant rūmų, ir pa- 
kelėse, ir pamiškėse menkos grytelės lange. „Juo nugalėsi“. 

Ir už nieką neatiduos žmogus to turto, kurį jam atnešė Kristus, 
nes be jo pasidaro tokia bedugnė, kad joje prasmenga visi idealai, vi- 
sos laisvės ir visa gyvenimo prasmė. Taigi, negali būti žmogus abe- 
jingas (neutralus) Kristui, kaip negali būti sūnus neutralus tėvui, tau- 
tietis savo tautai. Kas nėra su Kristumi, tas prieš Kristų. „Kas nėra su 
manim, tas prieš mane; ir kas nerenka su manim, tas barsto“, paties 
Viešpaties žodžiai. 

O šiandien mes esame pašaukti toliau nešti Kristaus Gerąją Nau- 
jieną — Evangeliją. Visi pašaukti. Kristaus Karalija, kuri neša su savimi 
rarnybę, meilę, tesingumą ir net visokeriopą tvirtybe ir sveikatą, Lie- 
tuvoje šiandien pareina nuo mūsų. Tuo veikiau ji ateis, kuo drąsiau 
jo mokinių eilėse stosime nesvyruodami, nesidairydami, Kristaus nesi- 
gėdydami ir atvirai visiems šauksime: 


Sveikas, Jėzau, gimusis! M. R. 
EE TEE 668 
SAS AAS AS GRS GC o ot EITE EUREN EE ge KEE 
LIUDAS GIRA. 

Šalta balta, balta šalta. Visa, visa atsimaino, 

Purto žvarbūs šiaurės vėjai. Visa, visa palinksmėja, 

Pagailėk žmogaus, nors kalto, Kai Kalėdos mums ateina, 

Dieve, gimusis Betliejuj. Zvaigždę žiebdamos Betliejaus. 
Vėlai švinta, anksti temsta. Meilę, giedrą, taiką, rimtį 
Nebešildo nė saulutė. Skelbia mums Kalėdų šventė, 
Vien viltimi pasiramstom: Tu panorai, Kristau, gimti, 
Tuoj turės Kalėdos būti! Kad aprimtų tie, kur kentė, 

Tuoj Kalėdos — šventos, mielos, Tu panorai gimti, Kristau, 

Sventė danguje ir žemėj. Vargingoj Betliejaus kūtėj, 

Ir žiema netaip pašėlus, Kad žmonių gentis išvystų 

Ir skliautai netaip aptemę. Zemėj Rojaus nors kamputį!... 


CHIC 

Tikras jaunimo draugas. 


— Gal straipsnelį parašytum. Baigiame „Jaunimo Draugo“ pirmąjį 
dešimtmetį — kalbino redaktorius, 

— Aš? Tiek metų, kai nieko į „Jaunimo Draugą“ nerašiau. Kaž- 
kaip nutolome. 


— Bet pirmaisiais metais buvai veiklus bendradarbis, — argumen- 
tavo redaktorius. 
— Šak ciesų porini, — norėjau atsakyti savąja dzūkų tarme. 


Pirmaisiais metais... Vadinasi, praėjo jau gerokas laiko tarpas, jei- 
gu drąsiai sakoma „pirmaisiais metais“. Metų, apskaičiavus matematiš- 
ku tikslumu, gal ir nedaug. Vos dešimtieji pasibaigė. O paprastai esa- 
me linkę manyti, ar bent sakome, kad dešimts metų,tai, girdi, nedide- 
lis laikotarpis. Ir čia pat, norėdami kaip nors pateisinti dešimtmečio 
sukaktuves, mėginame įrodinėti, kad mūsų gyvenimo sąlygose dešim- 
tukas apskritų metelių šį tą reiškia. Aišku. Dėl to negalima ir abejoti. 
Dešimtį metų išgyvuoti draugijai, arba be pertraukos leisti laikraštį, tai 
ne juokai, bet didelis laimėjimas. 

Lietuviškų draugijų Vilniuje turime daug ilgiau gyvuojančių, negu 
dešimtį metų, bet laikraštis, kuris būtų leidžiamas dešimtus metus be per- 
traukos, yra didelė naujiena, yra, jei taip galiu išsireikšti, istorinis mūsų 
visuomenės gyvenime įvykis. 

Keistas sutapimas! Mūsų studentų sąjungai dešimts metų, mūsų 
liaudies švietėjų-mokytojų sąjungai dešimts metų ir „Jaunimo Draugui“ 
taip pat dešimts metų! Mūsų kuriamojo gyvenimo entuziastai šių su- 
kaktuvių proga sušuks jubiliatėms ir jubiliatui—ilgiausių metų! Vėl kiti 
šių trejopų sukaktuvių proga pamėgins praėjusiais dešimtmečiais pada- 
rytus darbus pakritikuoti, gerokai persijoti. Aišku, galima ir pasidžiaugti 
ir sąskaitas suvesti. Įvairumas gyvenimui reikalingas. Be jo mūsų gy- 
venimas nebūtų vertas ir sulaužyto skatiko. Iš to išeitų, kad sukaktu- 
vių proga, vieni jomis turėtų džiaugtis, kiti kritikuoti. Arba šį dvejopą 
jubiliejaus minėjimą turėtų atlikti tie patys žmonės, kuriems tektų 
ir džiaugtis ir kritikuoti. 

Šio straipsnelio autorius neprisideda nei prie vienų, nei prie kitų. 
— Tai kokių galų čia brukies,— paklaus „Jaunimo Draugo“ skaitytojai. 
Leisk optimistams džiaugtis, o pesimistams kritikuoti. Labai perprašau! 
Viena, kad esu prašytas šį tą parašyti, o antra buvo, laikai, kada dar- 
bavausi „Jaunimo Drauge“, kada su kolega Marijonu, Dieve duok jam 
sveikatą, spaustuvėje vos už čiuprynų repasiėmėm už ideologinius 
skirtumus. Po tų karštų debatų nuėję nusifotografavome. (Tikiu, kad ta 
fotografija dar pamatys saulės šviesą), Paskui... Marijonas išvažiavo, 
aš nukrypau kitur, Silvestras dar kurį metą laikėsi tradicijų... Tik vie- 
nas redaktorius (jo vardas ir pavardė yra paskutiniame laikraščio pus- 
lapyje) neišleido plūksnos iš rankų, kol štai esame sukaktuvių išva- 
karėse. 

Kiek iki šiol išėjo „Jaunimo Draugo“ numerių, rašydamas šį vadi- 
namąjį straipsnį tikrai nežinau. Sužinosiu, kai išeis naujas numeris. 
Antra vertus, numeris daugiau, numeris mažiau — nesvarbu. Už tat 
svarbu štai kas. 

„Jaunimo Draugas“ per tuos dešimtį metų iš tiesų buvo jaunimo 
draugu, mūsų, lietuviškojo jaunimo draugu... Apie jaunimo laikraščio 

reikalingumą ir anksčiau viename kitame mūsų laikraštyje būdavo pra- 
sitariama. Bet šis išganingas sumanymas iki 1926 metų pradžios taip ir 
paliko sumanymu. Tiesa ir tai, kad iki 1926 metų mūsų laikraščiuose 
buvo rašoma ne tik apie jaunimo laikraščio reikalingumą, bet būdavo 
straipsnių ir jaunimo klausimais. Išeitų, kad jau ir anksčiau buvo jau- 
nimo klausimu rūpinamasi, rašoma. Visai kitaip dalykai virto, kai Vil- 
niaus krašto lietuvių jaunimas susilaukė savo laikraščio... 

Nuo to laiko praėjo dešimts metų. Apsivilkus kritiko rūEais gal ir 
vertėtų pastatyti klausimas. Kas ligi šiol nuveikta? Redaktor:ui šitas 
klausimas gali nepatikti, nes daug lengviau paklausti, negu atsakyti, 
išsiaiškinti. Bet aš manau, kad „Jaunimo Draugo“ redaktorius ir visi 
jo bendradarbiai, kurių vieni trumpiau, kiti ilgiau darbavosi, gali len- 
gvai atsakyti i SE liai šiol nuveikta? Atsakymas b> žodžių 


I 


Liet. Šv. Kaz. D-jos Švenčionių apskr. skyrių atstovų suvažiavimo (š. m. XI.18-19 d.) 

venčionyse dalyviai su prelegentais. Viduryje sėdi kun. mag. St. Valiukevičius, 

dešinėj nuo jo adv, A. Juknevičius, kairėj inž. J. Jankauskas. Dešinėj krašte sėdi 
inž, M. Krauž'ys. Iš kairės ketvirtas (sėdi) kompozitorius J. Sinius. 


Štai jis. Dedama ant stalo 10-ties metų „Jaunimo Draugo“ komplek- 
tai. Dešimts metų -—dešimts apystorių tomų. Gerbiamieji! Tai ne juokai, 
Duoti Vilniaus krašto lietuvių jaunimui dešimts storų spausdinto lietu- 
viško žodžio tomų —yra didelis darbas. Yra tai įrodymas, kad „Jaunimo 
Draugas“ per tuos dešimtį metų iš tiesų buvo tikruoju Vilniaus krašto 
lietuvių jaunimo draugu. 

Visai kitas klausimas — „Jaunimo Draugo“ trūkumai. Jų buvo ir 
bus. Tobulumo pasaulyje nėra, bet kai laikraščio vedėjas, jo vairuoto- 
jas turi gerus norus, trokšta per spausdintą lietuvišką žodį padėti savo 
tautiečiams, tai jau yra labai daug. O tokių norų „Jaunimo Draugo“ 
redaktoriui netrūko. Tarp mūsų kalbant, teko girdėti, kad paskutiniu 
metu į „Jaunimo Draugą“ koncentruojamos naujos jėgos. Malonu! Ko- 
kiais keliais eis naujų jėgų vadovaujamas šio mėnesio jubiliatas— atei- 

tis parodys. Bet jei tiesa, ka žmonės kalba apie naujų jėgų būrimą, tai, 
naudodamasis seno bendradarbio teisėmis, taip sakant, paprašęs žodžio, 
norėčiau pridėti savo triliakį, kaip ir kokį linkėjimą. Mano linkėjimas 
nedidelis, kuklutis. Būtent, norėčiau, kad „Jaunimo Draugas“, pradėda- 
mas savo garbingo gyvenimo antrąjį dešimtmetį, dar labiau susiartintų 
su Vilniaus krašto lietuvių jaunimu, dar giliau paimtų į širdį jo vargus, 
negalavimus, jo norus, troškimus. Kitaip sakant, kad stengtųsi, kaip 
sakydavo didysis mūsų Kudirka, sužinoti, kur lietuvis jaunuolis dainuoja, 
linksmindamas visą aplinkumą, kur jis liūdi, kur sesutė lietuvė savo 
angelišku balsu traukia lietuvišką dainelę ir kur ji surambėjusiomis 
nuo sunkaus darbo rankomis šluosto per saulės nudegtą veidą riedan- 
čias gailias ašaras. 

Jei visa tai „J. Dr.“ giliai paims į širdį, jis suburs aplink save 
visą Vilniaus krašto lietuvių jaunimą, sudarydamas iš jo gražią šeimyną... 
Tokis mano linkėjimas geram pažįstamam „Jaunimo Draugui“, tikram 
jaunimo draugui. R. Mackevičius. 

Iš visų metinių švenčių Kūčios yra pats gražiausias, pats švenčiau- 
sias vakaras. Kūčiomis žmogus pradeda džiaugtis kūdikiu būdamas ir 
nenustoja jų laukti pasenęs. Suprantama: tą vakarą švenčiame atminimą 
To, Kuris pasauliui skelbė Taiką ir Meilę. Ir jausti, kad aplink visą 
žemės rutulį milijonai žmonių džiaugiasi tąja šventės nuotaika, laužo 
„Dievo pyragus“, visi tokie švelnūs, taip maloniai nusiteikę ir kad esi 
narys tos milžiniškos draugijos, — visa tai jausti — malonu. 

Nežemiškas jausmas užburia ir mus. Ir mes tą vakarą norime ir 
stengiamės būti švelnesnės, meilesnės, gražesne dvasia. Kaip ir kur 
begyventum, — gražiame salone, ar prastoj bakužėj — Kūčių vakaras 
visada vienodai brangus, visada nori, kad jis būtų malonus, ilgai ne- 
pamirštamas. 

Taip jaučia visi, to trokšta milijonai. Ir kaip liūdna prisimint šei- 
mas, kurios to pasiekt negali, kurių širdys užkietėjusios, kurias nelaimės 
prislėgė, kurie senatvėj visų apleisti, su ašaromis laužia „Dievo pyragus“. 

Sesės! Kas, jei ne mes daugiausia suprasim Kūčių vakaro raikšmę: 
Taiką ir Meile! ar ne mes pirmosios turime tai įgyvendinti? Kas, jei ne 
mes nuskaidrinsim suvargusių senelių širdis, pradžiuginsim nusiminu- 
sius tėvelius, paguosim susirūpinusį brolį? Kas, jei ne mes, kurios 
skaisčia jaunyste žydim, kurių dvasios netemdo dar joks šešėlis? Įnešti 
džiaugsmo į niūrias dienas, nušviesti aptemusias akis galim tik mes, 
kurių širdis jautri, vargu nenukamuota, troškimai drąsūs ir jėgos jaunos. 

Kitose šalyse yra labai gražus paprotys— „Kalėdų diedukas“ lanko 
ne tik vaikus, bet ir suaugusius ir senelius. „Kalėdų diedukas“ — tai do- 
vanos, duodamos savo artimiesiems Kalėdų švenčių proga. Jos gali 
būti pigios, menkutės, bet kiekviena iš jų primins tam, kurį apdova- 
nojai, kad apie jį galvojai, rūpinais, kad atsiminei. 

Ypač atsiminti privalom tuos, kurių Kūčios nėra giedrios: senelius, 
kurie jaučiasi esą vieniši šiame pasaulyje, neturtingus, kurie neturi 
kuo paįvairinti savo Kūčias. Pasistenkim kuo nors juos pradžiuginti. 
Pagaliau atsiminkim visus tuos, kuriems brangus mūsų atsiminimas. 

Lo a Daina Apie“ savii 
Dešimts ilgų metų, kaip aš keliaunu, 
bet dar nepasenęs. Nuolatos jaunas! 
Buvau kiekvienoj aprūkusioj gričioj, 
ilisti kartais teko pro duris uždarytas, 
tačiau lietuvišką šypseną inešiau ten. 
Dešimts ilgų metų, kaip aš keliaunu, 
bet dar nepasenęs. Nuolatos jaunas! 
Nors kartais ir lietus ir tamsa, nors akis išbadyki, 
vistiek nueinu, nors už dyką, : 
ir piktžoles melo išraunu ten. 
Per dešiunti metų, jaunime, aš tau 
lietuvišką mintį ir žodį nešiau, 
tik imk, galvok, budėk! 
Kad mano žygiai nenueit perniek. 
Dažnai ir kelią sunkiai bristi teko, 
visaip juk būna jer dešimtį metų. 
Kad dažnai, pas tave nesilankyčiau, 
kad tamsoje paskęstų jaunos grįčios, 
net muilo burbulus žadėjo man. 
Bet aš i slidžią pakalnę neslydau, 
nors mačiau kitus slystančius. 
Ejau, kaip kareivis, kaip sargas, 
kad, ranką tau pavargusiam 
padavęs, ivesčiau iš šuntakio kelian. 
Per dešimtį metų, jaunime, aš tau 
lietuvišką mintį ir žodį nešiau, 
tik imk, galvok, budėk! 
Kad mano žygiai nenueit perniek. 
Dabar, kai dešimtmečiui ranka pamojau, 
ir ant tvirtų jau stoviu kojų, 
einu naujai į tavo grįčią, 
kad nusiminusį tave lankyčiau 
ir rodyčiau tavo tikruosius kelius. 
Tad, jaunas Lietuvos artojau, 
eik su manim per žemę — rojų, 
kartu mes melsimės, kartu ir dirbsim, 
rusensim, kol darbu net pavargsim. 
Bet laimės rytą sukursim čia! 
Per dešimtį metų, jaunime, aš tau 
lietuvišką mintį ir žodį nešiau, 
tik imk, galvok, budek! 
Kad mano žygiai nenueit perniek. 

NEAMŽINAI. 


Kalėdų išvakarės... 

Didelės, baltos sniegulės tingiai dengia laukus, pievas, miškus. 
Atrodo, kad viskas, lyg Kalėdų angelo, skaidriais sparnais ir baltu 
apsiaustu apgaubta. Gamta rami, giliai susimąsčiusi, jau visiškai pasi- 
ruošusi sutikti rytų Aušrine, kuri kažkada pranešė žmonėms, kad 
skurdžioje lušnelėje užgimė Kristus.Per visą dieną nepasirodžiusi saulė 
dingo rūkų prieblandoje. Atslinko kurti naktis. Ramu... Tylu... Retkar- 
čiais iš šermukšnių šakų pabaidyti juodvarniai, beskrisdami, disonansi- 
niais akordais sukrankdavo ir sudrumsdavo kurčią tylą, bet jiems išsis- 
kyrus, tamsios girios eglynuose vėl įsiviešpataudavo tylioji angelų ir pie- 

pasidalyti kalėdaičiais ir viens kitam palinkėti daug laimės, sveikatos 
ir laimingesnio gyvenimo. Jų akyse spindi džiaugsmas, lūpose — šy- 
psniai, balse vilties gaida... Vidurnaktis ritmingai slenka... 

Pirkelių žiburėliai, kaip vilkų akys, merkėsi, geso... 

Tiktai sodžiaus gale, po liepa, samanotos bakužės mažuose lan- 
geliuose, šviesa dar ilgai, baimingai mirkčiojo. Prie parengto kūčių stalo 
sėdėjo į kuprą susilenkusi, raukšlėtu veidu, išverktomis akimis sena 
motulė. Ji suakmenėjusiomis, nuo ašarų nublukusiomis akimis žvelgė 
kažkur į tolį. Ji lyg be gyvybės, be jausmo. Jos motiniškas žvilgsnys 
skrodė ūkanotus laukus, tamsias paslaptingas girias ir storiausias mūro 
sienas. 

— O, senoji motinėle! Žiaurus likimas išplėšė tau aukso sakalėlį — 
mylimą sūnelį, kuris buvo žadėjęs parnešti įvairiaspalvę laimės juostą 
ir pakloti ją nelaimingoje šalyje skurstantiems broliams. Kodėl, moti- 
nėle, tavo skruostais nerieda žvilgančios ašaros? Kodėl?... 

— Išseko man ašaros.. Plaukai, kaip pavasarį obelys, pabalo... 
Širdyje stingsta kraujas. Veidą raižo liūdesio raukšlės... Jis gyvųjų kar- 
ste — kalėjime... 

Staiga už lango senos liepos sustyrusiose šakose gūdžiai sustaugė 
vėjas, lyg baisų žodį tardamas. 

— Amžinaiii... amžinai... Tos pačios vėjo dėjonės atsiliepė baku- 
žės pakraikėse ir kamine, paskiau aidu nutyvuliavo į tolį, kur buvo nu- 
kreiptos motinėlės mintys. 

Senojo miesto aukštojo bokšto laikrodis, atskaitęs dvylika žvai- 
ąždžių, lyg nuvargęs, nutilo. Pabudo varpai ir, pamatę nuo rytų iš- 
kilmingai atslenkančią Aušrinę,  sugaudė įvairiais balsais. Zmonės 
sukilo. Jų būriai traukė atiduoti garbe Tam, kuris atėjo pasaulin, neš- 
damas žmonėms išganimą, viltį, meile... Iš milijonų krūtinių plaukė ga- 
lingi balsai: „Garbė Dievui aukštybėse“... 

Tik negalėjo jis, nelaimingos motinos sūnus, kartu su savo arti- 
maisiais užgimusiam Kūdikėliui atiduoti garbę. Neleido sunkios geleži- 
nės durys ir įkyrūs retežiai. 

Vienodas ir nuobodus vėjas spiegia, kaukia: „Amžinaiii...amžinaiii“... 

Ir taip nuolatos jo ausyse skamba vienas tik žodis, baisus, kaip 
pragaras. — Amžinai! 

Bet staiga suskamba laisvės varpas, kurio garsas nuaidi po visą 
kraštą ir, įsiskverbęs pro geležiniais virbais užpintą langą, sukužda: 

— Jaunuoli, neamžinai! Juozapas Bajoraitis. 

Kalėdų eglutė. 
(Padavimas). 


Naktis, kurią gimė mažutis Jėzus, buvo šviesi ir rami. Žmonės ir 
visi sutvėrimai džiaugėsi. Medžiai, kurie augo netoli stainelės, stiepė savo 
šakas ir žvelgė vidun kūtelės, kur ant šieno gulėjo Dangaus ir Žemės 
Karalius — mažutis Jėzus. 

Ir mažučiai augalėliai—gėlelės džiaugėsi Išganytojo užgimimu. Jos 
pakuždomis viena kitai sakė tą linksmą naujieną ir nedrąsiai, pakėlu- 
sios kvepančius žiedelius, siuntė kūtelės link malonų kvapą. | 

Netoli kūtelės, kurioje gimė pasaulio Atpirkėjas, augo trys medžiai: 
alyva, eglė ir plačiašakė palmė Tą šventąją naktį danguje sužibėjo iš- 
pranašautoji šviesi Betliejaus žvaigždė, parodžiusi, kur pasaulin atėjo 
Tas, Kurio jau seniai nuodėminga žmonija laukė. Jis atnešė pasaulin 
viltį, paguodą ir įžiebė į žmonių širdis artimo meilę. 

Tą vakarą gamta buvo neišpasakytai graži. Ji visa garbino Kristų— 
Kudikėlį ir aukojo Jam savo dovanas. 

Laimingiausi visų augalų buvo trys, šalia kūtelės augę medžiai, 
Jie pro praviras duris matė Mažutį ir gerėjosi Jo šypsena. 

Išdidi palmė pasisuko j alyvą ir ėmė tartis, kekių dovanų nunešti 
Kūdikėliui, kad Jį palinksmintų. Pagaliau nutarė nunešti savo vaisius. 

ŽŽ E EE E = dne palmė. 

i — Paimkite drauge ir mane - sušnibždėjo tyliu balsu eglutė, kuri 
augo prie alyvos. 
: Palmė ir alyva išdidžiai pažiūrėjo į nelaimingą, drebančią eglaitę. 
'— Paimti tave? —nusistebėjo jos.-- O ką tu galėsi Vaikeliui paau- 
koti? Juk nieko kita neturi, kaip aštrias duriančias skujas. O tavo dervos 
kvapas yra toks nepakenčiamas, kad Jėzulis tuoj imtų verkti. 

Nelaiminga eglaitė liūdnai nutilo ir tik iš tolo žiūrėjo į gražųjį 
Vaikeli. Angelas, kuris dabojo Viešpaties stainele, dirdėjo medžių pa- 
sikalbėjimą— šiurkščius palmės ir alyvos žodžius, nutarė paguosti kuklią 
ir nedrąsią eglute. 

Tuo tarpu, atėjusios pas Kūdikėli palmė ir alyva padėjo prie Jo 
kojų savo vaisius. Alyva— nuostabiai kvepiančius, paauksuotus vaisius, 
kuriais pakvipo visa kūtelė, o palmė nusilenkė ir padėjo į ėdžias gra- 
žŽiausias uogų kekes, be to, išplėtusi tankias šakas, pridengė Ji, norė- 
dama sušildyti 

Eglaitė nuliūdusi žiūrėjo, bet nepavydėjo savo draugėm. 

— Teisybę jos sako — kuždėjo pati sau eglelė - esu negraži ir 
neturiu nieko, kuo galėčiau mielajam Vaikeliui pasirodyti. Iš tikrųjų, gal 
Kūdikėlis, pamatęs mane, išsigąstų ir imtų verkti! Geriau man tik iš tolo 

— Gaila man tavęs, eglele — tarė prisiartinęs angelas. — Tu tokia 
nuolanki, kuklutė. UŽ tai aš tave papuošiu, o tu būsi už visus augalus 
gražesnė ir gimusiam Kūdikėliui atneši daug džiaugsmo, linksmybės. 

„Tr štai, tą valandą įvyko nuostabus dalykas. Vos tik angelas pa- 
žiūrėjo į skaidrųjį dangų ir iš jo aukštybių pasipylė žvaigždžių lietus. 
viesūs žiburėliai nusagstė eglės šakutes nuo viršaus iki apačios. Eglelė 
iš džiaugsmo net sudrebėjo. Paskui ji išdidžiai, pasigrožėdama, pažiū- 
rėjo į tūkstančius jos šakelėse mirgančių įvairiausių ugnelių ir, įėjusi 

kūtelėn, nusilenkė Mažajam Kuūdikėliui, dovanodama Jam nesuskaitomą 
daugybę mirgančių žiburėlių. O ėdžiose gulis Vaikelis meiliai nusišy p- 
sojo ir ištiesė į žibančią eglaitę savo mažytes rankelės... Jėzulio aky- 
tése spindėjo pasitenkinimas ir džiaugsmas, o nedrąsios eglaitės šakelės, 
nepaprastai susijaudinusios ir laimingos, neramiai ošė. 

Tai buvo Mažojo Kūdikėlio- Išganytojo eglutė. 

Nuo to laiko įsigalėjo tarp žmonių paprotys rengti Kalėdų eglute. 
O šis žaliasis medelis nuo neatmenamų laikų puošia užgimusio Kūdilė- 
lio - Atpirkėjo šventę. lr ilgai ją puoš ir drauge bus visų mažųjų vai- 
kelių džiauasmas. | 

V. T-—tis. 

JONAS ČEKAUSKAS. 


KALĖDŲ D*ŽIAGSMAS. 


Iš džiaugsmo mirgsi danguj žvaigždutės, 
Džiaugsmu tik giržda sniegučio klodai, 
Nes Didis. Viešpats užgimė kūtėj, 

Kurs visus guodžia, myli vienodai. 


Džiaugsmu nušvito vargdienių širdys 
Kurios ligšioliai tiek skriaudų kentė. 
Užgim2 Kristus! Himnai tik girdis. 
Visur tik laimė, Kalėdų Šventės. 


H 


-— Kaip šiandie gera, — kuždasi snaigės. 

— Kiek šiandie džiaugsmo! — šūkauna vėjas. 
— Lūkesio dienos varguoliams baigės, 

Nes gimė Kristus, mūs Atpirkėjas! 


Šiandie užmirškim, kas nyku, juoda. 
Te šiandie mūsų skausmai sugyja. | 
Gimė našlaičių, vargšų paguoda. 
Džiaugsmu sutikim Kristų-Mesiją. 

VALSTYBIŲ VALDYMOSI FORMOS. 


Jaunimui turi rūpėti ne tik tai, kas dedasi jo pašonėje, bet ir visa 
tai, kas vyksta atokiau nuo jo. Pasaulyje esama visokiausių dalykų, 
kurių: pažinimas yra stačiai būtinas. Aišku, kad visko iš kart negalima 
ir netgi neįmanoma pažinti. Mokslas, pavyzdžiui, yra toks platus, taip 
išaugęs, ypač paskutiniais laikais, kad žmogus, ir visą gyvenimą mo- 
kydamasis, negali jo viso aprėpti. Todėl kiti tenkinasi arba paviršutinai 
viską pažinę, arba dažniausiai pasirenka sau tik kokią nors mėgiamiau- 
sią sriti ir joje specializuojasi, lavinasi. 

Yra dar ir kitų gyvenimo reiškinių, kurie pravartu pažinti, apie 
juos nusimanyti, nors ir nėra glaudžiai su mokslu susije. Turiu čia gal- 
voje visuomeninį žmonių gyvenimą ir jo reiškinius. Zinome juk, kad 
žmogus ne gyvena pats vienas, atsiskyręs nuo kitų. Jis gyvena tam 
tikroj bendruomenėj drauge su kitais, palaiko santykius čia su artimes- 
niais, čia su tolimesniais kaimynais. Žmonės, kalbą ta pačia kalba, turį 
tuos pačius papročius ir visą kultūrą bei tradicijas ir gyveną tam tikra- 
me žemės plote, — sudaro tautą. Lygiai kaip atskiras žmogus, taip ir 
tauta nori visada būti laisva. Laisva tauta sudaro valstybę. Kad valsty- 
bėje būtų tvarka, turi būti tam tikra valdžia, kuri tos tvarkos prižiūrėtų. 
Taigi valstybės būvimui reikia trijų dalykų: 1) tautos ar gal, tiksliau 
pasakius, žmonių, gyventojų, 2) teritorijos arba žemės, kurioje tauta 
gyvena ir 3) valdžios. Trūkstant kurio nors šitų dalykų arba elementų, 
valstybė negali gyvuoti. Kai lietuvių tauta buvo rusų nelaisvėje, tai nors 
ji, lietuvių tauta, ir sudarė vienalitį vienetą ir gyveno savoje teritorijoje, 
vis dėlto nebuvo valstybė, nes neturėjo valdžios. Atgavus gi nepriklau- 
somybe ir sudarius savąją valdžią, Lietuva virto valstybe. 


Amžiams slenkant, būta visokių valstybių valdymosi formų. Tačiau 
dvi tiktai buvo ir tebėr ryškiausios. Tai monarcbija ir respublika. 

Išnagrinėsime smulkiau šias valdymosi formas. 

Monarchija — tai tokia valstybės santvarka, kur kraštą valdo kara- 
lius, monarchas. Prieš karą Rusijos karalius vadinamas buvo caru, 
Vokietijos — kaizeriu, Austrijos — ciesoriumi. Monarchijų sostai esti 
paprastai paveldimi. Vadinas, po tėvo sostą užima jo sūnus, duktė, 
jeigu įstatymai leidžia, arba artimesnės, o jei šių nėra, tolimesnės gi- 
minės. Ta visa karališka giminė vadinasi dinastija. 

Monarchijos gali būti aprėžtos ir neaprėžtos arba absoliutinės. 
Aprėžtos monarchijos — tai tokios, kur karalius valdo kraštą ne savo 
nuožiūra, bet pagal konstituciją arba pagrindinius įsteztymus. Supranta- 
mas dalykas, kad karalius, pats išleidęs konstituciją, pats gali ją ir pa- 
naikinti arba, taip sakant, apeiti. Sunkiau tai karaliui padaryti, jeigu 
aprėžtoje monarchijoje yra dar parlamentas arba seimas, susidedąs iš 
tautos atstovų. Iš istorijos žinome, kad labai dažnai tarp monarcho ir 
parlamento kildavo didelių kovų. Parlamentui, mat, svarbu iškovoti iš 
karaliaus kuo daugiausia teisių įstatymams leisti, karaliui gi svarbu, kad 
parlamento svoris būtų kuo mažiausias. 

Neaprėžta arba absoliutinė monarchija yra tokia, kur karalius valdo 
kraštą savo nuožiūra — be konstitucijos ir be parlamento. 

Neaprėžta monarchija turi dar absoliutizmo vardą. Absoliutizmas 
buvo ypač įsigalėjęs keliais šimtmečiais prieš didžiąją prancūzų revo- 
liuciją, t.y. prieš 1789 m. Tais metais kilusi prancūzų revoliucija, kuri 

buvo iškėlusi šūkį: laisvė, lygybė, brolybė, sudavė didelį smūgį neribo- 
tam absoliutizmui ne tik pačioje Prancūzijoje, bet ir kituose kraštuose. 
Gyventojams maištaujant, karaliai priversti buvo leisti konstitucijas ir 
šaukti parlamentus. 

Antroji valstybių valdymosi forma yra respublika. Respublikos 
priešakyje stovi prezidentas, kurį renka arba parlamentas arba visa tauta. 
Jeigu monarchas viešpatauja iki gyvos galvos, o paskui perleidžia sostą 
savo įpėdiniams, tai prezidentas renkamas tiktai keleriems metams ir 
ne iš tos pačios „linijos“. 

Be prezidento respublikoje yra dar ministerių kabinetas ii parle- 
mentas. Tiesa, monarchijose taip pat esti ministeriai, bet čia jie vaidina 
dažniausiai, ypač absoliutinėse monarchijose, tiktai patarėjų vaidmeni, 
tuo tarpu, kai respublikoje ministeriai atsako tiktai prieš konstituci,ą 
ir parlamentą. Paskutiniu laiku kai kur, pav., Lenkijoje ministeriai atsako 
dar ir prieš -prezidentą. 

Ministerį pirmininką skiria prezidentas. Kitus gi ministerius kviečia 
ministeris pirmininkas arba dar kitaip vadinamas premjeras, o tvirtina 
valstybės prezidentas. 

Valstybės prezidentui ir ministerių kabinetui arba vyriausybei pri- 
klauso vykdomoji valdžia. Gi įstatymų leidimas priklauso parlamentui. 
Tam tikrus įstatymus arba parėdymus gali, tiesa, leisti ir vykdomoji 
valdžia, bet čia reikia konstitucijos arba parlamento įgaliojimų. 

Parlamentas gali susidėti iš dviejų ir iš vienų rūmų. Jeigu esti 
dveji rūmai, tai yra tada senatas ir atstovų rūmai arba seimas. Jeigu 
senato nėra, tada sakome, kad parlamentas yra vienų rūmų. 

Tokia valstybių santvarka, kur yra tautos renkamas parlamentas, 
vadinasi demokratija. Kai kada tokia pati santvarka vadinama ir parla- 
mentarizmo vardu. 

Parlamentarizmas arba demokratija pradėjo plisti po minėtos di- 
džiosios prancūzų revoliucijos. Prieš Didijį karą demokratija buvo jau 
gerokai išaugusi, o pirmais metais po karo rodė palinkimą dar labiau 
augti, bet staiga palūžo. Mat, tada, kai reikėjo stiprios valdžios, kuri 
galėtų grąžinti gyventojams ne tik dvasine, bet ir medžiaginę pusiau- 
svyrą, parlamentuose prasidėjo ginčai ir rietenos dėl ne esminių dalykų. 
Tuo būdu demokratija neteko pasitikėjimo miniose. Tokiai padėčiai 
esant, atsirado diktatūros. Pirmiausia diktatūra įvesta buvo Sovietų 
Rusijoje. Vėliau ir Italijoje atsirado diktatorius. Tai Mussolini, kuris taip 
atkakliai „platina“ italų civilizaciją Abisinijoje. Paskui įvesta diktatūros 
ir kai kuriuose kituose kraštuose. 

Svarbiausia diktatūros žymė yra ta,kad ji neigia parlamentarizmą, 
ji arba išvaiko parlamentą, arba padaro jį visiškai bejėgį. Diktatūrinis. 
valdymas yra visų pirma griežtas. Tai matome mes Sov. Rusijoje, 
Italijoje, Vokietijoje ir kituose kraštuose. Apskritai, šiuo metu diktatūros 
vis labiau stiprėja, nors ne visur vienodai pasireiškia. 

Baigiant turime pažymėti, kad neturėjome čia tikslo nei peikti, nei 
girti tokią ar kitokią valdžios formą. Norėjome tiktai su šiomis valdy- 
mo formomis supažindinti savo skaitytojus. 

Alminas. 

Ledas įlužo... 


Žiemos rytas atnardė, kaip vagis, kurs tyko laimę žmogui išvogti. 

O aplinka grūmėsi su skystom šalčio ūkanom. Ir siekė saulės rau- 
dono spindulio, kaip mažytis vaikutis, kada jam mamytė rankeles iš 
vystyklų atpalaiduoja, siekia pagauti išblyškusį mėnulį. 

— Štai, ten! 

— Rytuose! 

Pasirodė jinai, kaip aukso rūmai, supami užburtųjų miglų ar laivas 
plaukiąs lengvučių debesėlių jūra. 


Ji buvo, kaip pirmoji meilė, užgimusi. 


an 


De e 


Gražus, tautiškai pasipuošęs jaunimo būrelis. Tai susipratę Suvalkų lvašto jaunuo- 
liai(ės), kurie savo triūsu skaidrina lietuvišką Suvalkijos padangę. Trečias iš kairės 
sėdi inž. J. Pajaujis. 


Skaistumu prilygo viskam, ką pagarbinti žmogus norėtų. Ar tai 
vaikas, jaunuolis, ar 70 metų senelis. - 

 Nudažė auksu pušų galvas. Ir tirpdė savo meilia šypsena nuo jų 
ledų retežio gabalėlius, kuriais naktis jas buvo sukausčiusi. 

Pušys liūdnai sudejavo. 

Ir nusilenkė motinai —saulei, nors vėjo nebuvo, kurs joms įsakytų 
palenkti savas, šąlančia gyvybe kruvinas, galvas. 


O saulutė jau nušvietė didelę ežero lygumą. Jis dar vakar puto- 
tomis vilnimis kilnojo sunkią krūtinę, gyvybės ženklą rodydamas. Dar 
ir dabar pakraščiais matyti baltų putų krūvos, kaip didžiuliai vėpūtiniai, 
sugriuvusios. Kai kur jos net krantą smėlėtą užlipusios. Gal sunku buvo 
jom ežero veidą užtemdinti, todėl norėjo nuo jo tolyn nubėgti, o gal 
todėl, kad jo paskutinių atodūsių ir širdies skausmo negirdėtų. 

i Paežerėj miestelis. 

Pakrypusi žydų pirtis. Seniau ją pavasario ledai per keliolika metrų 
nuo ežero, kaip kokį slibiną, kurs tykoja jo sultis čiulpti, nuvijo. 

Pora žydų gyvenamų trobų ir keli lietuviai ūkininkai. Mažyčiai 
ūkininkai. Tur vos po keletą maišelių gyvojo smėlio, už kurt sekve- 
stratoriai net motociklais mokesčių reikalaudami važinėja. 

Dejuoja žmoneliai ir kalnely bažnyčią seną lanko. 

O žydeliai, barzdoti žydeliai, vakarų pusėn savąsias maldas siun- 
čia ir tikisi, Didis Jehova išgirs jų šauksmą ir iš tos pusės pas juos 
atsiųs galingąjį valdovą —Mesiją. 

Ir jie daugiau nieko nežino. 

Ir jie sinagogoje ir namuose kiekvieną šabatą po tris žvakes greta 
sudega. 

Nors jaunesnieji senių papročius, maldas ir kalbą užmiršt mėgina, 
bet ir kitų ganyklose jiems ganevos pritrūksta, kaip jauniems nepan- 
čiotiems žirgams, perdideliu judrumu padūkusiems. Todėl nežino prie 
ko šlietis. Nors rasti gali tiktai vieną vietą... 


* * 
* 


Bažnyčios varpai pastatė ant kojų visą miestelį. Visi, kas eiti ar 
judėt tik gali, ėmėsi darbo. Taip. Juk dirbti reikia, kas save ir šeimą 
nori išlaikyti. 

Jis paėmė rogutaites, kurios stovėjo prie sienos ir, pririšęs jas sau 
prie kojų, lazda pasistūmėdamas, nuvažiavo per ledą meškerioti. Todėl 
jis važiavo, kad jam Tverėnų žydai iš pykčio už kažkokius barzdų ir ūsų 
piaustymus, laikams pasikeitus, išsuko vieną koją. Jis nuvažiavo. O čia 
Kalėdos artinosi. Troboje liko sena motina, žmona ir keturi vaikiokai. 
Vienas vaikų jau lankė pradžios mokyklą. Kiti tuo tarpu tik „unisono“ 
mokėjo rėkti: 

— Mama, kada mes sulauksime duonos šventę!.., 

— Mama, duonos!... 

— Mama, kada tėtis atveš mums kiškio pyrago? 

— Bobute, jau aš mirsiu iš bado... 

Ir taip dienų dienas. 

Tos pačios giesmės ir tie patys giesmininkai. 


E * 


O jis tuo tarpu meškerioja. 

Ir traukia vieną paskum kitą vašku geltoną ešerį ir sidabru baltuo- 
jančią kuoją. Atrodo jam, neskauda nė išsukta koja. Ir veidu šypsena, 
kaip linksma bitė, bėginėja. Net pro dantis išbėga lengvas juokas ir 
šalčiu sumišęs dingsta ryto tyloj... 

— Važiuosiu kitur — „Sėkliun“... Jis tarė sau panosėj. 

Ir, galą „Praustuvio“ palikęs, slinko ledu, tarytum, pats būtų jis 
ledas, o neštų jį labai, labai įniršęs vėjas. 

Iškirto mažą eketėlę. Ileido meškerę. Laukia... 

Nejudina. 

Garsiai, kaip kareivis fronte, susikeikia... 

Nespėja miškas pakartot jo balso, o jis jau su ledais, įlūžęs, šaltoj 
ežero gerklėj plauko.., 

Ir grumiasi su stiklu aštriomis krygomis. Nors pastangas rankų ir 
veido krauju apmazgoja. Ir pastebi: 

kovoja su mirtim, 
su jos pavojum.., 

— Gelbėkit! Gelbėkit!! Gelbėkit!!! 

Penkių kilometrų spinduliu lėkė riksmas. 

Ir nežinojo Žmonės, kas ką gelbėti šaukia. 

Miestelio gyventojai tačiau sukruto. 

Pirmas išgirdo Vinco sūnus, kurs sėdėjo mokykloje. Pašoko iš suolo 
ir, pribėgęs prie mokytojo žibančiom akim, sušuko: 

— Mano tėtis pagalbos šaukia! Aš bėgu! 

Mokytojas sulaikė jį. 

— Pamoka, varliūkšti! Sėsk vieton! 

Svetima kalba į jo žodžius atsakęs, sugriebė vaiko ausį. 

O šis žalčiu įkando „pono mokytojo“ poniškai išpurtusią, kaip ne 
laiku prinokusį ridiką, ranką ir pro duris, kaip kulka, išspruko. 

Atbėges krantan rado žmonių minią. 

Ir bobute alpstančią iš skausmo. 

Ir motiną, kaip žeme, nusiminusią. 

Drąsuolių netrūko. 

Jie bėgo tiesiai į Vincą, manydami, esąs į eketę įkritęs. Bet smar- 
kiai nusivylę, kai po pačiais braškėjo ledas, kaip sumušto kiaušinio 
lukštas, o vanduo jų kojas sėmė, grįžo visi atgal į krantą. 

Ir stovėjo žiūrėdami į skęstantį žmogų. 

Ir gelbėti jo nemokėjo... 


v * 
* 


Raitas atlėkė jo draugas Ignas. 

Tvoras, kaip žaibas, skubiai kalo. Ir šliaužė su jomis per sulūžusį 
ledą. Nešė jam kartį, kad, iš tolo padavęs, galėtų ištraukti iš krauju su 
vandeniu ir ledais sumišusio klano. Prišliaužė visai arti. Padavė kartį. 

Bet... 

Vinco sušalusios rankos jos neėmė. 

— Sudiev! Drauge norėjęs mane išgelbėti... aš jau... 

Vandens verpetas susisuko virš jo galvos, ir ledų gabalai piestu 
pasišiaušė. Ir ežeras prarijo gyvą auką. 

O žmonės parnešė namo žmoną, kaip epušės lapą, drebančią ir 
motiną apalpusią. 

* p 1 

Tinklu jį ištraukė iš ežero ir kapinyne po geltonu smėliu tarp šilo 
pušų pakasė. 

* Kä 
* 

Ežeras puto;jo visa savo galia. 

O žmonės kalbėjo: 

— Jis nuolatos aukų reikalauja. Kol nepaskęsta jame gyvas žmo- 
gus, tol ledai nesurakina jo krūtinės vergijos pančiais... 

A. Lapaitis. 

VL. DIEMEDYS. 


LIETUVAI 


Aš Tau, kaip motinai, 
penėjusiai mane krūtim, 
kelius įkibęs nubučiuosiu 
ir meile sūniška apjuosiu. 
Ir meilės tikrąja ugnim, 
liepsnojančia jauna širdim, 
Tau vieškelius kilniais jausmais nuklosiu. 


Aš Tau, kaip tėčiui, O Tu mane suklupusį kovoj 
iš kurio kūrybines jėgas gavau, pakelsi nuo kraujuotos žemės 
šventąją priesaiką duosiu. ir nuvesi.., 
Ir darbo išgale visa, tenai... 
Tau atsidavusia dvasia kur gera, 
pakelsiu plieną, užmirštą visų, kilnu... 
ir Tavo kryžiaus vidurin smeigsiu... ir dangun, ir žemėn... 
E 


Žiemos sportas. 


Zmogus bus sveikas tik tada, kai tinkamai veiks svarbiausi jo 
kūno organai — smegenys, širdis, plaučiai, kepenos ir inkstai. Zmogus 
augs normaliai, kada jo kūno dalys bus vienodai tobūlinamos, kai jo- 
kia jų nebus išplėsta labiau už kitas. Tą normalų vystymąsi laiduoja 
tik sportas. 

Kiekvienas mūsų stengiasi būti patvarus. Tokis bus tada, kai ga- 
lės ilgai dirbti ir toli žygiuoti, kuo mažiausiai pavargdamas. Tą žmo- 
gaus patvarumą gimdo ir ūgdo nuolatinė gimnastika ir |avinimasis įvai- 
riose sporto šakose. Viena įdomiausių ir naudingiausių žiemos sporto 
šakų yra pašliūžų — nartų sportas. Ši sporto šaka yra labai paplitusi 
mieste, bet paskutiniuoju metu randa ji nemaža mėgėjų ir sodžiuje, tur- 
būt, todėl, kad šis sportas gerai veikia žmogaus sveikatingumą: tobulina 
kvėpavimą, lavina kojų, rankų ir pilvo raumenis, stiprina patvarumą ir 
kitus privalumus. Be to, pašliūžos teikia nemaža ir naudos. Nes kas 
nori klampoti iki kelių sniegu? Peršlapti kojas? Porą kilometrų eiti per 
keletą valandų? Kiekvienas pašliūžininkas be nuovargio daug greičiau 
ir patogiau nukeliaus tą patį kelią. Jis neieškos išmindžiotų takų, pa- 
togaus kelio, bet droš, kur akys veda, kur kojos neša. Įgudę pasliūži- 
ninkai nuvažiuoja daugiau nei 100 kilometrų per valandą. Pašliūžas gali 
pasigaminti kiekvienas jaunuolis pats pigia kaina. 

Pašliūžos, bendrai, turi būti nuo 240 cm, iki 270 cm. ilgio, 7,5—8,5 
cm. pločio ir iki 2,75 cm. storio. Pašliūžų priešakis užlenktas, užpakalis 
tiesus. Greitesniam ėjimui vartojamos dvi lazdos su metaliniais ant- 
galiais. Kad lazda nesmegtų į sniegą, prie lazdos galo pritaisomi tam 


404 JAUNIMO DRAUGAS 12 Nr 


tikri bambukiniai arba kitos medžiagos lengvi ratukai apie 10 — 12 cm. 
nuo antgalio, 

Pašliūžos priveržiamos prie batų įvairiais būdais, bet pradedan- 
tiems patariama tik įkišti batų priekius — nosis į pašliūžų kilpas ir 
tik tuo būdu, kad kojos kiekvienu atvėju galima būtų ištraukti iš tų 
kilpų. Priveržę kojas prie pašliūžų, ant pašliūžų turime stovėti taip, kad 
kairioji koja būtų apie pusę pėdos priešaky dešiniosios. Pašliūžas reikia 
pastatyti lygiagrečiai viena antrai, plaštako atstumu. Kūnas laikomas 
stačiom. Kūno svoris turi atsiremti lygiai ant abiejų kojų. Pradžioje rei- 
kia mokytis eit be lazdų. Eidami be lazdų, negalime kojų kiloti. Pašliū- 
žos turi būti visą laiką sniegu velkamos —jos turi šliaužti. Priešakinė koja 
sulenkiama per kelį, užpakalinė tvirtai ištiesiama. Kai einame, visas 
kūnas palinksta kiek į priekį. Išmokę 
vaikščioti be lazdų, galime mokytis 
šliaužti atsispirdami lazdomis. Pra- 
džioje reikia mokytis veikti tai vie- 
na, tai antra lazda: žengdami kaire 
koja, atsispiriame dešinės rankos 
laikoma lazda ir atvirkščiai. 

Tačiau nereikia ilgai mokytis 
šio atsispyrimo būdo. Reikia tuojau 
pradėti mokytis atsispirti dvigubam 
žingsniui. Atsistojama kaip ir be 
lazdų. Kai žengiama dešine koja ne- 
didelį žingsni, abi lazdos iškeliamos 
į pirmutinės kojos priekį. Visu kū- 
nu persisveriama ant dešinės kojos 
ir pritraukiama kairė koja. Tik tada 
įremiamos lazdos į sniegą ir smar- 
kiai atsispiriama, o visu kūnu pasi- 
duodama į priekį. Rtsispyrę, ištrau- 
kiame lazdas ir viską kartojame, pra- 
dėdami kaire koja iš naujo. Veik- 
dami kojomis ir lazdomis turime: 
atsispirti vienodai ir kaire ir dešine 
ranka; lazdą laikyti pečių platumu; 
atsispirdami pasiduoti visu kūnu 
į priekį, stebėti, kad neatsispirtu- 


Šiame vaizdelyje matome mūsų sportinin- 
kus—pašliūžininkus, pradėjusius šių metų 


žiemos sporto sezoną. Priešaky L. Pale- mėm anksčiau, kol viso kūno svoris 
vičius, Liet. Sporto Klubo vicepirmininkas, neperkeltas ant priešakinės kojos; 
žymus motociklistas. tinkamai kvėpuoti — visu kūnu į priekį 


pasilenkdami iškvėpiame orą, išsi- 
tiesdami įkvėpiame. Kvėpuoti tik pro nosį, nes kvėpuodami pro burną 
galime gauti plaučių uždegimą ir apskritai pagadinti plaučius. 

Labai svarbu mokėti tinkamai nusileisti nuo kalno. Prieš. nusileis- 
dami nuo kalno, kojas suglaudžiame taip, kad pašliūžos siektų viena 
antros. Vieną koją su pašliūžomis statome per vieną pėdą į priekį ir 
visu kūnu šiek tiek palinkstame į prieki. Kojos kiek sulenktos per ke- 
lius. Rankos laisvai nuleistos. Lazdos ištiestos užpakaly: Nusileisdami 
nuo kalno negalime perdaug lenktis, atsilošti, visu kūnu pasilenkti į prie- 
kį arba susilenkti, perdaug iškėsti kojas. 

Kopti į kalną, jei nestatus, galima tiesiog. Pašliūžos priešakis šiek 


12 Nr. JĄUNIMO DRAUGAS 405 


tiek pakeliamas, maždaug iki batų užpenčio ir lengvai sutrenkiama 
į sniegą. Negalime kelti nuo sniego pašliūžų užpakalio, nes tada pra- 
dėsime slinkti atgal. Jei kalnas statesnis, tada reikia kopti įžulai — 
įstrižai, keičiant kryptis. Į stačius — staigius kalnus kopiama šonu. Tai 
kairė tai dešinė koja kartu su visa pašliūža pakeliama ir perkeliama 
aukštyn. Pašliūža statoma briauna ir visas kūno svoris perkeliamas ant 
pastatytos kojos, tada perkeliama kita koja. Šiuo būdu kopiant į kalną, 
daug padeda lazdos, kuriomis reikia pasiremti keičiant kūno padėtį. 

Pašliūžos reikalauja geros priežiūros. Jos reikia kiekvieną kartą 
vartojus kiek padžiovinti, gerai nušluostyti ir ištepti tepalu, kuris pada- 
romas iš dviejų dalių gero norvegiško deguto ir vienos dalies parafino. 
Išteptos pašliūžos reikia laikyti surištos šiuo būdu: sudedamos šliau- 
žiamuoju paviršium, vidury įspraudžiama apskritais kraštais lentelė taip, 
kad tarp pašliūžų susidarytų 10 — 15 cm. spraga, pašliūžų galai reikia 
suveržti dirželiais, tarp išlenktų viršūnių taip-pat įspraudžiama lentelė, 
kad visada palaikytų reikalingą išlenkimą. Nuo pašliūžų užlaikymo pa- 
reina jų tinkamumas. 

Patartina ir linkėtina, kad ši žiemos sporto šaka būtų mūsų jau- 
nimo kuo plačiausiai vartojama, nes ji grūdina patvarumą, apsukrumą, 
vikrumą, ištvermę ir kitus, kiekvienam lietuviui jaunuoliui reikalingus, 
būdo privalumus. A—nas. 


Eisiu nuoširdumo ieškoti... 


Antanas Krašius apsigyveno pas savo žmonos tėvus. Išpradžių buvo 
darbininkas, nes senas uošvis buvo 20ha žemės savininkas. Vėliau žentas 
taip užvaldė ūkį, net užmiršo, kad žemė ne jo. Senus uošvius atstūmė 
nuo ūkio, neduodamas. jiems nė skatiko, dargi valgio ir tai jiems gailėjo. 
Adomienė jau kosėjo ir jaunųjų pagalba buvo jai nereikalinga. Buvo 
nusidirbusi ir išvargusi, o jos jėgos seko, kaip giedrią vasaros dieną 
šaltinio vanduo. Geruoju jos gyvenimo valandos būtų dar žibėjusios se- 
nystos džiaugsmu, bet vargas užmigdė ją amžinu miegu. 

Adomas iš pradžių dėl šventos ramybės nusileisdavo žentui, 
paskiau ėmė grasinti teismu, skundė jį kaimynams, bet pagaliau nutilo, 
nes žentas nesidavė perkalbamas nei geruoju nei bloguoju. O žento 
lūpos liete liejo keiksmus, akys blizgėjo neapykantos kibirkštimis, per 
kaktą iššokdavo mėlynos gyslos. Savo šykštumu galėjo pralenkti kiek- 
vieną pasaulio šykštuolj, už skatiką net sielą galėjo parduoti... 

Antanienės būdas buvo vyro paveikslas. Ji pavydėjo ir gailėjo vį- 
siems, net vyro skaitė suvalgytus kąsnelius, galvodama, jį daugokai 
valgant. Tik savo sūnui Mykoliukui nieko negailėjo, pirkdavo riestainių 
ir saldainių. Mykoliukas buvo jų vienintelis sūnus. Turėjo jie ir daugiau 
vaikų, bet liga juos numarino. 

Mykoliukas, motinos nedraudžiamas, tvirko. Buvo jai nepaklusnus, 
tėvo tačiau vengė, nes bijojo, kad neįkinkytų jo į darbą. Abudu Krašiai 
labai džiaugėsi, turėdami nemažiau už save šykštų sūnų, kurs viską 
valgė pats, o senelį saugojo, kiek galėdamas, kad ko nors neparagautų. 
Varydavo jį darban: „Nieko nedirbate, o valgyti norite“. 

Senis dukters naginamas labai graužėsi. Kol buvo tvirtas, tu- 
rėjo viską savo saujoj, bet kai paseno, ir žmona amžinai nuo jo atsi- 
skyrė, numojo viskam ranka, duktė liko vienintelė šeimininkė. Adomas 
bardavosi su dukterimi, net visas sodžius piktinosi. 


Klebonas, sužinojęs apie tuos barnius, iš sakyklos per pamokslą 
pasmerkė tokius vaikus, kurie neklauso ir negerbia savo tėvų. 
Nzišvardino kas, bet visi žinojo, kad buvo kalbama apie Krašienę. Gri- 
žusi iš bažnyčios pradėjo plūsti senį, sakydama, kad kunigas ją baž- 
nyčioj išbaręs, o žmones tik į ją žiūrėję—vis tai esanti jo kaltė. Sene- 
lis juokdamasis tarė: 

— Gerai. Apie tai reikėtų ne iš sakyklos barti, be! paskelbti lai- 
kraščiuose, kad visas pasaulis sužinotų. 

Vargo slėgiamas senis tėvas susilpnėjo. Nežinojo, kokia buvo jo 
liga. Zentas atvežė jam kunigą. Paskiau perkėlė į atskirą kambariuką, 
kad po kojomis nesimaišytų. Gulėjo tad senelis dienų dienas, o ašaros 
dažnai plovė jo veidą. 

— Mano Dieve, taip nusidirbau, tiek naktų nemiegojau, tiek kartų 
nedavalgiau, viską dariau dėl dukters, dėl jos laimės, o ji taip man se- 
natvėj atsimoka.., 

Baisus gailėsys ir skausmas spaudė jo širdį. Ar-gi jis užsitarnavo, 
kad būtų laikomas blogiau už šunį ir kad vaikai lauktų jo mirties. 
Buvo alkanas, bet dar didesnį jautė nuoširdumo alkį. Troško dukters 
pagarbos, rūpinimosi juo. Norėjo, kad tartų jam gerą žodį, bent pažiū- 
rėtų i Jį meilia akim, kaip žiūrima į savo tėvą. Senam žmogui valgio 
daug nereikia, bet reikia vaikų meilės. Pirkioj užtektų jam ir mažiausio 
kampelio. 

Dažnai jis abejojo, ar toji pikta moteris yra toji pati jo duktė — 
Marytė, kurią jis savomis rankomis išnešiojo, kuriai taip stengėsi įtikti, 
ar gali ji už meilę neapykanta mokėti. Manė, kad jau Viešpats pagaliau 
pašauks jį pas save, bet kažkaip karštis sumažėjo ir gyvenk toliau. Ki- 
tam kambaryje nuolat buvo girdėti šeimos balsai ir Mykoliuko juokas. 
Senis galvojo: ? 

— Nuo šeimos skiria mane tik siena, bet siena galima būtų išar- 
dyti. Medinė ar mūrinė siena —vieni juokai. Bet tos sienos, kuri tūnojo 
tarp jo ir šeimos, jokių kūjų, jokių pastangų pagalba negalima sugriauti. 
Ją pastatė pyktis ir šykštumas. 

Jis jautė, kad tos užtvaros nepanaikins nei ašaros, nei keiksmai. 
Išeities nėra. Kada vaiko širdis atšąla, nieks neįstengs jos sušildyti. Se- 
nis užsitraukė kailinius, atsisėdo ir paliejo gailias ašaras. Suprato, kad 
savo paties pastatytoje troboje jam gyventi nėra vietos, kad turi iš jos 
bėgti, nes svetimųjų daromos skriaudos daug lengviau kęsti, negu sa- 
vųjų. Gal atsiras pasaulyje gailestinga ranka, kuri nepagailės jam duo- 
nos kąsnio, širdis — malonesnio, švelnesnio jausmo, žodžio. Gal prisi- 
glaus kur nors prie svetimųjų, kad tik toliau nuo savųjų. 

— Reikia eiti į pasaulį, — kartojo jis.—Sunku palikti tą kampą, kur 
žmogus gimei ir nuo kūdikystės dienų gyvenai, kame kiekvieną medelį 
pažįsti, kur suprakaitavęs dirbai. Skaudu palikti tą brangią žemę, kuri 
tave visą gyvenimą maitino. 

Bet senukas buvo drąsus. Nebeturėjo jau fizinių jėgų, bet mokėjo 
duotąjį žodį ištesėti. 

— „Jeigu reikia, tai reikia! 

Nenorėjo gyventi tuose namuose, kur žentas jo mirties laukia, 
o duktė juo visai nesirūpina. Krašius nuėjo malkų kirsti, o Krašienė 
buvo prie galvijų. Senis, paėmęs lazdą, nuėjo į virtuvę. Rado dubenėlį 
ir norėjo ką nors suvalgyti, bet Mykoliukas suriko: 

— Valgis paruoštas tik tėveliui, o tau negalima. 

— Tai gal duosi bent šlaką pieno? — paprašė senelis. 

— Saldaus nėra, o rūgštus paršeliui. 

— Kaip paršeliams tai yra, o senam tėvui negalima? 

— Už paršelį bus pinigų, o už tave nieko negausi, suriko Myko- 
liukas. 


* * 
* 


Praėjo keletas savaičių. Vieną turgaus dieną Krašius su žmona, 
pasikinkę kumelaitę, išvažiavo miestan. Senelis tuo norėjo pasinaudoti. 
Apsivilko geresniais marškiniais ir užsimovęs geresnius kailinius ėjo 
prie durų. Bet Mykoliukas suriko: 

— Kur dabar eini? 

— Einu, kur mane akys neša ir kojos veda. Pasakyk savo tėvams, 
kad jie manęs daugiau čia nebematys. Numiisiu patvoryje, bet jų jau 
nieko nebeprašysiu. Eisiu po bažnyčia, pas geros širdies žmones. Niekur 
nebus man taip bloga, kaip pas jus, viską iš manes atėmusius... 

— Tai eiki sau, jei tau čia bloga. 

Ir pridūrė: 

— Eik sau, bet kailinių pasiimti negalima. 

— Kailiniai yra mano ir nieks jų man atimti negali. 

— Tad pasiimk anuos blogesnius, jeigu tau taip patinka, —spyrės 
vaikas. 

Nei senelis, nei vaikas nežinojo, kad abudu Krašiai, jau sugrįžę iš 
miesto, klausėsi už durų jų ginčo. 

— Iš jo bus šeimininkas, tarė Krašius., 

Tuo tarpu senelis su vaiku laikė kailinius, viens kitam ne atleis- 
dami jų. 

— Naujų kailinių negausi, — šaukė vaikas, — jie bus mano tėveliui. 
Kada jau ir troba ir viskas bus mano... Aš tada būsiu stipresnis už tėvą. 
Gal jis irgi panorės eiti pasaulin... Mykoliukas nepabaigė. 

— Taitu toks vaikpalaiki?!—sušuko įbėgdamas į trobą tėvas. 

Mykoliukas iššoko pro langą, kol tėvo pyktis praeis, ir pasislėpė 
klojime. 

Krašius ėmė keikti savo sūnų,o tuo tarpu senelis, apsivilkęs kaili- 
niais, išėjo iš pirkios. Krašienė jį sulaikė. 

— Nelaikyk manęs, Maryte. Vaiko širdies nekuomet negalima 
atgauti. Nors dabar mane auksu apipiltum, šie namai nekuomet nebus 
man brangūs ir meilūs. Meilė jau nebegriš, kaip nebegrįžta vanduo, 
upe į jūrą nubėgęs. Bet, Maryte, už viską jums atsimokės sūnus — 
Mykoliukas. Jis tai nuo jūsų išmoko. 

— Pasilik!—šaukė Krašienė. 


— Maryte, — prabilo sunykes senis, — aš tau viską dovanoju. 
Teužmirštie tau Dievas visas mano skriaudas. 
Ir Išėjo... Klajūnas. 

Pailginkim gyvenimą. 


Beveik kiekvienas mūsų nori kuo ilgiausiai gyventi. Tas noras 
žmogui yra įgimtas. Nuo seniausių laikų iki šių dienų žmogus dėjo ir 
deda daug pastangų savo gyvenimui pailginti. Ir kraštutiniausias pesi- 
mistas, laikąs šią žemelę vien ašarų pakalne, mirties pavojuje atsidūręs, 
daro visa, kad tik tą pavojų kuo toliausia nustumtų. 

Tą žmogaus prisirįšimą prie gyvenimo puikiai apibūdina tūlas ra- 
šytojas. Viename savo rašte jis vaizduoja mirštančią mergelę, kurios 
mylimasai prašęs šalia stovinčio mirties angelo leisti mirštančiajai gy- 
venti dar vieną vienintelę valandą. Angelas sutikęs ta sąlyga, jei kitas 
kuris Žmogus „padovanos“ jai tą gyvybės valandą. Abu pralėkę visą 
pasaulį, tačiau tokio žmogaus, kuris sutiktų „padovanoti“ vieną savo 
gyvenimo valandą, nesuradę. Dargi senis elgeta, šaltą žiemos naktį 
mirštąs ties bažnyčios durimis, nenorėjęs dovanoti paskutinės savo 
gyvenimo valandos. 

Senovės graikai, nors tikėjo pomirtinį gyvenimą požemiuose, 
bet labai brangino ir žemiškąjį gyvenimą. Žinomajame graikų veikale 
„Odisėja“ iššauktas iš požemių graikų didvyrio Achilo šešėlis pareiškia, 
kad geriau sutiktų žemėje bandą ganyti, negu požemiuose užimti 
aukščiausią vietą. 

Viduramžiais žmogus ieškojo „filosofinio akmens“ ir amžinos jau- 
nystės eleksiro. Didžiausias vokiečių poetas Goethe geriausiame savo 
veikale „Faustas“ vaizduoja senį, kuriam velnias (Mefistofelis) jaunystę 
grąžino. Zoadžiu, visais laikais žmogaus svajonė buvo kuo ilgiausia gė- 
rėtis dangaus mėlyne, džiaugtis saulės šviesa, kuo ilgiausia atrodyti 
jaunu ir būti sveiku. Nenuostabu, kad ilgainiui atsirado net tam tikra 
mokslo šaka, vadinamoji makrobiotika, kurios tikslas — pailginti žmo- 
gaus gyvenimą. Atvirai kalbant, ir visas medicinos mokslas ne ko kita 
siekia. 

Bet gana istorijos. Reikia gyvenimo tikrovei pažvelgti į akis. Kaip 
nūdien šis klausimas atrodo? Ar šiandien, vidutiniškai imant, žmogus 
gyvena ilgiau, ar trumpiau, negu kitados? Ar padaryta šioje srityje bent 
kokia pažanga? O gal, nors aukštas mokslo stovis, tupčiojame vietoje? 

Čia visą laiką bus kalbama apie vad. vidutinišką žmogaus gyvenimo 
ilgi. Vadinas, tokį amžių, kokio sulaukia žymi žmenių dauguma, 0 ne 
paskiri asmens. Paskiri asmens gali gyventi šimtą ir net daugiau metų. 
Tokių žmonių visais laikais buvo ir, tur būt, bus. Bet jie sudaro tik 
išimtį. O apie išimtis mes šiuo kartu nekalbėsime. Kalbėsime, kaip 
sakyta, apie vidutinišką žmogaus gyvenimo ilgį, bendrą žymiai žmoni- 
jos daugumai. 

Naujausi tyrimai rodo, kad mūsų laikais vidutiniškas žmogaus 
gyvenimo ilgis, palyginti, žymiai pašoko. Pašoko higienos laimėjimų 
dėka. Zmogaus amžiaus pailgėjimas ryškiausia pastebimas Amerikoje, 
kur higienos laimėjimai gal tinkamiau, palyginti, išnaudojami, negu 
Europoje. Be to, mūsų pusrutulyje Didysis karas palaužė daugelio žmo- 
nių sveikatą, sumažino atsparumą ligoms, neigiamai paveikė ir pačią 
psichiką. Bet ir Europoje vidutinis žmogaus gyvenimo ilgis žymiai geriau 
atrodo, negu, pav., prieš šimtą metų. 

Amerikoje devynioliktojo amž. pradžioje žmogus, vidutiniškai imant, 
ayveno 35 metus. Kalbamojo amžiaus pabaigoje šis skaičius padidėjo 

iki 45 metų. 1921 metais vidutiniškas žmogaus amžius siekė jau 58 metų. 
Taigi, per 120 metų žmogaus amžius pailgėjo net 23 metais. 

Iš Europos valstybių bene geriausių laimėjimų šioje srityje pasiekė 
Anglija. Ten ypač sumažėjo gyventojų mirtingumas. Nuo antros devy- 
nioliktojo amžiaus pusės vaikų mirtingumas (nuo 1 iki 10 metų amž.) 
per pus sumažėjo, o mirtingumas jaunuolių (nuo 15 iki 20 m. amž.) 
sumažėjo net dviem trečdaliais. Vidutiniškas žmogaus gyvenimo ilgis 
Anglijoje taip pat gerokai pašoko. 

Kaipo apčiuopiama vidutiniško žmogaus zmžiaus pailgėjimo išdava 
yra kiekviename žingsnyje nūdien sutinkami dar visai tvirti senesnio 
amžiaus pliečiai. Visose gyvenimo srityse, moksle, politikoje, literatū- 
roje, prekyboje matome energijos kupinus darbščius „senius“, kurie 
kitados būtų laikomi visai pasenę, niekam tikę asmens. Taip pat 
ir šių dienų moterys daug vėliau, palyginti, ima senti, negu kitados. 
Žymiai prisidėjo prie to higienos laimėjimai, tinkamesnė rūbų mada, 
sportavimasis. | 

Mūsų gyvenimo ilgumas žymiai pareina nuo mūsų pačių, tikriau 
sakant, nuo mūsų proto. Juo protingiau sutvarkysime savo gyvenimą, 
juo ilgiau gyvensime. Visų pirma švara. Asmens, namų, aplinkos švara. 

vara visur ir visuomet. Bet ir švara nieko negelbės, jei mūsų gyvenimo 
būdas nebus normalus. Normalus gyvenimas — laikytis visame kame 
saiko. Laikytis saiko valgyme, o ypač gėrime ir rūkyme. Vienas svar- 
biausių senyvesniam amžiui sulaukti reikalavimų, tai pakankamai išsi- 
miegoti. Šiam reikalavimui daugelis nusideda. Toliau reikia vengti susi- 
jaudinimų, nervingumų, pykčio, barnių ir pan. Sportavimasis, kūno grū- 
dinimas ir dažnesnis buvimas tyrame ore, taip pat žymiai prisideda 
prie gyvenimo pailgini mo. | 

P. K—čius, 


RER MEDYS: 


ee: 


Eik šen, drauge brangus, Tu sakei man, nebus 
ne alučio sudaušim stiklus, čia nei šalčių, ledų, nei lietaus, 
bet karčiųjų nuodų bendrą taurę. o dabar ir patsai nerimauji. 
* 2 
Tavo kelias, kaip mano, sunkus. Ir tau dega širdis, 
Eik šen, drauge brangus, ir skęsti paslaptyse, 
nes pastogėje mūs vėjas kaukia. nes galva ir krūtinė kariauja. 
* * 


Ei, nebokim vargų! 
Per jauni, kad išgertum nuodų, 
geriau laimėn kelius nukeliaukim!... 


Se 

BĖGIMAS Į EGIPTĄ. 


(Legenda). 


Toli toli, Rytų dykumose, prieš daugelį metų augo finikų palmė. 
Ji buvo labai sena ir aukšta. Kiekvienas, kuris tik keliaudavo per dyku- 
mą, sustodavo ir gėrėdavosi palme, nes ji buvo daug gražesnė ir auk- 
štesnė už kitas palmes. 

Stovėdama viena dykumoje ir matydama toli aplink, palmė staiga 
kažką pastebėjo, jos viršūnė ėmė smarkiau ūžti ir siūbuoti. Tolumoje, 
dykumos krašte, ji pamatė, pastebėjo dvi judančias figūras. Keliavo 
dviese, abu nepažįstami, neregėti (palmė kiekvieną gerai pažino, kuris 
tik keliavo dykuma). Tai ėjo moteriškė ir vyras, be dykumų palydovo 
(kelrodžio), pėsti ir dargi nė vandens pasiėmę neturėjo. 


Liet. Šv. Kazimiero D-jos Makniūlaukės skyrius (Daugeliškio valsč.) su valdy- 
ba priešaky.Vidury sėdi sumanus ir energingas šio skyriaus pirmininkas A. Li- 
kadžiauskas. Antras nuo pirmininko į dešinę stud. Čibiras Povilas, šio skyriaus 

rėmėjas. | 


Be abejo, tie du keleiviai atėjo čia mirties ieškoti, —galvojo palmė 

— Mane labai stebina, — tarė ji, — kad liūtas dar jų neužpuolė 
ir nesuplėšė. Nematyti nė vieno dykumų plėšiko; bet, manau, jie greit 
pasirodys. Neišvengiama mirtis laukia šių žmonių: suplėšys liūtai, įgels 
gyvatės, užmuš plėšikai arba, nebetekę jėgų, kris, užkankins juos troš- 
kulys ar iškeps saulės spinduliai, o jei liktų gyvi, smėlio uraganų sū- 
kuriai pridengs jų kūnus. 

Nelinksma pasidarė, pamaniusiai apie liūdną keleivių likimą, palmei. 

— Ką ten moteriškė neša rankose? — sušuko palmė.— Man rodos, 


kad tie keleiviai nešasi dar su savim ir mažą vaikutį — kūdikėlį. 

Palmė, kuri, kaip ir visi seni žmonės, buvo toliaregė, negalėjo pa- 
sirikti. Moteris, priglaudusi prie krūtinės, nešė miegantį kūdikėlį. 

Vaikutis nekaip aprengtas, — tarė vėl palmė. — Matyt, motina pa- 
skubomis pagriebė jį iš lopšio ir su juo pabėgo. Aš dabar suprantu: 
šie žmonės — pabėgėliai. Bet vistiek jie neprotingi. Jeigu angelas sargas 
jų nesaugoja, geriau tepasiduoda grobonims ar dykumų plėšikams, o 
ne smėlio jūromis tekeliauja... 

Palmė tęsė savo išvedžiojimus toliau ir, kaip paprastai seni, pus- 
garsiai galvojo: 

— Aš girdžiu nepaprastą, melodingą savo viršūnės šlamėjimą, ro- 
dosi, dreba kiekvienas mažutis lapelis. Kokia jėga mane taip veikia, 
kai žiūriu į tuos keleivius? Ta, neramumo išvarginta, moteriškė tokia 
nepaprasta, skaisti! Ji primena man petį brangiausiąjį įvykį mano gy- 
venime. 

Ir palmė, tyliai savo lapais ošdama, atsiminė, kaip sykį seniai, 
labai seniai dykuma du dideli žmonės važiavo. Tai buvo karalaitė ir iš- 
mintingas karalius Salamonas. Karalaitė važiavo savo tėviškėn, o kara- 
lius lydėjo ją. Sioje vietoje jiedu turėjo atsisveikinti, atsiskirti. 

— Šiai valandai atminti sodinu aš,— tarė karalaitė, —finikės kauliuką 
(sėklą) ir noriu, kad iš jos išaugtų palmė, kuri augtų ir bujotų, kol Na- 
zareto tautoje užgims karalius, išmintingesnis už Salamoną. 

Tai pasakiusi ji įsmeigė sėklą žemėn ir apšlakstė ją savo ašaromis. 

— Kodėl] aš apie tai šiandieną atsiminiau? — paklausė savęs pal- 
mė. — Ar ta moteris taip graži, kad prilygtų savo grožiu gražiausiai 
karalaičių, tai, kurios rankų dėka žaliuoju ir augu? 

— Girdžiu savo lapus, šlamančius paslaptinga šlamesio muzika, 
tokia, kaip laidotuvių giesmė, liūdna. Tur būt lapai jaučia, kažką grei- 
tai mirsiantį... 

Palmė manė, kad jos lapai, žinodami liūdną keleivių likimą, taip 
neramiai ošia. Jie ir patys, tur būt, jautė, kad artinasi paskutinė jų gy- 
venimo valanda. Tai rodė jų veido išraiška, kada jie priėjo pakelyje 
gulinčius kupranugario griaučius. Tai buvo matyti ir iš klaikaus jų žvil- 
gsnio, kuriuo jie sekė, virš jų galvų lekiantį, dykumų vanagą. Kitaip ir 
būti negalėjo: jie turėjo žūti. 

Tuo tarpu keleiviai pastebėjo palmę ir netoli jos esančią oaze. 
Ir paskubėjo, norėdami nuslopinti troškulį. Tačiau priėję labai nu- 
liudo, nes šaltinį rado išdžiūvusį. 

Moteris, nebeturėdama daugiau jėgų, padėjo vaikutį ant žemės ir 
verkdama atsisėdo prie palmės. Vyriškis atsisėdo greta, jis draskė ran- 
komis žeme. 

Palmė girdėjo jų kalbas apie neišvengiamą mirtį. Ji girdėjo ir tai, 
kad karalius Erodas įsakęs išžudyti visus mažučius vaikelius nuo vienų 
iki trijų metų amžiaus, bijodamas, kad būsiąs gimes išpranašautas ir 
seniai laukiamas galingiausias Nazareto Karalius. 

— Lapai mano viršūnėje šlama vis smarkiau. Tuoj nelaimingiems 
keleiviams išmuš paskutinė valanda. 

Matyt, ir moteriškė išgirdo tą nepaprastą lapų šlamėsi ir, pakėlusi 
galvą, pažiūrėjo medžio viršūnėn. Staiga iš jos krūtinės išsiveržė džiau- 
gsmingas riksmas: 

— Finikės, finikės!... 

Tame jos šauksme buvo tiek daug skausmo, tiek sielvarto, kad 
palmė tą valandą norėjo būti maža, kaip erškėčių krūmokšnis, Jos vir- 


12 Nr. JAUNIMO DRAUGAS 413 


šūnė buvo pilna gardžių, sultingų vaisių, bet kokiu būdu juos pasiekti 
tokioje aukštybėje!... 

Vaikutis, kuris visą laiką rėpliojo aplink, žaisdamas akmenukais, 
išgirdo motinos dejavimą. 

Jis negalėjo sau įsivaizduoti, kad jo motina nepasieks to, ko 
trokšta. 

Jis priėjo prie palmės ir tarė švelniu balseliu: 

— Palme, nulenk savo viršūne! 

Bet kas čia, kas čia? Palmės šakos kažkaip keistai sušlamėjo, 
sudrebėjo, tartum, viesulo nugąsdintos, supdamos aukštą stiebą. Palmė 
suprato, kad ji turi klausyti vaikelio, nes jis galingas. Ir nulenkė savo 
viršūnę prieš kuūdikėlį, kaip žmonės nulenkia galvas savo valdovams. 
Vis žemiau ir žemiau—dideliu puslankiu, kol jos viršūnės šakos palietė 
dykumų smėlį. 2 

Vaikutis, matyt, tuo reiškiniu nebuvo nei nustebęs, nei išgąsdin- 
tas; jis džiaugsmingai šaukdamas pribėgo prie palmės ir ėmė raškyti 
sultingų finikių kekes. 

Keleiviai prisiskynė finikių, kiek norėjo. Palmė vis dar stovėjo 
nulenkusi savo viršūnę. Vaikutis priėjo prie jos, palietė rankutėmis stiebą 
ir tarė maloniu balseliu: 

— Išsitiek, palme, išsitiesk! 

Ir didžiulis medis atsargiai, išlengvo išsitiesė, o lapų šlamėsys 
aidėjo, kaip arfos tonai. 

— Dabar suprantu, kodėl mano lapai taip liūdnai šlama — pagal- 
vojo, visai išsitiesusi palmė. — Tai ne dėl keleivių. 

O tuo metu keleiviai keliais klūpėjo ir garbino Sutvėrėją: 

— Tu išgirdai mūsų maldas, mūsų šauksmą ir išklausei mūsų 
prašymą. Tu Galingiausias, prilenkei palmę, kaip silpną nendrelę. Jo- 
kių pavojų, nelaimių nepabugsime mes, nes Tu saugoji ir globoji 
musl... 

Kitą dieną per dykumą keliavo karavanas. Keliautojai, pastebėję 
nudžiuvūsią palmės viršūne, labai nustebo. 

— Kaip tai galėjo įvykti? — Paklausė vienas sankeleivių. — Juk 
ji negalėjo anksčiau nuvysti, nudžiūti, kol nepamatys išmintingesnio 
ir protingesnio už Salamoną karaliaus. 

— Gal būt, jau matė Jį — tarė kitas. G. 
OJO; 

KARVELIS. 
Kryžkelėj. 


Mano gyvenimas liūdesio kupinas, 
juodas, tamsus, lyg naktis rudeninė.., 
Mano gyvenimo žiedą brangiausį 
senai jau likimas nuskynė. 
Nūn aš, sustojęs gyvenimo kryžkelej, 
vargo prislėgtas, tylus, nusiminęs, 
viltį paleidau su skriejančiais vėjais... 


Nusvyro galva ant krūtinės... 
* 

Kaip surašyti testamentas. 


Jau žiloje senovėje buvo įsigalėjęs paprotys, kad savininkas nu- 
rodydavo, kas po jo mirties turi paveldėti jo turtą. Vėliau šis paprotys, 
įstatymais sutvarkytas ir teisiškai apsaugotas, buvo pavadintas testa- 
mentu. Jis su kai kuriais pakeitimais išliko iki šių laikų ir šiandieną 
plačiai yra praktikuojamas. Žinome apie jį ir mes. Ir dažnai taikome jį 
gyvenime. Tik, nelaimei, kai kada atsitinka, kad turime nemaža keblu- 
mų. Kai kas surašo testamentą, bet neatlieka tam tikrų formalumų arba 
pražiopso laiku jį užtvirtinti. Pravartu tad sužinonti, kaip testamentas 
surašomas ir užtvirtinamas pagal paskutinius įstatymų reitalavimus. 


Testamentas, dabartinės teisės šviesoje, yra teisinis paskutinės 
savininko valios pareiškimas, kuriuo jis nurodo, kas jo palikimą—turtą 
turi paveldėti. Testamentą gali surašyti kiekvienas pilnametis asmuo, t.y. 
baigęs 21 metus ir turįs pilną protą. Nepilnamečių, psichiniai ligotų ir 
savižudžių testamentas neturi teisinės galios (yra be reikšmės). Sura- 
šyti testamentą galima dviem būdais: pas notarą ir privačiai. Bet mums 
labiausiai rūpi, kaip surašomas privatus testamentas, kadangi notaras 
nekiekvienoje vietoje gyvena, o kai kada dėl ligonio sveikatos stovio 
negalima ilgai delsti. Be to, rašydami testamentą pas notarą, reikalingi 
esame lėšų, tuo tarpu toks privatus testamentas nieko nekaštuoja. Ta- 
čiau, kad toks privatus testamentas, testatoriui (testamento palikėjui) 
mirus, turėtų teisinę vertę ir galią Apygardos Teisme (šiame teismė 
testamentai yra užtvirtinami), reikia jį rašantiems atlikti formalius tei- 
sės reikalavimus. Yra formalus aktas, ir turi būti parašytas, nes viso- 
kie žodiniai testamentai lieka bereikšmiai. Norėdami išvengti įvairių 
nesusipratimų ir bereikalingo dėl palikimo bylinėjimosi, turime surašyti 
testamentą rankos raštu, o ne rašomąja mašinėle, nes dabartiniai įsta- 
tymai tokių testamentų nepripažįsta. Testamentas galima surašyti įvai- 
raus formato popieryje, net laiškų, bet kad tik tas popieris būtų dviejų 
pilnų lapų. Testamentas surašytas popiergalyje arba pusėje lapo taip- 
pat lieka bereikšmiu. 

Privatų testamentą gali sava ranka surašyti pats jo palikėjas arba 
kitas asmuo, jo prašomas. Toks testamento rašytojas turi pažymėti 
testamente, kad visa surašė iš testatoriaus žodžių ir pats privalo testa- 
mente pasirašyti. Įsidėmėtina, kad kiekvienu atveju po testamentu pri- 
valo patsai testatorius (testamento palikėjas) savarankiai pasirašyti. Jei- 
gu atsitiktų, kad testamento palikėjas yra beraštis ar dėl ligos negalįs 
pasirašyti, tuomet gali pasirašyti kitas asmuo tik jo prašomas, bet ne 
testamento rašytojas ir ne liudininkas. Šis asmuo, šalia savo parašo, 
turi pažymėti, kad jis pasirašo todėl, kad testamento palikėjas nemoka 
ar negali pasirašyti ir kad jį prašo savo parašą padėti. 

Darydami testamentą, reikalingi esame pakviesti tris liudininkus. 
Šiais liudininkais negali būti tie asmens, kurių naudai šis testamentas 
yra daromas, įpėdiniai iki 4-to laipsnio ir giminės iki 3-čio. Be to, asmens 
nepilnamečiai, aklieji ir nebyliai. Šie liudininkai patvirtina, kad visi matė 
testatorių testamento rašymo metu ir kad testatorius turėjo sąmonę ir 
pilną protą. Be to, kad testamentą rašė patsai jo palikėjas ir pats jų 
akivaizdoje pasirašė. Jeigu testatorius būtų beraštis arba dėl ligos ne- 
galėtų pasirašyti, tai liudininkai turi taip pat patvirtinti, kad jų akivaizdoje 
pasirašė kitas, testatoriaus prašomas. Liudininkais gali būti tik moką 

ir galį rašyti, nes priešingu atveju dar kas kitas turi pasirašyti už be- 
raštį liudininką, r 

Įsidėmėtina, kad rašąs testamentą asmuo negali pasirašyti po juo 
nei už beraštį arba negalintį rašyti testatorių, nei už beraštį liudininką, 
o tik privalo pasirašyti, kad rašė testatoriaus žodžius, 

Visoki pasirikimai ir pataisos, dar prieš testatoriui pasirašant, 
turi būti sužymėti, 

Užrašomasis turtas ir asmens, kurių naudai aprašoma, reikia bū- 
tinai išvardinti. Gali būti testatoriaus tik bendras valios pareiškimas 
pav.: visą savo judomąjį ir nejudo- 
mąjį turtą, kur tik tokis bebūtų, už- 
rašau, kai aš numirsiu, savo žmo- 
nos nuosavybei (paduoti vardą ir pa- 
vardę). 


Visi testamentai, daryti pas no 
tarą lygiai ir privatūs, gali būti testa- 
toriaus pakeisti visumoje arba iš da- 
lies. Testamentas, darytas pas no- 
tarą, galima pakeisti arba atšaukti 
tik nauju testamentu, taip pat pas 
notarą surašytu, reiškia: jeigu kas 
darė testamentą pas notarą ir paskui 
nori jį atšaukti arba pakeisti, tas turi 
vėl nuvykti pas notarą ir surašyti 
naują testamentą. 

Testatoriui mirus, kad testa- 
mentas įgytų teisinės galios, reikia 
skubiai paduoti apygardos teismui 
Jį užtvirtinti. Testamentai, paduoti 
teisman po vienerių metų, nuo testato- 
riaus mirties dienos, nustoja galiavę. 

Privatūs testamentai duodami 
teisman originalais, o daryti pas no- 
tarą, nuorašais, kuriuos testatoriai Darbščių ir tautiškai susipratusių Pelesos 
gauna iš notaro, surašę testamentą, Bpilinkės gyventojų EEN šiemet baie 
Prie prašymo reikia pridėti testa- Aukščiausiąjį savo gimtąja kalba. Viršuje 
toriaus mirties metrikai ir nurodyti šios bažnyčios klebonas, didelis lietuviš- 
liudininkų antrašai. kojo jaunimo prietelius, kun. Jonas Tu- 

Sergąs sunkia liga, turi skubėti E 
sutvarkyti savo palikimą, nes dažnai 
atsitinka, kad bedelsdamas, miršta nepalikęs testamento ir tuo neįvykdo 
paskutinės savo valios. Dar blogiau, kai imasi daryti testamentą pasku- 
tinė gyvenimo valanda, kada gali stokoti sąmones ir pilno proto. Tada 
įvyksta įpėdinių tarpe nesusipratimai, pradeda dėl palikimo bylinėtis, 
tvirtindami, kad liudininkai klaidingai paliudiję, jog testatorius turėjęs 
sąmonę ir pilną protą. 

Jeigu savininkas miršta, nesurašęs testamento, tuomet jo turtą 
paveldės tiesioginiai įpėdiniai arba tolimesni giminės, įstatymais nusta- 
tyta tvarka. O jeigu įpėdinių ir giminių nebėra, tuomet jo turtas pereina 
valdžios nuosavybei. Pagal galiojančius įstatymus turtas galima aprašyti 
bet kam. 

Įsidėmėtina, kad įstatymai leidžia privačius testamentus rašyti ne 
valstybės kalba, reiškia, galima surašyti ir lietuvių kalba. Tačiau paduo- 
dami tokį, lietuvių kalba parašytą, privatų testamentą apygardos teis- 
man užtvirtinti, reikalingi esame pridėti jo lenkišką vertimą. Tuomet 
bus viskas tvarkoje. 

Toks, lietuvių kalba rašytas, mokančio pasirašyti testatoriaus pri- 
vatus testamentas skambės šitaip: 


„.„„sodžius, 193......metai, -......-.... mėnesio -........... diena. 

Aš (vardas ir pavardė) gyventojas ............ sodžiaus, ...- valsčiaus, 
S Ad apskrities, turėdamas pilną protą ir sąmonę, visą savo žemės 
ūkį, kuris yra --...-. Sad e yalst EnA apskr., turįs... ha. že- 
mės, gyvenamų ir ūkiškų trobėsių, gyvo ir negyvo inventoriaus, užra- 
šau savo vaikų (vardai ir pavardės) nuosavybei lygia dalim............(tes- 
tatoriaus savarankiškas parašas). 

Šį testamentą surašė (vardas ir pavardė) ......... CEA valsč., 


Se apskr., gyventojas, paties testatoriaus (vardas ir pavardė) prašo- 
mas. Prie šio akto mes buvome liudininkais ir patvirtiname, kad šis 
testamentas yra (vardas ir pavardė) ir kad testamentą rašydamas 
testatorius buvo pilno proto ir sąmonės (Trys liudininkų parašai. Kiek 
vieno reikia paduoti tikslus antrašas). 


Tuo kas anksčiau pasakyta, pasinaudodami galime suformuluoti 
testamentą, kurį surašė kitas asmuo ir pasirašė už beraštį testatorių ar 
pats, jeigu jis moka rašyti, testatorius. GC 


Care 2 


VL. DIEMEDYS. Se 
Sūtemų vėjai. 


Atskridai sparnais laimės, 

ramioji sūtema dangaus. 

Tavęs ir vėjai švelnūs įsiklausė, 
tikėjo tau, kaip moterys Paryžiaus madom. 


Ach, sūtemų vėjai, 
šilkais man širdį 
kutenote manoj krūtinėj, 
kai aš buvau tarp erškėčių... 


Aš jūsų šlamėsį išgirdęs 
dainoms sukurti rinkau jėgą, 
Ir neėmė naktinis miegas, 
nes jūs skausmus pasaldinot. 


Numojau kairiąja ranka. 
Numojau, kaip jūsų švilpimai, 
švelnučiai sūtemų vėjai, 
atsidusau, kaip jūs, ilgais išsiilgimais... 

DIDYSIS VILNIAUS SEIMAS. 


Šių metų gruodžio mėn. pirmomis dienomis sukako trisdešimts 
metų, kai Vilniuje buvo sušauktas gausingas lietuvių suvažiavimas, pa- 
prastai vadinamas Didžiuoju Vilniaus seimu. Tai svarbus ir reikšmingas 
mūsų tautos politiniame gyvenime įvykis, leidęs stipriau pasireikšti tau- 
tinei sąmonei, kurią nuolatos slopino dvigalvis rusų erelis. 

Nors rusas atrodė ir galingas, nors jo valdomus plotus saugojo 
nahaikos ir durtuvai, kurie naikindavo bet kokį tautinį ar kultūrinį kitų 
tautų pasireiškimą, tačiau po karo su japonais pašlijo toji jo galybė, 
krašte kilo viena po kitos audros, nelaukti vidaus sukrėtimai. 

1905 m. spalių mėn. pabaigoje Rusijoje įvyko visuotinis streikas, 
kuris apėmė netik visas pramonės įmones, bet ir valstybės įstaigas, 
geležinkelius, paštą telegrafą, spaustuves ir laikraščių redakcijas. Visas gy- 
venimas tartum apmirė. Šito streiko banga pasiekė Vilnių 1905 m. spa- 
lių 24 d. B 

Vinintelis tais laikais lietuviškas dienraštis „Vilniaus Zinios“ ku- 
riam laikui sustojo, o jo redaktoriai ir bendradarbiai, susirinkę redakci- 
jon, pradėjo svarstyti dienos klausimus. Ten kilo klausimas: kas mums, 
lietuviams, dabar reikėtų praktiškai daryti, kad nepraleistume gana pa- 
lankiai susidėjusių aplinkybių. Ilgai kalbėta, diskutuota, pagaliau nutarta 
eiti pasitarti pas Dr. Joną Basanavičių ir inž. Petrą Vileišį. 

„Ten pasikalbėję—rašo vienas dalyvių savo atsiminimuose—kokią 
valandą laiko, visi priėjome prie vienodos nuomonės, kad tokiu rimtu 
momentu negalima sėdėti rankas sudėjus ir lūkurioti, kas toliau atsi- 
tiks, o reikia daryti, kad mūsų tautos balsas pasidarytų kiek galint 
stipresnis ir būtų kiek galint toliau girdimas“. 

Buvo nutarta sušaukti platesnis Vilniaus visuomenės susirinkimas 
ir aptarti visos Lietuvos atstovų suvažiavimo klausimas ir jo įvykdymo 
galimumas. 

„Lapkričio mėn. 1 d.—rašo tas pats autorius — Vlniaus gatvėse 
buvo dar gana šiuųrpulingų kruvinų įvykių. To neveizint, saulei nusi- 
leidus, „Vilniaus Žinių“ redakcijoj susirinko apie 20 pakviestų Vilniaus 
atstovų, kuriems daktaras Basanavičius išdėstė visą sumanymą ir pa- 
siūlė išrinkti tam tikrą komitetą, kurs pasiimtų suvažiavimą ruošti. Po- 
sėdis buvo neilgas. Jis įvyko prie žvakių šviesos, nes elektros stotis 
streikavo. Gatvėse buvo tamsu, Tai viename tai antrame miesto krašte 
buvo girdimi šūviai“. Susirinkusieji karštai pritarė sumanymams. Buvo 
nutarta sudaryti komitetą, į kurį įeitų visų srovių atstovai. Tuo būdu 
tikėtasi būsimame suvažiavime pareikšti vieningą visos tautos valią. 

Organizacinis Komitetas numatė vietą, laiką ir pradėjo paruošia- 
muosius suvažiavimo darbus, informuodamas visus lietuvius. 

„1905 m. gruodžio 4 dieną- rašo to Seimo I sekretorius — beauš- 
tant, prie Vilniaus miesto salės Aušros Vartų gatvėje jau klegėjo di- 
džiulė žmonių minia. Atejęs čia dar prieš 8 val. rytą, jau radau susitel- 
kusių galvėje kokį 1000 vyrų. Netrukus atvyko Antanas Vileišis, Vilniaus 
miesto tarybos narys. Jis liepė atidaryti salę, kad žmonėms nereiktų 
šalti gatvėje. Dauguma suėjo į vidų, išduota 1800 rejestrinių kortelių, 
daug buvo ir be jų, taip kad viso buvo per 2000 suvažiavimo dalyvių“. 

Buvo tai nebespalvė minia, bet rimtų ir sąmoningų žmonių, susi- 
pratusių lietuvių suvažiavimas. Visa veiklesnioji lietuvių šviesuomenė, 
gyvenusi tiek Lietuvoje, tiek įvairiose Rusijos miestuose, kelios dešim- 

tys įtakingiausių kunigų, pusšimtis pradžios mokytojų, bemaž visa tuo- 
metinė studentija ir patys šviesiausieji sodiečiai. Kiekvienas turėjo 
aiškų nusistatymą ir gerai žinojo, ko atvažiavo į Vilnių. 

10 val, 30 min. estradoje pasirodė dr. Basanavičius, kuris, suskambinęs 
skambučiu, prabilo į susirinkusius. Pasveikino suvažiavimą organizacinio 
Komiteto vardu ir pasiūlė išrinkti suvažiavimo prezidiumą. Ilgai ginči- 
tasi dėl kandidatų ir tik po 2 val. išrinkta į prezidiumą: dr. J. Basa- 
navičius, A. Smetona, S. Kairys, kun. Bučys ir Stankūnas. Prezidiumo 
pirmininku buvo išrinktas dr. J. Basanavičius. Jis, norėdamas sudaryti 
taikingą ir darbui palankią nuotaiką, jausmingai prabilo į susirinkusius, 
pažymėdamas, kokią didelę reikšmę tasai suvažiavimas gali turėti tau- 
tos ateičiai, jei bus padaryti rimti ir gyvenamam istoriškam momentui 
derą nutarimai. Baigdamas Dr. J. Basanavičius priminė susirinkusiems 
tuos Lietuvos sūnus, kurie praeityje dėl mūsų tautos teisių ir laisvės 
kovojo, o kuriems bekovojant ir savo kraštui geresnių dienų belau- 
kiant, rasa akis išėdė... Trumpi, aiškūs ir nuoširdūs žodžiai nepaprastai 
paveikė dalyvius. Vienas senas, augalotas sodietis atsiklaupė salėje, 
persižegnojo ir tyliai sukalbėjo trumpą maldą. Visi, kaip vienas, tyliai 
pakilo iš vietų ir pagerbė mirusius tautos darbuotojus. Po to buvo 
sudaryta dienotvarkė ir susirinkimas testas iki 3val. po pietų. 

Antras posėdis prasidėjo 5 val. 30 min., kuriam pirmininkavo da- 
bartinis mūsų Tautos Vadas Antanas Smetona. Pirmą suvažiavimo dieną 
buvo pranešimai iš vietų ir pradėta svarstyti Lietuvos autonomijos 
klausimas. Antrą dieną svarstyta mokyklų, bažnyčios ir žemės reformų 
klausimai. Antrą suvažiavimo dieną buvo priimta nutarimai, kuriuos su- 
redagavo Pr. Klimaitis. 

„Buvo jau 11 val. 10 min. vakaro—rašo nutarimų redaktorius - kai 
Basanavičius paskelbė, kad susirinkimas yra baigtas. Žmonės paskubo- 
mis skirstėsi iš salės. Vieni skubėjo į nakvynes, kiti į geležinkelių stotį, 
norėdami tą patį vakarą išvažinėti į visas šalis. Tiktai ne didelis seimo 
dalyvių būrelis—E. Galvanauskas, J. Gabrys ir aš leidomės į „Vil. Zinių“ 
spaustuvę daryti žygių, bene pavyks Seimo nutarimus išspausdinti. No- 
rėjome, kad tuos nutarimus atstovai galėtų parsivežti ir paskleisti 
žmonėse“. 

Tą pačią naktį buvo išspausdinta 36.000 egz. įr kiekvienas, vykstąs 
namo, vežėsi šiuos Didžiojo Seimo nutarimus: 

I. Dabartinis padėjimas Rusijoj ir Lietuvoj. 

Pripažindami, jog dabartinė caro vyriausybė yra pikčiausiu mūsų 
priešu; jog dabar prieš tą vyriausybę pasikėlė visi rusų valstijos kraštai; 
jog geresnį gyvenimą galima įgyti tik laimėjus kovą su senąja tvarka, 
susirinkime dalyvavusieji lietuviai nutarė: 

Šviestis, rištis ir stoti kovon drauge su sukilusia visų Rusijos 
tautų liaudimi. 


Il. Lietuvos autonomija. 


Kadangi Lietuvos gyventojų reikalai pilnai gali būti užganėJinti 
tiktai p ie tikros mūsų krašto autonomijos (savyvaldos) ir kadangi no- 
rima, idant ir kitos Lietuvoje begyvenančios tautos galėtų pilna laisve 
naudotis, Lietuvių suvažiavimas nusprendė: 

Reikalauti Lietuvai autonomijos su seimu Vilniuje, išrinktu visuo- 
tiniu, lygiu, teisių ir slaptu balsavimu, neskiriant lyties, tautos, tikėjimo, 

Toji autonomiškoji Lietuva turi būti sudėta iš dabartinės etnografiškos 
Lietuvos, kaipo brandulio, ir tų pakraščių, kurie dėlei ekonomiškų, kul- 
tūriškų, tautiškų arba kitų priežaščių traukia prie to brandulio, iš kurių 
gyventojai priklausyti prie jo panorės. 

Kadangi susirinkę Vilniuje ant lietuvių suvažiavimo Suvalkų guber- 
nijos lietuviai vienbalsiai pripažino reikalingu drauge su kitų gubernių 
lietuviais kovoti už autonomiškąją Lietuvą, tai suvažiavimas nutarė, kad 
Suvalkų gubernijos lietuviai turi būti priskirti prie autonomiškosios 
Lietuvos. 

Santykiai su kaimyniškomis Rusijos šalimis turi būti paremti ant 
federacijos pamatų. 


ën Eege d 


Liet. Šv. Kaz. D-jos Pelesos, Rolunės ir Žirmūnų apylinkių skyrių atstovų su- 

važiavimo, įvykusio š. m. XII-2 d. Pelesoje dalyviai ir prelegentai. Iš kairės 

sėdi: Centro Valdybos sekretorius R. Bagdonas, Pelesos klebonas kun. J. Tuti- 

nas, Liet. Šv. Kaz D-jos pirmininkas kun. prof. V. Taškūnas; prie jo p-lė 
E. Čiurlionytė, vietinės skaityklos vedėja ir kiti. 


III Kokiu būdu iškovoti autonomiją. 


Kad įgyti autonomiją, pirmučiausiai reikalinga yra galutinai sugriauti 
dabartinę prispaudimo tvarką. Tam tikslui reikia vienyti visas Lietuvos 
politiškųjų partijų ir pavienių ypatų pajėgas. Susivienijus namieje, pri- 
dera mums jungtis ir su visomis kitomis Rusijos tautomis,-kurios padeda 
griauti tą tvarką, o kol kas reikia: nemokėti jokių mokesčių, uždarinėti 
monopolius, neleisti vaikų į rusiškas pradedamąsias mokyklas, neiti 
Kauno, Vilniaus ir Gardino gubernijose į valsčiaus teismus ir visas kitas 
dabartines valdžios įstaigas, neleisti savo brolių į kariuomene, reikalui 
prisėjus streikuoti visiems darbo žmonėms miestuose ir sodžiuose. 


IV. Valsčiai, mokyklos ir bažnyčios. 


Visuose Lietuvos valsčiuose turi būti vartojama prigimta žmonių 
kalba visus reikalus vedant, 

Kadangi dabartinė mokykla yra tik ištautinimo ir ištvirsimo įrankiu, 
tai reikia visas tokias mokyklas paversti grynai tautiškomis, kur mo- 
kslas būtų išguldomas prigimta kalba ir kad patys to krašto žmonės 
rinktų sau mokytojus. 

Kadangi Vilniaus vyskupystėje lietuvių bažnyčiose yra vartojama 
pamaldose lenkiška kalba su politišku tikslu, tai lietuvių susirinkimas 
nutarė vienbalsiai išreikšti Vilniaus vyskupystėje gyvenantiems ir kovo- 
jantiems lietuviams geriausį linkėjimą pasisekimo kovoje su lenkomanų 
kunigija už tiesas lietuviškos kalbos Lietuvos bažnyčiose ir papeikti 
šiandieninės bažnyčios tvarką Vilniaus vyskupystėje“. 

Vos tiktai pasidarė žinomi Seimo nutarimai, Lietuvos dvarininkų 
tarpe atsirado iniciatorių grupė, kuri pasiryžo sušaukti kitą seimą, kad 
anuliuotų vilniškio nutarimus. Tokio seimo reikalingumas buvo moty- 
vuojamas tuo, kad Vilniaus Seime buvusios atstovaujamos ne visos 
mūsų krašto gyventojų grupės. Girdi, susirinko sodiečiai ir iš jų tarpo 
kilę inteligentai ir prabilo viso krašto vardu. Tą daryti, girdi, galėtų tik 
toks seimas, kur būtų tinkamai atstovaujami dvarininkai ir miestiečiai. 
Iniciatoriai sumanė neatidėliojant sušaukti tokį pagerintą seimą Kaune. 
Kvietimai buvo išsiuntinėti visiems dvarininkams, Kauno ir Vilniaus 
lenkams inteligentams ir kai kuriems Didžiojo Seimo dalyviams lietu- 
viams. Tuos kvietimus gavo visi Didžiojo Seimo prezidiumo nariai, inži- 
nierius Petras Vileišis, Jonas Kriaučiūnas, Donatas Malinauskas ir dar 
kai kas. Dauguma į tuos kvietimus neatkreipė jokio dėmesio ir į šau- 
kiamąjį antiseimą nenuvyko. 

„Vilniaus Zinios“ savo draugų tarpe turėjo keletą dvarininkų, sa- 
kysime, a.a. Tadą Daugirdą, Daujotą, Narutavičių ir kitus. Iš jų sužinota, 
koks tikrasis to dvarininkų kviečiamojo seimo tikslas. Nutarta ir šitą 
antiseimą pakreipti savo pusėn. Cia daug pasidarbavo Gabrys, Jesaitis 
ir kiti. Kauniškio seimo dieną jie sukvietė iš apylinkės daugybę ūki- 
ninkų, kurių apie 300 atvažiavo dalyvauti tame seime. Iš Vilniaus nu- 
važiavo Klimaitis, Jonas Kriaučiūnas, Dr. Basanavičius ir Daujotas. 
Atvyko ir Gabrys su Jesaičiu, bet juodu jau buvo policijos gaudomi 
ir negalėjo viešai pasirodyti, 

Kalbamojo Seimo posėdžiai turėjo vykti dvarininkų žemės ūkio 
draugijos patalpose, Kęstučio gatvėje. Paskirtą valandą susirinko apie 
150 dvarininkų bei du kartu tiek sodiečių. 

Iniciatoriai pasiūlė suvažiavimo pirmininku išrinkti grafą Tiškevi- 
čių iš Kretingos, o vilniečiai pasiūlė Garliavos valsčiaus ūkininką Gri- 
nių, o į sekretorius Zilinską. Už vilniečių kandidatus balsavo visi so- 
diečiai ir geras trečdalis dvarininkų. Turėdami tokį prezidiumą ir jaus- 
dami aiškią persvarą, nutarė ilgai neposėdžiauti. Pasiūlė tam antiseimui 
išgirti Didžiojo Seimo nutarimus ir išsiskirstyti, kas ir buvo padaryta. 
Dvarininkai nesipriešino. Apie 10 valandą vakare posėdis pasibaigė. 

Šis Didysis Vilniaus Seimas buvo pirmasis viešas lietuvių politinis 
pasirodymas. Jis aiškiai parodė, kad nepriklausomo gyvenimo klausi- 
mas rūpėjo ne pavieniams asrnenims, bet viso krašto atstovams, visai 
tautai. Nors Didžiojo Vilniaus Seimo pareikalavimas Lietuvai pilnos kul- 
tūrinės ir politinės autonomijos rusų vyriausybės nebuvo realizuotas, 
tačiau toji idėja pasiliko gyva, ir po keliolikos metų, pasikeitus Europos 
politinei situacijai, Lietuva pareikalavo sau nebeautonomijos, bet visiš- 


kos nepriklausomybės, 
Akstinas, 

Ką „Jaunimo Draugas“ per dešimtmetį atliko. 


Pokariniais laikais Vilniaus krašte lietuvišką tautinę sąmonę ryškiau- 
siai parodė mūsų jaunimas. Jis ėmė skverbtis visur: į bažnyčią, į mo- 
kyklą, į vakarėlius, pramogas ir ten bandė savo jėgas. Deja, po Didžiojo 
karo keletą metų mūsų jaunimo tautinė sąmonė negalėjo greitai bujoti, 
nes jam trūko organizacijos ir atskiros spaudos. Tiesa, tais metais jau 
buvo viena kita lietuviška draugija ir vienas kitas lietuvių leidžiamas 
laikraštis, bet visa tai turėjo daugiau bendrą pobūdį, į tas draugijas ir 
laikraščius mūsų jaunimas galėjo tik prisišlieti, bet ne savarankiškai 
pasirodyti su savo darbu, siekiais, idealais... Vadinas, reikalinga buvo 
jaunimui atskira organizacija ir atskiras laikraštis. 

Mūsų krašto lietuviškas jaunimas pradėta organizuoti 1925 metais, 
kada Vilniuje įsisteigė jaunimui auklėti ir globoti Liet. Šv. Kazimiero 
draugija. Bet be spaudos, be viešojo spausdinto lietuviško žodžio ir ji 
neką tegalėjo padaryti. Tuomet dar labiau pasidarė svarbus jaunimo 
laikraščio leidimo klausimas, 

Darbas buvo pradėtas 1926 metų sausio mėnesį, kada pasirodė 
pirmas „Jaunimo Draugo“ numeris. Tai buvo visai naujas dalykas. 
Sodžiaus jaunimas jį pasitiko su dideliu džiaugsmu. Iš viso krašto ėmė 
plaukti prenumerata. Prenumeratorių tarpe daugiausia buvo jaunimas— 
sodžiaus berneliai ir mergelės, Iki to laiko mūsų laikraiščius išsirašinė- 
davo daugiausia suaugę, pagyvenę žmonės. Po to atsirado nauja skai- 
tytojų minia, jautriausia, gyviausia mūsų visuomenės dalis — jaunimas. 
Ir jeigu šiandien kitus mūsų. laikraščius jau išsirašinėja žymus moterų 
ir jaunimo skaičius, tai čia yra nuopelnas „Jaunimo Draugo“, nes jis 
šią minią sudomino ir pripratino skaityti mūsų spausdintąjį žodį. 

„Jaunimo Draugas“, suradęs naujų skaitytojų, juos mokė, švietė 
ir auklėjo. Nuo to laiko mūsų sodžiuje nebuvo nė vienos akademijos, 
nė vieno vakaro ar susirinkimo, kur nebūtų iš „Jaunimo Draugo“ kas 
nors paskaityta, ar padeklamuota. Tiesa, pradžioje imtasi nuo lengviau- 
sių dalykų— juokų, monologų, feljetonų ir eilėraščių, bet juo toliau, juo 
vis labiau stiprėta ir prieita prie rimtų straipsnių, kurie buvo beveik 
vienintelė medžiaga surinkimų paskaitoms, referatams ir aktualioms 
diskusijoms. 

„Jaunimo Draugas“ savo skaitytojus ne vien mokė ir auklėjo, bet 
ir organizavo. Jau pirmame jo numeryje buvo įdėtas Liet. Sv. Kazimiero 
d-jos atsišaukimas, kur buvo pirmą kartą raginamas jaunimas steigti 
sodžiuje šios draugijos skyrius. Ir tas pirmasis balsas sodžiuje rado 
didelį atgarsį. Nuo to laiko visame krašte ėmė dygti šios draugijos 
skyriai, kur būrėsi beveik visas tų vietų jaunimas. Atsiradus organiza- 
cijai, atsirado ir galimumai viešai pasirodyti su vaidinimais, su lietu- 
viška daina, paskaitomis, pramogomis ir t. t. Zodžiu, sodžiuje prasidėjo 
visai naujas gyvenimas, jame buvo padėti nauji lietuviški pamatai, ant 
kurių dabar jau nebesunku statyti namai ir ten varyti lietuviškas švie- 
timo ir kultūros darbas. 

Ką „Jaunimo Draugas“ rašė? | tai teatsako daviniai, kuriuos sužy- 
mėjau bevartydamas per šį pirmąji dešimtmetį išleistus „J. D-g0“ 
numerius. Pagal atskiras sritis iki šiol buvo įdėta tiek straipsnių: iš tau- 
tinio auklėjimo srities 104; iš dorovinio auklėjimo srities 87; mokslo 84; 
įvairių jubiliejų ir sukaktuvių proga 65; metinių švenčių proga 28; iš | 
Nepr. Lietuvos gyvenimo 20; iš lietuvių literatūros 18; iš Lietuvos isto- 

rijos 24; lietuvių kalbos dalykų 17; ypatingomis progomis 30; sezoniniais 
reikalais 35; apžvalginių dalykų 20; apie vakarus 9; švietimo ir organi- 
zacijų reikalu 40; iš sveikatos ir higienos 38; apie dainas ir muziką 68, 
specialiais amatų ir kooperacijos klausimais 25; reportažų ir kelionių 
įspūdžių 33; beletristikos 128; geografijos 7; pasaulėžvalgos 18; eilėraš- 
čių 418: monologų 50; feljetonų 41; pasakėlių 35; legendų 6; apie ka- 
rus 7; apie aviaciją 3; apie sportą 12; dialogas 1; apie „J. Draugą“ ir 
bendrai apie spaudą 12. Beto, „J. Draugas“ dar turėjo atskirus skyrius: 
žinių iš pasaulio, iš mūsų krašto, iš Vilniaus, įvairenybių, galvosukių ir 
juokų. Laikraščio tekstas buvo įvairinamas gražiomis mintimis, kilniais 
šūkiais ryškesniais žymių žmonių posakiais ir iliustracijomis. 

Žiūrint iš šalies, kai kam gal atrodys, kad šie daviniai nėra stam- 
būs, o vienas kitas atskirų dalykų mėgėjas gal ir prikiš, kad to buvo 
perdaug, o to buvo permaža. Bet, kas žino mūsų spaudos darbo sąly- 
gas ir mūsų gyvenimo turinį, tas galės pasakyti, kad tokio didumo 
kartą per mėnesį beeinąs laikraštis daugiau negalėjo parodyti, ką yra 
parodęs; jis yra rašęs tiek, kiek galėjo ir kiek jo bendradarbių jėgos 
ir gyvenimo sąlygos leido. 

S. Urbonavičius, 

ŽMOGUS PADANGĖSE. 


Zmonijos būklė nėra pastovi. Ji diena dienon tobūlėja ir vy- 
stosi. Užtenka tik pažvelgti netolimon praeitin, ir tuojau pamatysime, 
kad iš tikrųjų taip yra. 

Neseni laikai, kada artojas medine žagre pureno žemę, titnago pa- 
galba skėlė ugnį ir dūminėje gryčioje tvaskėjo balanos. Šiandieną vis- 
kas pakitėjo. Jeigu pakiltų iš kapo koks nors prieš 100 metų miręs 
senelis, tikrai nustebtų, pamatęs miesto gatvėmis lakstančius automo- 
bilius, ore skrajojančius motorinius paukščius ir dangų raižančius pa- 
status. 

Tačiau nereikia manyti, šių dienų technikos stebuklus atsiradusius 
staiga. Ištisus šimtus ir tūkstančius metų su dideliu atsidėjimu triūsė 
ir darbavosi žmonės, kol pasiekė šių dienų laimėjimus. Nemaža buvo ir 
aukų, žengiant tobulėjančios technikos keliais. 

Pirmieji žmogaus mėginimai technikos srityje buvo netobulūs. Jie 
buvo laikomi tik svajonėmis. Tačiau žmogus jomis nesitenkino, o tro- 
ško jas įgyvendinti. Technikai tobulėti padėjo pati gamta. Zmogus, gy- 
vendamas jos prieglobstyje, matė greitai skrajojančius paukščius ir van- 
denyje nardančias žuvytes. Jis, lyg pavydėdamas gamtos gyvulėliams 
šių ypatybių, ieškojo būdų, kurių pagalba galėtų jiems prilygti, ir dargi 
juos pralenkti. 

Tenka pažymėti, kad labiausiai žavėdavosi žmogus paukščių skrai- 
dimu ore. Jis atsidėjęs stebėdavo, kai sakalas, pakilęs iki pat debesų, 
plasnodamas sparnais, raižė padangę. Ir taip amžinai ilgėjosi žmogus 
pakilti nuo žemės ir nors šiek tiek paskraidyti ore. 

Po tokio stebėjimo, negalėjo tada žmogus nepagalvoti apie prie- 
mones. Ir iš tikrųjų, daug šioje srityje buvo daroma mėginimų, bet ne- 
*greit visa tai įgyvendinta. 

Užsiliko dargi pasakų apie pirmuosius oro didvyrius ir jų žygius, 
Įdomiausia yra sena graikų pasaka apie pirmą žmogų — vardu Ikarą, 
skrajojusį ore. Jis su savo tėvu Dedaliu sedėjęs kalėjime Kretos sa- 
loje. Nežinia, kaip ilgai jam būtų tekę kalėti, jeigu vieną gražią die- 
ną tėvas nebūtų jam pritaisęs padirbtų, didelių sparnų. Ikaras, turėda- 
mas prie pečių šiuos sparnus, pakilęs, lyg paukštis, į orą ir tuo būdu 
sykiu su tėvu pasprukęs iš kalėjimo, Nebūtų reikalo kartoti tos pasakos, 
jeigu ne šios vasaros įvykis, 

Štai vieną dieną pakyla virš Amerikos žemės aukštai padangėsna 
lėktuvas. Pasiekus jam 4 km. aukštį, iššoko iš jo vienas jaunas vyras. 
Turėjo su savim parašiutą,kurio pagalba ir leidosi žemyn, kaip tai daro 
Ir tukstančiai kitų lakūnų. Bet čia būta kažko dar daugiau, Lakūnas 


RS 


Vilniaus lietuvių studenčių būrelis. 


greit atkabina parašiutą ir pradeda kristi be jo. Skaitlinga, per binoklius 
iš žemės įvykį stebinti minia suakmenėjo. Kiekvienas dairėsi — kas 
bus toliau. 

Lakūnas betgi turėjo prie rankų prisirišęs drobinius sparnus, aliu- 
minijaus lazdelėmis sustiprintus. Štai ištiesia tuos sparnus ir, toliau 
vien savo raumenų jėga besinaudodamas, pradeda slinkti erdve, nely- 
ginant paukštis. Iš apačios žiūrintiems Zronéms iš tikrųjų atrodė, kad 
mato ne žmogų, bet didelį baltą paukštį, blizgantį saulės šviesoj. 
Įspūdis buvo nepaprastas. Lakūnas lyg niekur nieko plasnojo sau toliau. 
Pagaliau po 12 minučių skrajojimo prisiartino prie pat žemės ir čia visai 
laimingai nutūpė. Jo vardas—Clam Sohn. Turi jis vos 22 metus, Minia 

staugė iš džiaugsmo. Sako, lakūnui buvęs tikras pavojus, kad džiūgau- 
janti minia jo tiesiog nesudraskytų. 
Metome, kad senovės pasaka šiandie virsta realybe. 


— Kiekvienas žygis reikalauja aukų — sako dainius. Įš tikro! Kiek 
priskaltysime tokių, kurie, pakilę į padanges, tragiškai baigė savo gy- 
venimą—žuvo, Vienoje tik Anglijoje lakūno mirtimi žūsta kasmet apie 
70 asmenų, o Prancūzijoje net apie 80. Jeigu taip suskaičiuoti visus 
pasaulio atsitikimus, gautumėm šiurpulingą žuvusių lakūnų skaičių. 

iame skaičiuje atrasime ir mūsų oro didvyrius Darių ir Girėną, gar- 

bingai žuvusius lakūno mirtimi dėl šviesesnio tėvynės rytojaus. Tačiau 
oro didvyriai nebijo mirties, jie kaskart vis drąsesnius ir didesnius 
įvykdo žygius aviacijos srityje. 

Grįžtant prie aviacijos vystymosi tenka pastebėti, kad jau seniau- 
siais laikais, apie kuriuos maža turime žinių, galvojo žmonės apie skrai- 
dymą ore. Garsus graikų filosofas Platonas viename savo veikale pa- 
sakoja, kad pasakiškoje Atlantydoje žmonės žinoję tokias mašinas, kurių 
pagalba galima buvę skraidyti ore. 

Tikrų žinių apie pirmuosius šioje srityje mėginimus turime iš XV-jo 
amžiaus galo ir XVI-jo pradžios. Tuo metu gyveno garsiausis visame 
pasaulyje inžinierius, menininkas, architektas ir dailininkas Leonardas de 
Vinci. Šis mokslininkas rimtai galvojo apie prietaisą, kurio pagalba 
žmogus pajėgtų skraidyti ore Pavyko jam sukonstruoti parašiutas, ku- 
riuo šiandieną gelbstisi (naudojasi) lakūnai, atsitikus lėktuvo katastro- 
fai. Su tokiu parašiutu, iššokęs lakūnas iš lėktuvo, pamažu nusileidžia 
žemėn be didesnio sukrėtimo. 

Pažymėtina, kad šis mokslininkas praktikoje neišmėgino savo išra-, 
dimo, bet tik paliko pagamintus braižinius ir nur-dymus, koks jis 
iš tikrųjų turėtų būti. 

Vėlesniais laikais jau daug sykių bandyta netgi skraidyti ir nemaža 
šioje srityje laimėta. Zinoma, tie bandymai atrodys juokingi, palyginus 
su tuo, ką šiandieną pasiekė technika. Drąsuolių eilėse, šalia mo- 
kslininkų, atsiranda ir praščiokėlių. Tenka pažymėti vieną XVIII am- 
žiaus stalių, kuris padarė aparatą su sparnais, judinamais rankomis 
ir kojomis. Su savo aparatu jis užlipdavo ant stogo ir, judindamas tuos 
sparnus, pamažu nusileisdavo žemėn. Tačiau skraidyti ore nepajėgė. 
Daug daugiau laimėta šioje srityje 1783 m., kada broliai Montgoltfierai 
išrado orlaivį (baloną). Šie išradėjai pastebėjo, kad oras turi tokią 
savybę, jog kūnai lengvesni už jį kįla į viršų. Be to, jie pastebėjo, kad 
yra dujų, kurios turi šią ypatybę. Vėliau priėjo išvadą, kad sušildytas 
oras yra lengvesnis už paprastą. Broliai Montgolffierai, pastebėję šią 
oro savybę, panaudojo ją savo išradimui. Jie apačioje orlaivio įtaisė 
krosnį, kuri šildė esantį jame orą ir orlaivis kilo į viršų. Bet geso ug- 
nis, o jai užgesus orlaivis krisdavo žemėn. 

Laikui bėgant atsirasdavo ir drąsuolių, kurie mėgino skristi orlai- 
viu. Jau 1785 metais drąsusis lakūnas ir garsusis fizikas Pilato de Ro- 
sier, pasiryžta perskristi La Manšės kanalą. Vos tik atsirado orlaiviai 
(balionai), jau imta galvoti apie jų panaudojimą kovoti su priešu. Pir- 
mieji pavartojo juos kare prancūzai. 

XVIII amžiaus gale orlaiviai patobulinta taip, kad lakūnas galėjo 
vairuoti jį bet kuria linkme. Šioje srityje daugiausia pasidarbavo pran- 
cūzai, bet neatsiliko ir kitos tautos. Vokiečiai netgi pralenkė juos. St- 

E Jie geriausį Zeppeliną, kuris nuo jo išradėjo gavo ir pava- 
inimą. 

Nesitenkino mokslininkai orlaivių išradimu. Jie galvojo apie moto- 
rinį lėktuvą, kuris, būdamas sunkesnis už orą, galėtų kilti viršun. Jau 
1897 metais prancūzas Ader'as sukonstruavo maždaug panašų į garvežį 
aparatą, varomą garo jėga. lr su tokia savo mašina nurskrido apie 
3000 metrų. Bet neilgai jis tuo džiaugėsi, nes nusileidžiant žemėn, 
mašina visai sudužo. 

Tikrą pradžią šiandieniams lėktuvams davė du amerikiečiai, broliai 
Vrightai, kurie 1903 metais tai yra 32-ji metai atgal, pakilo nuo žemės 
ir išsilaikė ore 59 sekundes. Tais laikais tai buvo nepaprastas atsitiki- 
mas. (Dabar lakūnai pajėgia išsilaikyti ore 23 dienas). 

Po vykusio brolių Wrightų skridimo prasidėjo gadynė, garsi 
įvairiais, vis naujais išradimais šioje srityje ir drąsiais žygiais, suke- 
liančiais didžiausį susidomėjimą visame pasaulyje. Labai stebėjosi 
pasaulis Farmano žygiu, kuris 1908 metais užsuko lėktuvu ratą vieno 
kilometro ilgio. Iki jo buvo skraidoma tik tiesiąja linija. 1909 m. garsusis 
prancūzų lakūnas Bleriot pirmas perskrido La Manche kanalą, padary- 
damas 8 kilm. kelią. 

Nuo šio laiko nenuilstamai darbuojamasi aviacijos tobulinime. Jau 
1919 metais du anglų lakūnai perskrenda iš Amerikos į Irlandiją. Paga- 
liau 1927 metais amerikonas Lindbergas pirmas visame pasaulyje Dei: 
skrenda Šiaurės Atlanto vandenyne. Jis perskrido 6 tūkstančių kilome- 
trų nuotolį per 33!/+ valandos. Pažymėtina, kad mūsų lakūnas Vaitkus 
šių metų rudenį perskrido tokį pat tolį per 23 valandas. Taigi pažanga 
padaryta didelė. 

1923 metais milžiniškas švaicarų lėktuvas „Dox“ įvykdo bandomąjį 
skridimą, veždamas savo kabinose 169 keleivius. Pagaliau 1931 metais 
du amerikonų lakūnai per 8 dienas apskrido aplink visą žemės rutulį. 

iandie aviacijos srityje daug laimėta. Jau skrajojama virš 700 klm. 
greitumu pervalandą. Pakilama 20 km. viršun. Be to, lėktuvas gali pasi- 
imti 80 tonų svorio, gali nenusileisdamas atlikti 10,000 kilometrų kelio- 
nę ir 90 valandų be pertraukos išsilaikyti ore. O jei skridimo metu 
aprūpina kitas lėktuvas reikalinga motorui medžiaga, tada gali išsilai- 
kyti ore 23 dienas. Vystantis avijacijai, imta galvoti apie jos panaudoji- 
mą gyvenimo reikalams. Visų pirma pavartota jį susisiekimo tikslams. 
Ne taip labai senai — 1919 metais, Prancūzija atidarė pirmąją lėktuvų 
susisiekimo liniją visame pasaulyje. Šiandieną visą žemės rutulį juo- 
sia tinklai tokių linijų, kuriomis kasmet pervežama šimtai tūkstančių 
keliautojų, pergabenama tūkstančiai tonų įvairių prekių, laikraščių ir 
laiškų. : Šalia susisiekimo lektuvu yra kitokių lėktuvų, skirtų specija- 
liems tikslams, pav.: pervežti sunkiai sergantiems ligoniams, sportui,tu- 
ristikai, ūkio reikalams ir kitiems. Lėktuvų skaičius kas kart didėja. Isi- 
gija juos kariuomenė, organizacijos ir net pavieniai asmenys. Prancūzi- 
ioje priskaitoma apie tūkstantį žmonių, kurie turi nuosavus lėktuvus. 
Panašų skaičių sutinkame Jungtinėse Amerikos Valstybėse, Vokietijoje 
ir kitur. 

Ateityje lėktuvus panaudos dar svarbesniems tikslams. Jau dabar 
rimtai galvoja mokslininkai apie skridimus stratosferoj. Pažymėtina, kad 
stratosferoj oras labai retas, todėl visai įmanoma pakilti ten lėktuvu ir 
daryti įvairūs tyrimai. Skrendantiems lėktuvams oras nesudaro tokio trini- 
mo-—pasipriešinimo. Be to, dabar jau numatoma, kad iš Amerikos į Eu- 

ropą galima bus atskristi per vieną valandą, Aviacija panaudojama civi- 
liniame gyvenime, bet daug anksčiau imta ją naudoti karo reikalams, 
Šiandieną nėra civilizuotam pasaulyje valstybės, kuri neturėtų oro 
armijos, tūkstančių lėktuvų ir lakūnų. 

Lėktuvų yra įvairių rūšių: vienu, dviem arba trimis ir net daugiau 
motorų. Bet yra ir bemotorinių lėktuvų —vadinamų sklandytuvų. Sklan- 
dytuvais irgi galima lengvai skraidyti. Jie nuo lėktuvų skiriasi tuo, kad 
ne iš kiekvienos vietos ir ne visada gali pakilti. Reikia patogios vie- 
tos ir gero oro. Sklandytuvų išradėjas yra inžinierius Otto lilienshal, 
kuris 1898 metais tokiu sklandytuvu perskrido 2 klm., tačiau nusileisda- 
mas užsimušė. Dabar sklandytuvu nulekia 60 klm. per valandą. 

Šiandie visos valstybės stengiasi pasigaminti kuo didžiausią įvai- 
rių rūšių lėktuvų skaičių, Galinga ir stipri valstybė yra ta, kuri turi 
gerai sutvarkytą oro kariuomene. 

Kalėdiniai lietuvių burtai ir prietarai. 

Kalėdos — viena didžiausių ir gražiausių švenčių. Visose tautose 
Kalėdos iškilmingai švienčiamos ir su jomis rišama daugybė gražių 
papročių, apeigų, burtų bei prietarų. Turime jų ir mes, lietuviai. Ypač 
mūsų sodžius turtingas kalėdiniais burtais ir prietarais. Kalėdinių burtų 
bei prietarų gausumu mūsų liaudis ar tik neužims pirmąją vietą kitų 
tautų tarpe. 

Mūsų kalėdiniai burtai ir prietarai yra ne tik brangi tautosakai 
medžiaga, bet dar brangesnė mūsų mokslininkams — tyrinėtojams, ti- 
riantiems mūsų tautos praeitį, žmonių būdą ir kita. Keletą tokių kalė- 
dinių prietarų čia paduodu. 

Kūčių vakare, pavalgius kūčias, mergaitė į dvyliką popierėlių turi 
užsirašyti dvylikos vyrų, už kurių manytų tekėti, vardus ir, popierėlius 
susukus, nakčiai pašikišti po pagalviu. Kurį vyrą tą naktį susapnuos, 
už to tais metais ištekės. 

Kūčių vakare, pavalgius kūčias, reikia, paėmus popierio gabalą, 
ji sugniaužti į gniužulą ir, uždėjus ant lentelės, sudeginti, Popieriui su- 
degus, ant lentelės liks popierio suodžiai. Lentelę su popierio suodžiais 
laikyti prieš lempos šviesą, kad ant sienos kristų šešėlis. Jeigu popie- 
rio suodžių šešėlis panašus į mūrus, tai pateksi į didelį miestą arba 
kalėjimą, jeigu panašus į karietą—reiškia netolimą kelionę, jeigu pana- 
šus į karstą—reiškia netolimą mirtį, jeigu panašus į bažnyčią — reiškia 
netolimas vestuves ir t.t. ir t. t. | 

Kūčių vakarą, pavalgius kūčias, kiekvienas šeimynos narys savo 
šaukštą ant stalo apverčia kniūpščią ir taip palieka per naktį. Ryto 
metą kurio šaukštas randamas apverstas aukštielninkas, tai tam reikės 
mirti, nesulaukus kitų Kūčių. 

Kūčių naktį, lygiai 11 valandą, visai trumpą laiką būna saldus 
vanduo. 

Kūčių vakarą, pavalgius kūčias, reikia, išėjus laukan, iš šiaudinio 
stogo išsitraukti vieną šiaudą. Jeigu ištrauktasis šiaudas su varpa, tai 
kitų Kūčių sulauksi; jeigu be varpos — nesulauksi; mirsi, 


12 Nr. JAUNIMO DRAUGAS 427 


Jeigu Kūčių vakare dangus žvaigždėtas, tai sekančiais metais bus 
daug bulvių. 

Kūčių vakare tvartų duris reikia užkišti su šermukšniu, tai į tvar- 
tus neįeis raganos. 

ieną, kuriuo Kūčių vakare buvo paklotas kūčių stalas, anksti Kz- 
lėdų rytą reikia nunešti į tvartus ir padalinti visiems gyvuliams. Tas 
daroma tam, kad atminti, jog gyvuliai pirmieji pajuto gimusį Kristų. 

Kūčių naktį, lygiai 12 valandą, reikia, nuėjus prie šulinio, žiūrėti 
į vandenį; jeigu vandeny pasirodo karstas, tai reiškia mirtį, kitų Kūčių 
nesulauksi; jeigu pasirodo vaikinas ar mergina, tai už to paties ište- 
kėsi, tą pačią vesi. 

Jei pavalgius kūčias atsiraugi, tai reiškia, jog dar ir kitas Kūčias 
prie to paties stalo valgysi. 

Kūčių vakare, pavalgius kūčias, reikia iš visur, iš visų kampų šva- 
riai iššluoti gryčios aslą ir, sąšlavas susisėmus, lygiai 12 valandą nak- 
ties užnešti ant aukšto, papilti prie kamino ir laukti, kas pasirodys: 
jeigu tai darančiam asmeniui pasirodo karstas, tai reiškia jam mirtį, 
jeigu—vaikinas arba vaikinui— mergina, tai reiškia, jog už to paties iš- 
tekės arba tą pačią ves. 

Kūčių vakare mergaitė, ruošdamosi gulti, turi po pagalviu pasikišti 
vyro kelnes. Tai, ką tą naktį sapnuos apie vedybas arba kurį vaikiną, 
tai viskas teisingai išsipildys ir už to paties vaikino ištekės, 

Jei Kūčių naktį dangus žvaigždėtas, tai ateinančiais metais vištos 
bus labai dėslios. Jei šeimininkė nori, kad vištos kiaušinių neišmėtytų, 
tai ji, pildama žirnius rėtin, turi juos būtinai supilti rėčio vidurin, nes 
kitaip vištos visus metus kiaušinius dės naujose vietose. Jei Kūčių 
dieną vištos ramios, tai tais metais visi kiaušiniai bus užversti. Kūčių 
dieną vištoms nereikia ilgai duoti lesti, nes jos ištisus metus pešis dėl 
maisto, tik vakare atskirai palesinti kiekvieną vištą. Pirmąją Kalėdų 
dieną vištas lesinti nuo Kūčių likusiais žirniais, kad būtų dėslios. 

| J. B. 

ITALIJOS - ABISINIJOS KARAS. 


Jau kelintas mėnuo, kai žmonės tebekalba ir teberašo apie Itali- 
jos ir Abisinijos karą. Vieni sako, kad italai ima viršų, kiti tvirtina, kad 
abisinai. Kaip yra tikrumoje, sunku žinoti. Cia pakalbėšime bendrai apie 
Italijos - Abisinijos konfliktą ir pasvarstysime, kuo jis gali pasibaigti. 

Šių metų pavasarį italai ėmė viešai kalbėtiir rašyti, kad jiems per 
maža esą savo žemės. Apeninų pusiasalis neturtingas, negalįs išmaitinti 
40 milijonų gyventojų. Reikalinga ieškoti ir surasti naujų kolonijų. Tiesa, 
italai turi savo kolonijas Afrikoje greta su Abisinija, bet jų maža, norisi 
daugiau. Abisinija — gražus būtų kąsnelis, čia pat pašonėje, 4 kart di- 
desnis už Italiją, o gyventojų 4 kart mažiau; reikia pamėginti! 

Abisinai, nujausdami, ko nori italai, buvo lyg ir linkę geruoju duoti 
jiems šiokių tokių lengvatų, bet kai pasirodė, kad italai nori ne betko, 
o paimti visą Abisiniją, tuomet ir abisinai stojo piestu. 

Italai savo troškimų neslėpė. Aiškiai ėmė kalbėti, ko jie siekia. Šių 
metų vasarą Italijos diktatorius Musolini aiškiai pasakė anglų ministe- 

riui Edėnui, kad jis paimsiąs Abisiniją, o taip pat ir Ženevoje Italijos 
atstovas pareiškė spaudos atstovams, kad italams norisi visos Ąbisi- 
nijos. Paskui dar ne kartą Musolini kalbėjo minioms: „Eisime pirmyn, 
kol sudarysime fašistinę imperiją“. ) 

Šitaip kalbėdami, italai vis dėlto norėjo suversti bėdą kitiems: Ėmė 
rašyti, kad, girdi, abisinai juos puolą, o jie tiktai ginasi; kad abisinai 
nekultūringi esą, tad reikia jie kultūrinti ir ten esą vergai išlaisvinti. 

Kalbos tai dar niekniekis. Blogiau, kai italai ėmė siųsti savo kariuo- 
mene į Afriką. Liepos mėnesio antroje pusėje buvo nusiųsta jau apie 
200.009 kareivių, o spalių mėn. 2 dieną buvo paskelbta Italijoje visuo- 
tinė fašistų mobilizacija, 

Abisinijos žemėlapis. Šiaurėj ir pietų rytuose sužymėti italų - abisinų 
l karo frontai. 


Kai šitaip italai neramino pasaulį, abisinai taip pat nesnaudė. Jie 
irgi ėmė ginkluotis. Jų kariuomenė techniniu atžvilgiu menkai teatrodė, 
bet greit sutvirtėjo, kai jų kariuomenę papildė svetimtaučiai. | abisinų 
kariuomenę stojo daug Afrikos, Amerikos ir Australijos negrų taip pat ir 
Europos valstybių karininkų. Daugelyje vietų buvo paskelbtos rinkliavos 
Abisinijai remti. Net indų vadas Gandhi buvo įsakęs rinkti aukas Abi- 
sinijos reikalams. 

Abisijos karalius, matydamas, kad karas yra neišvengiamas, E 
kelbė vyrų nuo 15 ligi 80 metų mobilizaciją. 

O ką Europos politikai ir Tautų Sąjunga? Europos diplomatai, ypač 
anglai ir prancūzai, dėjo pastangas, kad konfliktas būtų baigtas ramiu 

būdu, bet tas mažai naudos tedavė, nes patys politikai negalėjo tarp 
saves susikalbėti, 

Šių metų liepos 31 dieną buvo Tautų Sąjungos Tarybos narių posė- 
dis, kuriame buvo svarstyta, koks būtų galima priimti nutarimas, kuris 
patenkintų ir italus ir abisinus; Tame posėdy nutarta sukviesti rugsėjo 
„mėn. 4 dieną Tautų Sąjungos pilnumos posėdis ginčui spręsti. Tame 
posėdyje- ltalijos atstovas labai smarkiai kalbėjo prieš Abisiniją, o kai 
jo kalbą atsakė Abisinijos atstovas, tei jis net iš salės išbėgo. Posėj 
dyje buvo išrinktas 5 narių komitetas, kuris turėjo surasti pasiūlymus- 
priimtinus ir vienai ir kitai pusei. Komitetas tokius pasiūlymus .surado, 
bet jų nepriėmė nei italai, nei abisinai. 

Taip dalykui susikomplikavus, anglai ėmė gąsdinti italus karo, 
jėga. Jau rugsėjo mėnesio pradžioje anglai sutraukė į Viduržemio jūrą 
apie 150 karo laivų. 

Spėliojo žmonės. Vieni sakė, kad bus karas, kiti sakė, kad italai 
pabijosią pradėti karą. Rugsėjo mėnesio pabaigoje kalbos lyg ir nutilo. 
* aà Kë 

Spalių mėn 3 dieną po pietų pasklido žinia po visą pasaulį: karas! 
Pranešta, kad italai visu smarkumu puolė artimiausius abisinų miestus 
Musolinio žentas ir sūneliai pirmieji apmėtė bombomis kelis miestus, 
užmušdami nemaža gyventojų, tarp jų moterų ir vaikų. 

Menkiau apginkluoti abisinai ėmė trauktis, italai gi — didžiuotis 
ir girtis, girdi, per 10 dienų paimsią visą Abisiniją. Tačiau jau ties 
Aduos miestu įvyko smarkūs susirėmimai. Miestas kelis kart ėjo iš 
rankų į rankas. Vis dėlto italai jį paėmė ir tuo išlygino savo skriaudą, 
nes 1896 metais abisinai juos ten smarkiai buvo supliekę. Taip pat 
atkakliai kovojo abisinai ties šventuoju Aksumo miestu ir Makale. 
Italai stūmėsi Abisinijos gilumon dviem frontais: iš šiaurės if pietų. 
Praėjo 10 dienų, savaitės ir jau kelintas mėnuo, citalai ne tiktai nepa- 
* ėmė visos Abisinijos, bet dabar atiduoda atgal abisinams, ką buvo 
paėmę. Ypač pietų fronte abisinai beveik visiškai išstūmė italus iš savo 
žemių. Abisinai, gavę iš kitų kraštų ir valstybių ginklų, moka jau ir 
aeroplaną nuleisti žemėn ir tanką nelaisvėn pagauti. Praeiti gi nejučio- 
mis ir užpulti priešą — tai jų specialybė. Sargyba ir nepajunta, kaip 
būna nuginkluota. 

Geriausias abisinų talkininkas kovoje — tai pati gamta. Kalnuotam 
jų krašte, kur kalnų aukštis siekia 4 kilometrų, sunku keliauti ir auto- 
mobiliams ir tankams, abisinams gi labai lengva pasislėpti nuo aero- 
planų. O kaip sunku keliauti apsunkintam kareiviui prie £0 laipsnių 
karščio! Galima įsivaizdinti, kaip jie eina prakaitu apsilieję tokiame kar- 
štyje, kaip pas mus pirtyse. Atėjus nakčiai, norisi pailsėti, bet pavojinga 
sumerkti akis, nes tuojau priešas užpuls ir iškapos ligi vieno. Sužei- 
stuosius gi sudraskys žvėrys: hijenos, šakalai, tigrai bei įvairūs plėš- 
rieji paukščiai, kurie ten pulkais puola bejėgį žmogų. Be to, kokios 
biaurios tenai musės. Tai ne mūsų muselės. Jos ten, kaip širšės, pik- 
tos, įlenda visur ir be pasigailėjimo kanda. Korespondentai sako, kad 
mūsų krašto musės, palyginus su anom musėm-abisinietėm, malonios. 
Dar įvairios ligos kankina neįpratusius prie tų sąlygų italus. Dabar tūk- 
stančiai sergančių italų kareivių grįžta į savo kraštą. 

Tuo tarpu italai neturi simpatikų kituose kraštuose. Spalių mėn. 
5 dieną buvo išrinktas Tautų Sąjungos šešių narių komitetas, kuris tu- 

rėjo nustatyti, ar yra karo stovis tarp Italijos ir Abisinijos ir ar tuo 
būdu sulaužytas Tautų Sąjungos statutas. Komitetas, o paskui ir Tautų 
Sąjunga pripažino, kad karas yra, kad S-gos statutas sulaužytas ir kad 
jį sulaužė Italija. 

Už tokius darbelius numatoma bausmė, sankcijos. Kai buvo pa- 
statytas klausimas balsavimui, ar taikyti Italijai sankcijas, tai už sank- 
cijas balsavo 51 atstovas, prieš —tiktai vienas (italas) ir du susilaikė 
(Austrija ir Vengrija). Taip pat buvo nustatyta, kad tos bausmės bus 
taikomos nuo lapkričio mėnesio 18 dienos. Dabar jau tos sankcijos 
palietė Italiją. Kitos valstybės nebesiunčia ltalijon prekių, produktų, 
dėlto italai skursta ir pyksta. 

Italijos valdžia įsakė gyventojams taupiai gyventi, valgyklose ga- 
lima gauti tiktai nedidelis mėsos gabaliukas ir maža sriubos lėkštė. 

Sunkiausia italams bausmė bus, kai negaus jie iš kitų kraštų ži- 
balo. Tuomet sostos jų automobiliai, tankai ir aeroplanai. 

Paskutinėmis žiniomis Europos politikai: mėgina vėl sutaikinti ita- 
lus su abisinais. Patiekta įvairių sumanymų. Vienas jų siūlo pripažinti 
italams Abisinijos dalį ir baigti karą. Su tokiais reikalavimais Abisini- 
jos karalius jokiu būdu nenori sutikti. Taigi, kuo tas italų-abisinų kon- 
Fliktas pasibaigs, šiandie sunku ką nors apčiuopiamo pasakyti. 

Zinoma tiktai, kad tas karas labai daug kaštavo italams. Jei 
jie tas milijardines sumas būtų įdėję į savo kolonijas, kurias turi, tai 
būtų turėję labai daug naudos ir gerą pasaulyje vardą. Dabar gi patys 
nusiminę, praradę daug gyvybių, išleidę milžiniškas sumas ir gavę už- 
puoliko vardą, svarsto, kas belieka daryti toliau. 

Pranas. 


(OOLOJOJOĮO OO IO OO 1010 010100 010 10101 O O CIOJO] O 
Dar dėl meno dirbinių parodos. 


Gyvenimas, tartum, srauni pavasario upė, slenka nepaprastu greitumu, 
nešdamas vis naujas pareigas, naujus pergyvenimus ir įspūdžius. Šian- 
dien maža kas mėgsta sustoti, atsigrįžti ir žvilgterti praeitin, visus vilioja 
slėpininga ir daug žadanti ateitis. Vistik kai kas tvirtina,kad taip netu- 
rėtų būti, nes praeitis esanti ateities mokytoja, praeities klaidos mo- 
kinančios, kaip išvengti jų ateity, o gražūs pasisekimai ir laimėjimai ra- 
giną naujiems dar didesniems žygiams ir laimėjimams. 

Brėžiant šias pastabas prisimena šią vasarą (gegužės mėn. 10-25 d.) 
Liet. Šv. Kaz. D-jos dešimtmečio proga surengta liet. liaudies meno 
dirbinių paroda, kuri buvo graži bendro sutartinio darbo išdava, 

Vieni sumanė, aptarė parodos projektą; kiti, gyveną provincijoj: 
kunigai, mokytojai, skaityklų vedėjai daug pasidarbavo, rinkdami ir pri- 
statydami Vilniun eksponatus; treti pasidarbavo daugiausia — tai meno 
dirbinių kūrėjai ir jų savininkai. Daugiausia pasidarbavusiems priklau- 
so, beabejo, ir tam tikras atlyginimas ar užmokesnis. Bet koks turėtų 
būti užmokesnis? Vienas kitas auksinas, šiokia ar kitokia medžiaginė 
dovana? Manau, kad ne! Auksinas greit išslis, medžiaginę dovaną su- 
grauž laiko dantys. Daug brangesnis ir gražesnis atlyginimas yra dvasi- 
nis užmokesnis -— viešas garbės ir pirmenybės pripažinimas, įamžintas 
dokumentais. Turėdama tai amenyje, parodos vertinimo komisija nutarė 

panašiu būdu atsilyginti daugiausia pasidarbavusiems lietuviško laudies 
meno srityje, gražiausių parodoj buvusių dirbinių savininkams. Ji nu- 
sprendė apdovanoti eksponatų savininkus I-jo ir II-jo laipsnio pagyrimo 
lapais. Pirmojo laipsnio pagyrimo lapai duota už vertingiausius liaudies 
meno dirbinius. Vertingumas jų glūdi lietuviškuose motyvuose ir ori- 
ginalume. Pav., audiniuose tuos motyvus sudaro geometrinės raštų fi- 
gūros. Audiniuose taip pat daug reikšmės turi švelnus tautiškų spalvų 
suderinimas ir gražus lininių, kanapinių ir vilnonių siūlų sugretinimas. 
Tautiškos spalvos gali būti įvairios, tik turi būti neryškios, nes senovėj 
lietuviai dažydavo natūraliais augaliniais dažais. 

Eksponatai, turį minėtuosius savumus, buvo pripažinti vertingiau- 
siais, ir jų savininkai apdovanoti pirmojo laipsnio pagyrimo lapais. To- 
kių pagyrimo lapų gavo 30 asmenų. 


Švenči onių apskr. Mikalina Vanagaitė, O. Bagdonienė, Grasilda 
Žemaitytė, Emilija Maldžiūnienė, Teofilė Gimžauskienė, Elena Žemai- 
tienė, Magdalena Dubakienė, Marė Jonulionytė. 


Viin. Trakų apskr. Paulė Petrikaitė, Marė Urbonavičiūtė, Stasė 
Urbonavičiūtė, Bronė Vasiliauskienė, Vladas Kucka, (už darbštumą), Ona 
Lukaševičiūtė, Agota Bernatavičiūtė. 

Ašm nos apskr. Elena Baranauskienė, Agota Kuklytė, Ona Kuk- 
lienė, Zosė Gaidienė, Marė Gaidienė, Marė Jakavičiūtė, Anielė Pesec- 
kaitė, Paulė Petrikaitė. 

Suvalkų apskr. M. Marteckienė, Ona Balčiūtė, Elena Pakuckaitė, 
Ona Malinauskaitė. 


Gardino apskr. Jonas Šeštavickas (už „mūkelę“), Marė Miški- 
nytė ir Stasė Kazlauskienė. 

Antrojo laipsnio pagyrimo lapai pripažinta tiems, kurių dirbiniai 
yra savo meniškumu kiek menkesni, bet be svetimųjų įtakos, dau- 
guma jų gaminti iš naminės medžiagos (naminių siūlų ir kita). Be to, 
antrojo laipsnio pagyrimo lapus gevo kai kurie už uolų dalyvavimą 
parodoje, t. y., kad į parodą prisiuntė daug įvairių savo dirbinių. Iš viso 
antrojo laipsnio pagyrimo lapų išdalinta 131. 

Pagal apskritis atrodo šitaip: Brėslaujos—6, Švenčionių—60, Viln. 
Trakų—34, Ašmenos—10, Lydos—7, Suvalkų—6, ir Gardino—8. 

Pagyrimo lapai tai ne šiaip sau popieriaus gabalas, bet vertingas 
dokumentas, kuris liudija apie asmens darbštumą, sumanumą ir mokė- 
jimą gražiai, lietuviškais motyvais sukurti vertingą audinį ar kokį kitą- 
dalyką. Todėl šis pagyrimo lapas neprivalo mėtytis kur nors dėžėj, stalike 
ar ant lentynos, bet gražiuose rėmuose, po stiklu, turi kaboti ant sienos 
šalia paveikslų. Jis bylos kiekvienam svečiui ar keleiviui, kad šioje gry- 
čioje gyvena ne tinginė, o darbšti, sumanl ir pirštuota mergelė, kuri 
moka ne tik pašokti, gražiai padainuoti, bet ir vertingus audinius 
išausti. | 

Lietuviškajam liaudies menui ūgdyti ir stiprinti Liet. Šv. Kazimiero 
D-jos Valdyba paskyrė organizuotam jaunimui kelioliką apie liaudies 
meną knygų ir paskirstė jas į paskirus rajonus, parapijas ir skyrius. 

iose knygose ras jaunimas, ypač mergaitės įvairių nurodymų, patarimų 
it pavyzdžių, kokius turi austi audinius, megsti mezginius, kaip derinti 
spalvas ir daug kitų naudingų žinių. Tad tenebūna nė vieno jaunuolio 
(ės), kuriam ši knyga būtų svetima. 
Švenčionių apskričiai paskyrta 12 knygų, kurios po vienai bus 

Švenčionyse, Švenčionėliuose, Kaltinėnuose, Palūšėj, Daugėlišky, Dūk- 
šte, Mielagėnuose, Tverečiuj, Adutišky, Ceikiniuose, Vasiūnuose ir Vydi- 
-škėje. 

Brėslaujos apskritis gavo 2 knygas: Rimšės ir Apsos parapijos 
skyriai. 

Gardino, Ašmenos, Vilniaus - Trakų ir Suvalkų apskritys gauna 12 
knygų, kurios bus šiose vietose: Gervėčiuose, Dieveniškėj, Verenave, 
Kaniūkuose, Pelesoj, Kaniavoj, Varėnoj, Valkinyke, Kabeliuose, Ratni- 
čioj, Seinuose ir Punske. Tas knygas gali skolintis ir jomis naudotis tų 
ir artimųjų parapijų visi skyriai bei jų nariai. 

Toji paroda ir joje buvusių eksponatų vertinimas rodo ir moko, 
kokių turime laikytis motyvų, medžiagų ir spalvų derinimo, norėdami 
išlaikyti mūsų audiniuose ir kituose dirbiniuose lietuviškumą ir nuo 
amžių įgimtus tautinius savumus. Be to, paaiškėjo, kad ne visa yra 
gražu ir priimtina, kas yra nauja ar svetima. 

Tad, pažinę pagrindinius lietuviško liaudies meno požymius ir jo 
reikalavimus, ūgdykime savąjį — tautinį liaudies meną, be gailesio vy- 
kim lauk svetimybes ir jau nuo šiandie renkimės antrajai dar didesnei 
liaudies meno dirbinių parodai. V-tė. 

ligiems vakarams darbo. 


Tuojau prasidės Kalėdų šventės. Jos prasideda ir baigiasi kiekvie- 
nais metais, kaip paprastai. Bet reikia atkreipti ypatingas dėmesys, kad 
kaimas jų metu daugiausia ilsisi, taip bent kalbama, tačiau, tikrovė 
rodo, daugiausia išvargsta. 

Reikia šis nenormalus reiškinys iš mūsų sodžiaus gyvenimo išvyti. 
Jis kartina mūsų gyvenimo valandas ir dienas, nuobodina jas. Atrodo, 
kad nėrakas tuoreikalu plačiau susirūpintų. Netiesa. Tik kaimas turi visų 
patarimų klausyti. Ypatingai tų, kurie plaukia iš gryniausios širdies. 

Šio straipsnelio autoriui daugiausia rūpi mūsų gražiosios kalbos 
vartojimas visose lietuvių gyvenamose vietose. Rūpi, kad sodietis mo- 
kėtų iš knygos išskaityti savo sentėvių gyvenimą: jų atkakliąsias kovas 
dėl lietuviškos knygos bei laikraščio, dėl lietuviškos kalbos pilietinių 
teisių bažnyčioje ir mokykloje, dėl lietuviškos dainos skambėjimo kiek- 
vienose lietuvio Jūpose. Ar jis sunkų darbą bedirbtų, ar poilsio metu 
susirinkę visi bendrai linksmintųsi. Žodžiu, kaimo žmogus-lietuvis iš 
daugelio knygų gali išskaityti visą mūsų atgimimo laikotarpį, apie kurį 
laikraščiuose tik trumpai tepaskaito. 

Kaimo jaunimas dažnai nusiskundžia, kad nežino, kas reikia skai- 
tyti, o ko nereikia, kad nėra kas juos į tiesų kelią atveda ir lektūrai 
(skaitymui) knygas nurodo, 

Čia jaučiu šventą pareigą nudirbti tą nurodymo darbą, kurį, ma- 
nau, kiekvienas inteligentas, gyvenąs sodžiuje, mielai nudirba, jeigu 
kaimo jaunuolis (ė) pas jį kreipiasi. Bet mūsų sodiečiai taip gėdinasi 
savo nesusivokimą parodyti, kad inteligentas, net geriausius norus tu- 
rėdamas, negali įžvelgti, ko jo vedamiems broliams trūksta. 

Manau, geriau bus, kai pratariu, kai jie manęs nemato. 

Nevien kalbu, bet pirštu nurodau, kas reikia daryti. 

Turime skyrių knygynėliuose gražių ir įdomių knygų. 

Jeigu skyriaus knygynėliuose ar skaityklų spintose nebūtų knygų, 
kurias čia minėsiu, jaunimo pareiga kuo greičiausiai jų iš kur nors pa- 
reikalauti. Reikia klabenti, o tikrai bus jos prisiųstos. Skyriams geriausia 
kreiptis į Centro Valdybą. 

Kalėdų Švenčių metu pirma 
eile turime pasirūpinti perskai- 
tyti: Juozo Tumo-Vaižganto knygą, 
vardu „Pragiedruliai arba vaizdai 
kovos dėl kultūros“. Tai kelios 
didokos knygos. Bet jos geriau- 
sios visoje mūsų grožinėje lite- 
ratūroje. Joms prilygsta tik tie 
veikalai, kurių autoriams skiria- 
mos tarptautinės (Nobelio) do- 
vanos. Šios knygos reikia skai- 
tyti tokia tvarka: pirmosios kny- 
gos pirmąją dalį, pavadintą „Gon- 
dingos kraštu“, pirmosios knygos 
antrąją dalį — „Vaduvų kraštą“ ir 
antrąją — „Šeimos vėžių“ knygą. 
Toliau reikia perskaityti to paties 
autoriaus knygą, vardu „Dėdės 
ir dėdienės“. 

Bet tai dar nevisa lektūra. 
Skaitytini Vinco Krėvės-Mickevi- 
čiaus „Dainavos šalies senų žmo- 
nių padavimai“, „Šiaudinė pasto- 
gė“ ir dvi dalys tuo pačiu vardu 
apsakymėlių. „Šarūnas“ galima 
skaityti tik tiems, kurie jau dau- 
gelį knygų perskaitė. 

Paskiau Vienuolį. Jo raštų 
keturi tomai gaunami mūsų kny- 
gynuose. Ir jose daug sveikos ir ` 
naudingos medžiagos. Savotiškas verslas — varnų gaudymas. Šio 

O dar beletristės moterys: užsiėmimo nėra niekur kitur pasaulyje, kaip 


= E, i S = tik Klaipėdos krašte, Nėringos žvėjų kaime- 
Žemaitė, Lazdynų Pelėda ir Šatri liuose. Rudens metu žvėjai su tam tikrais, 


jos Ragana. Jos visos kaimietės tinklais eina gaudyti varnų, iš kurių mėsos 
ir savo kūrybą kaimui paskyrė. jie pagamina šeimynai. skanius pietus. Šiame 

Argi galime jas užmiršti? paveikslėlyje matome vieną tokį medžiotoją, 

Zodžiu, visa galerija autorių katis Bo en AS SET 
tik laukia, kada mes į jų kūrybą i 
pažiūrėsime. Kada gyvensime tuo, kuo jie gyveno. 

Poezijai taip pat neskirkime paskutinės vietos. Gana ilsėtis ir 
vargti tuo pačiu metu! Reikia tuč tuojau imtis skaityti. Tik knyga išju- 
dino mūsų tautą iš gilaus amžių snaudulio, knyga taip pat neduos jai 
vėl naujai užmigti, neduos tada, kai mes skaitysime visa tai, kas 
anksčiau, anais sunkiaisiais kovos metais, kraujo ir prakaito lašais buvo 
parašyta. Kam svarbi lietuvių kalbos ir lietuviškosios galvosenos gyvy- 
bės ar mirties problema, kviečiu Kalėdų Švenčių metu į talką lietuviškas 
knygas skaityti, | V. R, 

J. PALUŠEVIČIUS. 
Jaunyste, jaunyste! 


Skrajok, jaunyste nežabota, 
plačiais erdvių, keliais. 
Sviesiom idėjom lėk šarvuota 
laukais ir pievom, pabaliais. 


Visur surasti mane moki, 
ar būčiau girios gilumo), 
ar slėgiamas naštos sunkiosios 
klaikioj, beviltėj tamsumoj. 


Skrendi mėlynėmis padangių, 
tarsi su vyturio sparnais. 
Graži, kaip tulpės mūs palangių 
papuošta svajom ir sapnais 


Kartais esi ramus vėjelis, 
o kartais — pragaro audra. 
Tai vėl malonus spindulėlis 
plinti tu tyliai, kaip giedra. 


Visus pasaulio margumynus, 
visus žiedus su jų kvapais, 
kodėl, jaunyste, tu pamynei, 
kodėl kvatojies ir juokais? 

Gėrimo refcrmos reikalų. 
(Monologas). 


Štai apie vieną begalo svarbią sritį užmiršta. Stebėtina, kad ir 
spauda neprasižioja, o sako, spauda mūsų reikalais rūpinasi. | 

Toji apleistoji sritis, tai gėrimo reikalai, Žinoma, koks abstinentas 
ar nesveikais inkstais pilietis praeis pro tą klausimą užsimerkes, o gal 
net pasmerks gėrimo srities reformatorius. Bet mes turime būti pasi- 
ryžę ir kentėti, bet latrams nurodyti kelią į laimingą ir skaistų gėrimą, 
be jokių skausmų, nuostolių, protokolų ir kt. 

Sakysime, dabar ateina Kalėdos, taikos ir džiaugsmo šventė. O ko- 
"kia taikos ir džiaugsmo šventė, jei kuris nors pilietis pradeda gerti be 
jokios sistemos ir tvarkaraščio — nuo pat kūčių ryto, per kūčias jau 
pradeda mušti žmoną, Kalėdų naktį selterio pirkti beieškodamas įsilaužia 
į laikrodžių krautuvę ir auštant pasijunta policijos arešte, kur ir išbūva 

visą pirmą Kalėdų dieną. Nereikėtų mums čia kalbėti, jei arešte būtų 
bufetas su svaigiaisiais ir šiltais bei šaltais užkandžiais. Tada žmogus 
ir ten galėtų Kalėdas atšvęsti. Dabar gi žmogui policijos arešte atima- 
mas visas Kalėdų švenčių džiaugsmas. Brangiai ima už nakvynę, o pa- 
togumų jokių! 

O kodėl? Todėl, kad patys mes kalti, — ot kodėl! Mes tik žiūrim, 
kad ten pamestinukams auklėjimo namai būtų pastatyti, kad jaunimas 
apžerginio nešoktų ir kad dešrų dirbtuvės nenaudotų savo gaminiams 
šunų, o grynai savais reikalais nesirūpiname. Užtat ir sakau: — Susi- 
praskim, susitvarkykim ir paruoškim programą: kur, kada ir po kiek. 

Pirmiausia, atkreipkime dėmesį į Kalėdų šventes ir nuo jų pradė- 
kim naują gyvenimą. 

Štai keletas naudingų patarimų mieliems draugams. 

Kūčių dieną iš pat ryto gerti neapsimoka. Pirmiausia, reikia per- 
mesti akimis baudžiamąjį kodeksą: kiek už ką gali gauti. Vadinasi, kiek 
teismas priteis už įsodintą prieteliui guzą pakaušy, ko galima laukti už 
iškultus kaimynui langus ir ar kalėjimas ilgai gaišins už šonkaulio įlau- 
žimą nepažįstamam žmogui. Įsigijęs tokias žinias, jau gali pradėti 
švenčių planą. 

Po to drąsiu žingsniu galima eiti į kamarą, ar kitur, kur buteliai 
stovi, ir rūpestingai suskaityti, ar visi tebėra. Mat, žmonos turi biaurų 
papratimą vieną kitą bonką nukniaukti. 

Gerti, gerbiamieji, galima pradėti per kūčias. 

Bet prieš gėrimo pradžią reikia į palto kišenes įsidėti po bonką 
ir prisegti pusę keptos žąsies. Mat, įkaitusiam žmogui ateina noras 
truputį prasivėdinti. Išeina žmogus oran, o čia pagal švenčių ir poilsio 
įstatymus Kalėdų pirmąją dieną visos karčiamos uždarytos. Gatvėj su 
savo intendantūra niekada nepražūsi. Arba jei ir areštan pateksi, tai 
vis beviltis likimas tavęs neištiks su bonka ir keptos žąsies gabalu... 

Yra žmonių, geriančių su vadinamąja „miera“. Tai pats baisiausis 
i todėl kiekvienam išmintingam žmogui vengtiniausis gėrimo būdas. 
Šitokie gėrikai „su miera“ labai daug nelaimių prisidaro sau ir net ki- 
tiems. Atsidrožė žmogus iki mieros, o paskui nuėjo išsuko kokiam 
prieteliui koją, kitam pamušė akį, trečiam nuardė skverną. O paskui 
protokolai, teismai, baudos. 

Geriausiai gerti kiek lenda. O juk lenda žmogui, reikia pripažinti, 
„ne bala žino kiek: kaip tik nuvirsti po stalu, taip ir nebelenda. Po stalu 
gulėdamas nei tu kam dantų išmuši, nei tau protokolas gresia, ypač 
jei po savo stalu guli. Pabudai, pajutai, kad vėl lenda, pasiekei stiklą, 
sulikvidavai, kol galva prie grindų prilimpa, ir vyras. Knark drąsiai iki 
sekančio nubudimo, kol vėl lys. 

Per Kalėdų švenčių dienas šitokiu būdu žmogus apsikiaulinęs gali 
pasilinksminti iki sočiai, be jokios skriaudos sau ir kitiem. 

Čia tai tik keli ant greitųjų pagauti pasiūlymai ateinančių švenčių 
proga, kad brangūs draugai nepaliktų likimo valiai, kaip kokios vargo 
bitės. O netolimoj ateity turės būti paruoštas tobulas gėrimo vadovėlis. 
Tada tai mes parodysim, ką galima organizuotai padaryti, 

IS NEPR. LIETUVOS. 


— Pabaltės valstybių bendradar- 
biavimas kas kart didėja. Lietuva, 
Latvija ir Estija dažnai daro įvai- 
rias reikšmingas sutartis, suvažiavi- 
mus, derina savo politiką. Šio mėn. 
9—11 dienomis Latvijos sostinėj 
Rygoje buvo Lietuvos, Latvijos ir 
Estijos užsienių ministerių konfe- 
rencija. Tarp kito nutarta: laikytis 
vienodos nuomonės Italijos-Ąbisini- 
jos karo klausimu; pareikšta ištiki- 
mybė Tautų Sąjungai, kaipo taikos 
idėjos nešėjai; nutarta daryti diplo- 
matinių žygių, kad Tautų Sąjungos 
Taryboje būtų bent vienas Baltijos 
valstybių a stovas. Viso pasaulio 
spauda šiai užsienių reikalų mini- 
sterių konferencijai priduoda didelės 
politinės reikšmės. 

— Pereito mėn. gale visoje Lie- 
tuvoje buvo iškilmingai paminėta 
metinė Lietuvos kariuomenės šven- 
tė. Tą dieną visam krašte surengta 
paskaitos, vaidinimai, akademijos, 
koncertai ir kita. Šventės proga Val- 
stybės Prezidentas pakėlė daugelį 
karininkų į aukštesnį laipsnį. Iš jų 
keturi pulkininkai pakelti į generolus. 

— Pereitą mėnesį suėjo 10 metų, 
kai dabartinis N. Lietuvos ministe- 
ris pirmininkas ir finansų min. Juo- 
zas Tūbelis pradėjo eiti ministerio 
pareigas. Jo dideliems darbams pa- 
gerbti buvo iškilmingas mlnisterių 
kabineto posėdis, kuriame nušviesta 
Jubiliato nuopelnai Lietuvos Valsty- 
bei. Ministeris pirmininkas gavo 
daug sveikinimų ir nuoširdžių lin- 
kėjimų. Valstybės Prezidentas An- 
tanas Smetona apdovanojo ministe- 
rį pirmininką Vytauto Didžiojo I laip- 
snio ordinu, 

— Dabartinė Lietuvos valdžia 
ypatingai rūpinasi ūkininkų gerove. 
Visuomet šelpia nukentėjusius nuo 


nederliaus, gaisrų ar ištiktus kito- 
kių nelaimių. Be to, teikia lengvo- 
mis sąlygomis paskolas. DI mėn. 
Ministerių Kabinetas nutarė, kad 
visų tų skolų grąžinimas gali būtį 
atidėtas 2 metams, o neturtingiems 
ūkininkams šios skolos dovanojamos. 

— Šiemet Lietuvoje žymiai pa- 
didėjo statyba. Statoma nauji pa- 
statai, gražinama išorinė miestų ir 
miestelių išvaizda. Šiam reikalui iš- 
lei ta 23 milijonai litų. Daugiausia 
rūpintasi provincija, kur pastatyta 
1.561 gyvenamas namas ir 12.171 
negyvenamas trobesis. Pastatyta 100 
mokyklų, 1 moderniška ligoninė, 4 
prieglaudos ir kita. 

— Lietuvoje gražiai veikia jau- 
pe apie 20 tūkstančių litų, už ku- 
riuos nupirko du sunkiuosius kul- 
kosvaidžius ir Įteikė juos kariuome- 
nei jos šventės proga. 

— Kaune įsisteigė Senųjų Tav- 
tos darbuotojų sąjunga, kurion pri- 
imami seni lietuviai veikėjai, kurie 
dar rusų laikais kovojo su rusų val- 
džia dėl tautinio lietuvių atgimimo 
ir dėl spaudos grąžinimo. Ši sąjunga 
rūpinsis medžiagine ir dvasine savo 
narių gerove, rinks žinias apie mi- 
rusius ir gyvus tautos darbuotojus. 

— Sio mėn. pradžioje Kaune 
įvyko Vyt. Didžiojo universiteto stu- 
dentų ateitininkų metinis susirink|- 
mas, kuriame aptarė ir nustatė šių 
mokslo metų veikimo gaires ir iš- 
rinko naują valdybą. Sąjungos pir- 
mininku išrinktas stud. A. Graževi- 
čius, 

-— Lietuvos studentijos tarpe ki- 
lo sumanymas įsteigti visos Lietu 
vos aukštųjų mokyklų studentų są- 


"jungą. Sąjungos tikslas būtų jungti 


visos Lietuvos studentus, palaikyti 
akademinius santykius ir akademinę 
spaudą. Šiai sąjungai priklausytų 

Vyt. Didž. Universiteto, Dotnuvos 
akademijos, Klaipėdos prekybos in- 
stituto, meno mokyklos ir kitų 
aukštųjų mokyklų studentai, 


— Šiomis djenomis Kaune buvo 
sušauktas jaunalietuvių skyrių at- 
stovų suvažiavimas. Suvažiavime, 
kuriame delyvavo min. Stanišau- 
skas, burmistras Merkys ir kiti, ap- 
tarta organizaciniai klausimai ir nu- 
statyta šių metų darbo planas. 

— Lietuvoje smarkiai auga ir 
plinta spauda, Didėja leidžiamų lai- 
kraščių prenumeratorių skaičius ir 
steigiami nauji laikraščiai, pavyzdžiui, 
nesenai pradėjo leisti naują žurnalą 
„Technikos Apžvalgą“ Lietuvos di- 
plomuotų inžinierių ir technikų drau- 
gija. 

— Pereito mėn. Lietuvos vyriau- 
sybė išleido naują spaudos įstaty- 
mą, kuriame reikalaujama, kad lie- 
tuviškų spausdinių kalba būtų gryna 
ir taisyklinga. Laikraščius gali lejsti 
tik Lietuvos piliečiai, o jų redakto- 
riais gali būti turį aukštojo mokslo 
cenzą arba šioje srityje turį pakan- 
kamai įgudimo bei praktikos. 

— Klaipėdos uoste laivų judėji- 
mas kas kart didėja. 1932 metais 
uostan įplaukė 1113 laivai, o šiemet 
iki gruodžio mėn. pradžios 1225 
laivai. Matome, kaip žymiai paūgėjo 
skaitlinės. 


IŠ LENKIJOS. 


— Š. m. balandžio mėn. 23 die- 
na buvo įvesta Lenkijoje nauja kon- 
stitucija. Naujos konstitucijos Įvedi- 
mui paminėti šiomis dienomis lei- 
džiamas amnestijos įstatymas, kuris 
paleis iš kalėjimų apie 27 tūkštan- 
čius kalinių. Įstatymas apims tuos 
nusikaltimus, kurie buvo padaryti 
prieš š. m. lapkričio mėn. 11 dieną. 
Tą dieną buvo švenčiamos septy- 
nioliktos Lenkijos nepriklausomybės 
sukaktuvės. Pagal amnestijos įsta- 
tymo projektą būsiančios dovanotos 
visos teismo ir administracinės pi- 

niginės baudos, Kriminaliniams nusi- 
kaltėliams būsiančios dovanotos bau- 
smės, jeigu nubausti kalėti nedau- 
giau kaip 6 mėnesiams. Nuteistie- 
siems nuo 6 mėnesių iki 3 metų 
bausmės būsiančios sumažintas pu- 
siau, o nuteistiesiems nuo 3 iki 5 
metų bausmės būsiančios sumažin- 
tos trečdaliu. Sunkesnių bausmių vž 
kriminalinius nusikaltimus amnesti- 
jos įstatymas nepaliesiąs. Politiniams 
nusikaltėliams būsiančios dovanotos 
bausmės tiems, kurie nubausti Iki 
vienierių metų, nuo rretų iki 5 metų 
būsiančios sumažintos pusiau, o nuo 
5 iki 10—trečdaliu. Seimas amne- 
stijos įstatymą jau priėmė, dabar jis 
svarstomas senate. [statymas būsiąs 
paskelbtas dar prieš Kalėdas. 

— Lenkų spauda vėl ėmė ra- 
šyti apie lenkų persekiojimus Čeki- 
joje. Spaudos žiniomis, daugelyje 
Cešino Silezijos sodžių gyventojai 
verčiami saugoti čekų mokyklas, daug 
lenkų tautybės geležinkeliečių iške- 
liama Čekijos gilumon, lenkiškos 
mokyklos Paverčiamos čekiškomis ir 
panašiai. Žodžiu, santykių pagerėji- 
mo tarp lenkų ir čekų tuo tarpu 
nesimato. 

— Varšuvos spauda pranešė, 
kad Lenkijos biudžete š. m. lap- 
kričio mėn. gauta 28 milijonai de- 
ficito. Tuo būdu nuo biudžetinių 
metų pradžios balandžio mėn. 1 d. 
iki gruodžio mėn. 1 d. susidarė de- 
ficito 220 milijonų. Dabartinis mi- 
nisterių kabinetas daro pastangų val- 
stybės biudžetui išlyginti. 


IŠ MŪSŲ PADANGĖS. 


Sukūrusiems lietuviškos šei- 
mos židinius draugams Onai 
Miškinytei ir Juozui Karlonui 
linkime daug laimės. 

Mergažerio Liet. Šv. Kaz. 
D-jos skyrius. 

Vaičiuiiškė, Andrėjavo vals. 
Suvalkų apskr. Atėjus ilgesniems 
rudens vakarams ir turint daugiau 
laisvo laiko, vietiniai kazimieriečiai 
pradėjo gražiai veikti. Stai, kad ir 
pereito mėn. gale buvo surengta 
Kristui Karaliui akademija, kur 
p. V. Kadziauskas ir p. J. Matule- 
vičius skaitė atitinkamas paskaitas. 
Paskui padeklamuota keliolika reli- 


ginių eilių. Po to vietinio jaunimo 
keturių balsų choras, p. K. Cibul- 
sko vedamas, pagiedojo religinių 


giesmių. Akademija visais atžvilgiais 
pavyko. Sarkūnas. 


Barčiai. Varėnos valsč. Viln.- 
Trakų apskr. Šio sodžiaus jaunimas 
susibūręs į šv. Kazimiero skyrių 
kiek leldžia salygos, dirba kultūrinį 
darb. Dažnai šaukia susirinkimus, 
kuriuose skaito paskaitas, raštus, pa- 
deklamuoja ir padainuoja. 


Pereito mėn. 17 dieną buvo pa- 
šventintas pavasarį pastatytas „Vy- 
tauto kryžius“. Šis kryžius padaiy 
tas prieš keletą metu ir norėta sta- 
tyti kaipo paminklas — kryžius Vy- 
tauto Didžiojo garbei, bet negavus 
leidimo buvo pastatytas paprastas 
kryžius. Minėtą dieną šį kryžių pa- 
šventino Varėnos klebonas kun. Į. 
Montvilas ir pasakė pritaikintą pa- 
mokslėlį. Šį kryžių statant, daugiau- 
siaj pasidarbavo skyriaus pirminin- 
kas Antanas Jurgelionis. 

Lietuvmylis. 


Didžiasalis, Tverečiaus valsč., 
Švenčionių apskr. 
Kazimiero D-jos skyrius dirba, kru- 
ta. Daro susirinkimus, rengia vaka- 
rus ir kitas kultūrines pramogas. 
Jaunimas šią vasarą praleido links- 
mai. Susirinkę padainuodavo ir pa- 
žaisdavo sviediniu. Dabar dažniau 
skaito knygas. Mūsų sodžiun pareina 
daug laikraščių: „Jaun. Draugo“ 16 
egzempl., „Vilniaus Aušros“ 30 egz:, 
„Gedimino pilies“ 3 ir „Saleziečių 
Žinių“ — 4. 

Š. m. 4 d. atėję trys nepažįsta- 
mi policininkai pas Adolį Krasau- 


Vietos Liet. Šv. 

pasiėmė dvi 
ir „Karo taką“. 
Kazimierietis, 

Biliai, Dzeveniškės vals. Ašme- 
nos apskr, Vietinio skaityklos vedė- 
jo ir Šv. Kaz. D-jos skyriaus val- 
dybos rūpesniu spaudos savaitės pro- 
ga buvo surengta skaitykloje lietu- 
viškos spaudos paro2elė, kuri truko 
nuo XI-24 iki XII-1 d. Stalai buvo 
apkrauti laikraščiais, knygomis, o ant 
sienų kabojo gražūs šūkiai ir pieši- 
niai. Parodą atidarant ir uždarant 
vietinis skaityklos vedėjas p. N. Ja- 
siulionis skaitė įdomias ir turiningas 
paskaitas. Parodos metu skyriaus 
valdybos nariai skaitė balsiai straip- 
snius iš laikraščių, o jaunimas de- 
klamavo ir padainavo. Spaudos pa- 
rodą aplankė 250 asmenų. 

Margis. 

Daugėliškis, Švenčionių apskr. 
Š. m. gruodžio 11 d. Daugėliškio 
kapinėse buvo palaidotas susipra- 
tes lietuvis, pavyzdingas tėvas a. a. 
Mykolas Cicėnas, 

Velionis dar prieš Didijį karą 
platino lietuviškus laikraščius ir lie- 
tuviškas knygas. Buvo artimas kun. 
Burbos, žinomo spaudos apaštolo 
ir veikėjo, padėjėjas. Velionis gy- 
vendamas pas kun. Barbą gerokai 
apsišvietė ir susipažino su rusų tei- 
sėmis. Vėliau buvo visų parapijie- 
čių patarėju. Berdradarbiaudaemas 
nuolat su žmonėmis ragino juos 
šviestis ir organizuotis. Daug kam 
už prenumeruodavo laikraštį savais 
pinigais. 

Velionis karo metu dirbo Petra- 
pily, pinigų gaminimo įstaigoj; 1920 
m. dirbo lietuvių karo komendan- 
tūros raštinėj Vilniuje, o nuo 1927 
m. buvo Svenčionių gimnazijos ūkio 
vedėju. 

Iš Svenčionių į Daugėliškį atly- 
dėjo daug žmonių ir gimnazijos 
dūdų orkestras. 

Laidotuvėse dalyvavo gausus pa- 


sos we 


ską padarė kratą ir 
knygas: „Tėviškę“ 


iš N. Lietuvos Velionies 


Zinąs. 


ir atvykęs 
sūnus, 

IŠ VILNIAUS. 


Paskaitos apie spaudą. 
Spaudos savaitės proga, Laik. Viln. 
L'et. Komitetas surengė Vyt. Didž. 
gimnazijos salėje šio mėn. 1 d. dvi 
paskaitas: skaitė prof. M. Biržiška 
„Vilnius lietuvių spaudos istorijoje“ 
ir literatas R. Mackevičius „Spauda 
ir gyvenimas“. 

Iš Mokslo D-jos. Paskutiniu 
laiku Liet. Mokslo Draugija suren- 
gė dvi paskaitas. Pereito mėn. 27 d. 
skaitė paskaitą prof. M. Biržiška 
apie Rėzos lietuviškų dainų dainyną. 

Šio mėn.13 d.mokyt.Pr. Žemaitis 
skaitė pirmąją savo paskaitos dall 
apie laiko matavimus ir skaičiavimus 
kitados ir dabar. 

Iš Meno D-jos. Mūsų meni- 
ninkai, dailininkai ir literatai susi- 
būrę į Viln. Liet. Meno ir Literatū- 
ros Draugiją, šio mėn. 7 dieną su- 
rengė eilinį vakarą, kuriame prof. 
M. Biržiška skaitė paskaitą apie 
mūsų liaudies vestuvines dainas. Po 
paskaitos p. E. Palevičiūtė paskam- 
bino fortepi:nu. 

Svečiai iš N. Lietuvos. 
Šio mėn. pradžioje viešėjo Vilniuje 
rašytoja ir visuomenės veikėja So- 
fija Čiurlionienė ir jaunųjų ūkinin- 
kų organizatorius agronomas Vla- 
das Tiškus. 

Kūčios pas romuviečius. 
Vilniaus Lietuvių Inteligentų „Ro- 
muvos“ Klubas šio mėn. 15 d. Liet. 
Stu]. S-gos salėj surengė kūči<s, 
kuriose dalyvavo klubo nariai ir 
svečių būrys. Buvo vyresniųjų, so- 
džiaus liaudies švietėjų, skautų. gim- 
nazijos 8 kl. moksleiviai ir šiaip 
Vilniaus jaunimo. 

Kūčių vakarienę pradedant kluba 
pirmininkas mgr. J. Maceika, pasvei- 
„kino susirinkusius ir palinkėjo jiems 
visokeriopos laimės, siekiant skai- 
dresnio lietuviško rytojaus. Be to 
paragino mūsų liaudies švietėjus, 
studentus ir moksleivius, išvykstan- 
čius Kalėdų proga kaiman, taip pat 
surengti bendras kūčias savo kaimo 

lietuviškų draugijų nariams ir jų arti- 
miesiems. 

Po to kiti klubo nariai paįvairino 
linksmais, -juokingais  kūrinėliais, 
aktualiomis dovanomis ir būrimais 
būsimiems abiturientams, kas su- 
darė linksmą ir jaukią nuotaiką. Kū- 
čių iškilmės baigta kelėdine giesme 
„Tyliąją naktį“, ir Tautos himnu. 

Linkėtina, kad visas Vilniaus kra- 
što organizuotas jaunimas ruoštų 
panašias bendras kūčias ar Naujųjų 
Metų sutikimą ir tuo palaikytų gra- 
žius mūsų tautinius papročius. 

Moksleiviai pagerbė Jak- 
štą. Šio mėn. 14 d. Vyt. Didž. 
Gimnazijos moksleiviai surengė gim- 
nazijos salėje akademiją kun. prel. 
Adomo Dambrausko - Jakšto 75 m. 
amžiaus sukaktuvių proga. Keletas 
mokinių rūpestingai ir struopiai pa- 
ruoštose paskaitose aptarė Jubilia- 
to asmenį. 

Po to gražiai padainavo p. A. 
Krutulio vedamas moksleivių cho- 
rs. Vakarą užbaigė daug padirbė- 
jęs moksleivių orkestras, kuris tie- 
siog nustebino svečius padaryta pa- 
žango, 

Medicinos absolventai. Šio 
mėn. 14 d. medicinos fakulteto pa- 
skutinio kurso studentams buvo su- 
teikta absolutorium ir priimta jų 
priesaika. Siame absolventų būrely 
yra ir du lietuviai: Stanislovas Bie- 
linis ir Juozas Markavičius. 

Naujas teisių magisteris- 

Pereito mėn. gale baigė Vilniaus 
universiteto teisių fakultetą p. Alek- 
sandras Birinčikas, kuris išlaikęs 
paskutinius egzaminus gavo teisių 
magisterio titulą. 

Ats ysta paminėti. Prof. M. 
Biržiškos „Būdas senovės lietuvių 
kalnėnų ir žemaičių“ ir „Budriai“, 
atspauda iš Lietuviškosios Enciklo- 
pedijos. 

„Lietuviškas Baras“ 1935 m. 3 nu- 
meris, skirtas Viln. Liet. Stud. ir Liet. 
Mokyt. Sąjungų dešimtmečiams pa- 
minėti. 48 pusl. Kaina 1 auks. 


440 JAUNIMO DRAUGAS 


| | 4 i 2 S | D l | | | ) ) | 
RR Na AU V „2 ENAS NR? 7 
TERREN EETA a N S ERRA RT 


Kaip kur švenčiamos Ra, 
lėdos. Žodis Kalėdos ne lietuvių 
kilmės. Jis kilęs nuo lotyniško žo- 
džio „calendae“. -Tuo žodžiu buvo 
vadinamos mėnesio pirmosios die- 
nos. Jos buvo pašvęstos kuriam 
nors dievaičiui, kurio vardu pats 
mėnuo buvo pramintas ir laikomos 
šventėmis. Didžiausios „kalerdų“ 
šventės buvo gruodžio mėnesio pa- 
baigoj, kai saulė, įveikdama žiemos 
tamsą, pakrypdavo vėl vasaros lin- 
kui. Tos dienos atitiko Kristaus gi- 
mimą. Taigi, Senasis stabmeldiškos 
šventės vardas sutapo su naujuoju 
krikščioniškuoju jos turiniu. Krikš- 
čionybei senovėj besiplečiant, ir 
diena ir vardas pasiekė taip pat mū- 
sų kraštą. Taigi, kiekvienais metais 
su visu krikščioniškuoju pasauliu 
švenčiame Kristaus gimimo šventę— 
Kalėdas. | 

Įvairiose šalyse Kalėdos įvairiai 
švenčiamos. Kaip jos švenčiamos 
Lietuvoj, daugumas žinome iš pri- 
tyrimo. Kalėdų Išvakarėse, vadinamų 
Kūčių vakarą, pas mus priprasta 
valgyti bendrą vakarienę, iš įvairių 
pasniko valgių sudarytą. 

Miestuose Kalėdų proga, be to, 
vaikams įrengiama Kalėdų eglutė. 
Ji puošiama visokiais žibučiais ir 
degančiomis žvakutėmis. Šis papro- 
tys į mūsų kraštą pateko iš Vokie- 
tijos; ten ne tik vaikai, bet ir suau- 
ge žmonės Kalėdoms pasitaiso eg- 
lutę, nors ir nedidukę. 

Kristus, kaip žinome, gimė Bet- 
liejuje. Tai nedidelis, bet dailus Pa- 
lestinos miestas. Įvairios krikščionių 
brolijos ir dvasiškija uoliai saugo 
Betliejaus stainelę (tikriai tarius, 
uolą), ties kuria dabar stovi bažr.yčia. 
Kiekvienais metais Kūčių dieną Bet- 
liejuje dvasiškija surengia didingą 
procesiją, kurioje kartu dalyvauja 
vairių tautų ir tikybų krikščionys. 

Eglių ten nėra, tad jų niekas ir 
puošti negali. 

Taip pat maža eglių kituose pie- 
tų kraštuose. Tad tų kraštų vaikai 
niekad Kalėdų eglučių nemato. Ma- 
ža jų net Anglijoj, Prancūzijoj ir 
Belgijoj. Tose valstybėse Kalėdų 
eglutes atstoja kiti spygliuoti ar aš- 
trialapiai medeliai. Anglijoj, ypač 
Londone, žmorės yra pratę švęsti 
Kalėdas labai pamaldžiai ir iškilmin- 
gai. Ten nuo Kūčių vakaro iki Trijų 
Karalių paprastai vengiama triukš- 
mingų linksmybių. Užtat per Tris 
Karalius jauni ir seni stačia! dūkte 
dūksta. 

Prancūzijoj Kalėdos — tikriausia 
vaikų šventė. Kalėdų išvakarėse gat- 
vėse ir aikštėse parduodami įvairūs 
žaisliukai, dūdelės, birbynės, skanė- 
siai ir saldumynai. Iki vėlyvo vakaro 
miestuose eina prekyba. Vaikai ir 
suaugę renkasi Kalėdų dovanas. Pa- 
ryžius ir kiti Prancūzijos miestai 
Kūčių vakarą labai linksmi būna. 

Olandijoje ir kitose kair yninėse 
valstybėse su Kalėdų šventėmis sie- 
jamas šv. Mikalojaus garbinimas. 
Žmogus, aprengtas vyskupo rūbais, 
prisilipinęs ilgą žilą barzdą, joja 
raitas miesto gatvėmis ir, savivaldy- 
bės bei labdaringų draugijų paveda- 
mas, dalina veikams Kalėdų dova- 
nas. Pamažu protestantų šalyse, kur 
šventieji negarbinami, šv. Mikalojus 
virto Kalėdų seneliu, kurio pasiro- 
dymo vaikai labai laukia. 

Italijoj laike Kalėdų rengiamos 
linksmos eisenos su dailiai apreng- 
tais piemer ėliais, garbinančiais savo 
linksmu trimitavimu naujagimį Kristų. 

Lietuvoj ir pas mūsų kaimynus— 
gudus, ukrainus ir lenkus nuo seno 
yra įsivyravęs paprotys „kalėdoti“- 
„Kalėdininkai“ (ne kunigas, bet so- 
džiaus jaunimas), persirengę trimis 
karaliais — Kasperu, Melchioru ir 

Baltazaru, lydimi Kalėdų žvaigždės, 
o Lietuvoje dar Krivių Krivaičio, 
vaikščioja iš sodžiaus | sodžių, iš 
namų į namus, garbina Kristų ir 
rankioja dovanas. 

Daugely kraštų Kalėdų proga 
bažnyčiose įrengiamos Prakartėlės, 
vaizduojančios naujagimį Kristų, šv. 
Mariją, šv. Juozapą, tris karalius 
arba piemenėlius ir didelį angelų 
būrį. 

Jie nenorėjo būti milijo- 
nieriais. Turbūt ne vienas mūsų 
ir nekartą pagalvoja, kokiu būdu 
greitai pralobti. Bet pasirodo, kad 
pasaulyje yra žmonių, kurie taip 
lengvai praturtėti visai nenori. 

Nesenai Vašingtono mieste, Jung- 
tinėse Amerikos Valstybėse, buvo 
atsitikimas, kad turtingo bankininko 
sūnus, po tėvo mirties, visai atsi- 
sakė priimti 17 mil. dol. palikimą, 
nurodydamas, kad tie pinigai yra 
uždirbti mirusiojo tėvo, o jis čia nė 
piršto nepridėjęs. Todėl jis neturįs 
jokios teisės šituos pinigus pasisa- 
vinti, Ir didysis palikimas, 17 mil. 
dolerių, buvo perduotas Vašingtono 
miesto akliesiems. 

Panašus atsitikimas buvo Reim- 
se, Prancūzijoj. Per vieną automo- 
bilio katastrofą Žuvo jaunos mer- 
gaitės tėvai. Tėvai turėjo vienin- 
telę dukterį, todėl ji paveldėjo vi- 
sus jų turtus, 2 milijonų frankų 
vertės. Mergaitė taip pat atsisakė 
priimti paliktą turtą, nes ji esanti 
jauna ir sveika, galinti dirbti ir pi- 
nigai jai nereikalingi. 

„Šitame mieste yra tiek senų 
žmonių, kurie badauja, todėl jie turi 
gauti šituos pinigus“ — pasakė 
merpaitė. Advokatas norėjo jai įkal- 
bėti, kad tėvai pinigus paliko jai, 
kaipo kraitį, bet mergaitė pasisakė, 
kad ji nenorinti, kad ją vyras vestų 
tik dėl pinigų: jei vyras ją tikrai 
mylėsiąs, tai vesiąs ir be pinigų. 

Vieni turtingiausių Amerikoj yra 
Vanderbiltai. Kartą turtingojo Van- 
derbilto broliavaikis be giminių ži- 
nios ir sutikimo apleido Naujorką 

ir išsikėlė į Pensilvanijos valstybę, 
apsigyvendemas  menkame ūkyje, 
Turtingiems Vanderbiltems buvo tai 
didelis smūgis. Jie rašė jam daug 
laiškų, kad jis vėl grįžtų į Neujorką. 
Bet jis į visus jų laiškus nieko ne- 
atsakė. Pagaliau atvažiavo pas jį 
keli jo pažįstami ir giminės, norė- 
dami prikalbėti jį nedaryti giminėms 
tokios gėdos ir grįžti namo. Bet 
viskas buvo veltui: vyrukas atsisakė, 
kad jis nenorįs būti turtingu Žmo- 
gumi. Ir jis gyveno, kaip paprastes 
vienuolis: pats skąlbė sau baltinius, 
pats virėsi sau valgyti ir dirbo vi- 
sus Garbus, 

Taip pat kartą buvo atsitikimas 
ir Maskvoje. Vienas rusų milijonie- 
rius paliko turtingiausiai įrengtus na- 
mus Maskvoje ir pasitraukė gyventi 
į tyrlaukius. Visą milžinišką savo 
turtą paliko jis vargšams. Jo drau- 
gai, kurie jį ūkininko drabužiais 
apsirėdžiusį pamatydavo, negalėda- 
vo Įįtikėti, kad tai yra tas pats vy- 
ras, kuris pirmiau savo elegancija 
duodavo pavyzdį visiems kitiems 
milijonieriams. 

Panašių atsitikimų yra pasitaikę 
ir daugiau. 

Pipirų žemė. Ne vienam mū- 
sų teko girdėti posakis: „Aš tau 
parodysiu, kur pipirai auga“. Iš tie- 
sų, tokia „pipirų žemė“ yra pasau- 
lyje. Ji yra Indijoje ir užima gana 
didelį plotą, visu Vakariniu Indijos 
pajūriu, maždaug nuo Bombėjaus 
Kamorino iškišulio. Ta šalis vadi- 
dasi ne „piplrų žemė“, bet Mala- 
brija. Ši šalis yra graži, kalnuota, 
giriomis ir visokiausiais vijoklieis 
apaugus. Kalnų viršūnėse auga ar- 
batžolės, kavos medžiai, gumos miš- 
kai, pipirų laukai ir dar daug žmo- 
nių vartojamų prieskonių. 

Kalnų šlaituose gyvena žmonės. 
Jie beveik visi verčiasi prekyb: : 
laiko prieskonių plantecijas ir siur.- 
čia tuos prieskonius į visas pasaulio 
šalis, Patys malabriečiai nėra kultū- 
ringi. Jie yra susiskirstę į gentis, 
kurių svarbiausios yra: nambudyvai, 

tijanai ir najarai. Šios šalies žmo- 
nės yra ramaus būdo, taikūs. Mie- 
ga atsitūpę, nevartoja svaigalų, ne- 
rūko. Moterys valgo atskirai, kas 
lieka nuo vyrų stalo. Be šių papro- 
čių Malabrijos gyventojai dar turi 
visą eilę tautinių žaidimų ir šiaip 
visokiausių pareigų. Vadinas, „pipi- 
rų žemė“ yra graži ir žavinga. Ten 
be pipirų auga dar ir kitokių nau- 
dingų skanėsių. 

Ir gyvuliai moka gydytis. 
Tarp vietinių Afrikos gyventojų yra 
pasakojama, kad ir drambliai, irra- 
ganosiai, ir kiti Afrikos miškų ir 
stepių gyvuliai turį savo kapus. Jie 
pasakoja apie tokias vietas, į kurias 
susirenką susirgę, sužeisti, ar visai 
pasenę gyvuliai baigti paskutines 
savo gyvenimo dienas. Ne miškuo- 
se, ne laukinėse stepėse nusibaigią 
gyvuliai, bet vietose, kur yra daug 
vandens, purvo ir molio. Žymus vo- 
kiečių keliautojas ir tyrinėtojas Šom- 
burgkas manė, kad apsirgę, sužei- 
sti ar šiaip silpni gyvuliai į vande- 
ningas vietas susirenka todėl, kad 
nekuomet nepritrūktų vandens. 
Apie kokius nors gyvulių kapus, kaip 
pasakoja vietiniai Afrikos gyvento- 
jai, Somburgkas visai nenorėjo ti- 
kėti. 

; Tačiau panašių atsitikimų, kad 
sužeisti gyvuliai bėga prie vandens, 
dažnai pasitaiko ir Europoj ir gal 
būt pas mus, Lietuvoj. Medžiotojai 
yra pastebėję, kad sužeisti šernai 
tuojau bėga į balotas vietas ir rau- 
siasi į purvą arba molį. Yra žinoma 
atsitikimų, kad sunkiai sužeistas, 
kulkos peršautas briedis įsibrido 
iki galvos į dumblą, ir po kelių 
dienų pasveiko. 

inomas gyvulių tyrinėtojas dr. 
Th. Zell aprašo vieną įdomų atsi- 
tikimą au savo šunimi. Kartą šuniui 
į koją įkando gyvatė. Tuojau šuo 
kuogreičiausiai nubėgo į netoli bu- 
vusį šaltinį, įkišo savo koją į dum- 
bla ir taip prastovėjęs net iki ryto- 
jaus dienos. Ir šuo visai pasveiko— 
gyvatės nuodai visai pradingo, 

Iš čia suminėtų kelių pavyzdžių 
matome, kad sužeisti gyvuliai bėga 
į šlapias, molingas vietas ne todėl, 
kad turėti gerti vandens, bet gydy- 
tis. Ar iš tiesų gyvuliai mcke gydy- 
tis? Kad sužinoti tai, buvo daryta 
su įvairiais gyvuliais tyrinėjimų. 


Kartą varnom buvo paduotas 
lesalas, sumaišytas su nuodais. Kai 
tiktai paukščiai patėmijo, kad yra 
užlesę nuodingo maisto, tuojau ėmė 
gert vandenį ir lesti netoli buvusį 
molį. Ir taip paukščiai kartojo vie- 
ną kartą po kito. 

Kai Indijoj sugaunamas dram- 
blys, tai jis šniūrais stipriai pririša- 
mas prie medžio, kad negalėtų vėl 
pabėgti. Gyvulys, žinoma, daužosi, 
ir todėl dažnai susikruvina šniūru 
pririštas kūno vietas, Bet kai dram- 
blys pajunta skausmą ir pastebi su- 
kruvintas vietas, tuojau - jis ima gy- 
dytis: suvilgo savo seilėmis žemės 
gabaliuką, pasidaro tam tikrą tepalą 
ir juo užtepa sužeistas vietas. Ir 
žaizdos greitai užgyja. 

Buvo daroma dar Įvairių ban- 
dymų ir su kitais gyvuliais ir be- 
veik visuomet pastebėta, kad sužei- 
stas gyvulys šiokiu ar tokiu būdu 
stengiasi žaizdą užgydyti. Be abejo, 
visi yra pastebėję, kad sužeįstas 
šuo ar katė visuomet laižo žaizdą. 
Sulaižyimas, žinoma, taip pat daug 
padeda, kad žaizda greičiau užgyja. 
Susirgę viduriais gyvuliai taip pat 
stengiasi gydytis. Dažnai galima pa- 
stebėti, kad šuo rauna irėda žoles. 
Šuo turi tam tikrą nujautimą ir jis 
ėda tik tas žoles, kurios jam gali 
padėti. 

Vanduo, molis, žolės, savo sei- 
lės ir k. yra tie vaistai, kuriais su- 
sirgę, sužeisti ar šiaip negalingi gy- 
vuliai naudojasi. Todėl šiandien ma- 
noma, kad ir Afrikos drambliai, ra- 
raganosiai ir k. miškų ir stepių gy- 
vuliai susirgę ar sužeisti bėga įšla- 
pias, molingas vietas ne todėl, kad 
visuomet prie šalies turėtų vandens, 
bet gydytis, 

Kaip namus apsaugoti 
nuo grybo. Namų, arba medžių, 
grybu vadinama tam tikra medžio 
liga. Augalų kenkėjų tarpe yra įvai- 
rių rūšių parazitų. Parazitais vadi- 
nami tokie augalai ar gyviai, kurie 
apsigyvenę ant svetimo kūno čiul- 
pia iš jo syvus ir jais maitindamiesi 
patys gyvena bei auga. Tokių me- 
džių parazitų - yra daug: įvairios 
kempinės, įvairūs graužikai, 

Grybu apsikrėtęs medis tebeaug- 
damas jau pradeda džiūti. Jeigu 
toks medis patenka namo sienon, 
tai labai greit grybas apima visą 
namą. | 

Toje vietoje, kur pats grybo 
centras, išauga didelė pelėsių krūva. 
Nuo jos į visas puses šakojasi gry- 
bo šaknys. Iš pradžių tos šaknys, 
tas pelėsių tinklas matomas aiškiai, 
bet kuo tolyn nuo paties grybo cen- 
tro, tuo eina smulkyn ir pagaliau 
paprasta akimi jau nebepastebimas. 
Šaknys skverbiasi per vieną medį 
į kitą ir taip apima visą namą. 

„ „Grybo suėstą sieną lengvai gali- 
ma persmeigti medine lazda. Taip 
atrodys medis, kuris jau visai grybo 


pagadintas. Bet tik apsikrėtusį grybu * 


medį atskirti nuo sveiko beveik ne- 
galima. 


Palankiose sąlygose grybas ple- 
čiasi labai greit. Kartais visai ne- 
lauktai, grybo pagadintos, įlūžta lu- 
bos, grindys arba ir visas namas 
sugriūva. 

Taigi grybas daro milžiniškus 
nuostolius. Ypač naujoje mūsų vien- 
sėdžių statyboje grybas viešpatauja 
labai dažnai. Prieš tokia biaurią 
medžių ligą vaistų beveik nėra. Ga- 
lima sulaikyti grybo plėtimąsi tik pa- 
bloginus jo augimui sąlygas ir pa- 
šalinus grybo pagadintus ir greta jų 
buvusius sienojus ar lentas. Grybo 
klestėjimui geriausios sąlygos tai 
drėgmė ir tamsa. Todėl reikalinga, 
kad namas būtų sausas ir kad vi- 
sos namo dalys turėtų pakankamai 
šviesos. Grybas dažniausiai prigyja 


žemutinėje namo dalyje. Taigi, sta- 
tant namą, būtinos sąlygos, kad: 

1) namo pamatai būtų įleisti į 
žemę, 

2) pirmasis sienos Vainikas būtų 
atskirtas nuo pamato molio ar sma- 
los sluoksniu, 

3) grindys būtų dvigubos ir pa- 
keltos nuo žemės, 

4) pamatuose būtų padaryti lan- 
geliai, kad vėjas ir šviesa galėtų pa- 
tekti į pogrindį. 

Be to, parenkant statybai me- 
džius, neimti tokių medžių, kurie 
beaugdami išdžiūvo. Tokiuose me- 
džiuose jeigu nebus grybo, tai bus 
kiti kokie parazitai, kurie patekę 
sienon pagadins ir visai svelkus me- 
džius. 

Vištas vakare lesinkim. 
Dabar pats ilgumas naktų. Jau tre- 
čią valandą vištos eina tūpti. Supran- 
tama, kad ligi ryto 8 valandos ne 
tik jų gūžiai išsituština, bet jau 
vištos alkį jaučia. Be to, jei vištos 
gyvena nelabai sandariame tvarte, 
tai per didesnius šalčius jos tiek su- 
nyksta, kad pradeda dėti tik pavasarį. 
Didesni paukščių augintojai yra iš- 
gudrėję. Jie lesina vištas vakare apie 
valandą aštuntą-devintą arba anksti 
rytą apie valandą ketvirtą. Smulke- 
sniems vištų augintojams vertėtų 
šiuo naudingu papročiu pasekti, tai 
yra vakare, einant gulti, vištas pa- 
lesinti. 

Būtinas reikalas žiūrėti, kad viš- 
tos galėtų atsigerti. Jei tvartas šal- 
tas ir vanduo į ledą sušąla, tai ve- 
kare belesinant reikia duoti vištoms 
ir šviežio vandens atsigerti. Vanduo 
turi būti kambario šilumos. Šalto 
vandens vištos visai negeria, nors 
ir troškulį jaučia. Dieną vanduo taip 
pat turi būti vasarošiltis ir šaltame 
tvarte atnaujinamas, įpilant šilto var.- 
dens. Tačiau reikia patikrinti, kad 
gerti paliktas vanduo nebūtų ir šil- 
tas. Tokio vandens vištos daug pri- 
sigeria ir jei tik vištidėse šalta, nuo 
to vištos persišaldo ir suserga. 

Toks labirintas yra netoli Londono miesto Anglijoj. Pasakojame, kad 
jis išlikęs iš karaliaus Enriko VIII laikų (XVI šimtmečio). Labirinto viduje 
auga labai gražūs medžiai, kurių pavėsyje žmonės mėgsta pasėdėti ir pailsėti. 

Pamėszinkite įeiti į labirintą ir nepaklydę išeikite. ERA ats 


2 uždavinys. 


Vienas jaunikaitis, turėdamas kiek pinigų, įėjo valgyklon pasistiprinti. 
Manydamas, kad savo pinigų bus jam per maža, o valgyklos savininkas ge- 
ras pažįstamas, sumanė iš jo pasiskolinti. Tad paprašė, kad jam paeskolintų 
tiek, kiek jis turėjo savų pinigų. Pažadėjo skolą grąžinti laiku, o iš to 
džiaugsmo davė savininkui gerai uždirbti, pragerdames net 10 auksinų. 

Turėdamas nežmonišką apetitą, greit ir vėl užsimanė valgyti. Įėjo 
kiton valgyklon,—ten taip pat pasiskolino iš valgyklos savininko tiek pinigų, 
kiek turėjo savų,ir taip pat išleido 10 auks. Po to dar užėjo į dvi valgyklas, 
padarė taip pat, kaip ir pirmose. 

Išėjęs iš ketvirtos valgyklos, pačiupinėjo kišenę ir pajuto, kad nebeliko 
nė vieno skatiko: visus išleido. 

Kiek pinigų turėjo jaunikaitjs pradžioje ir kiek buvo pasiskolinęs iš 
valgyklų savininkų? 

| d Ee f 
3 uždavinys. Sarada. 
Antrą, trečią jei skaitysi, 
Vandenyje pamatysi, 
Jei pridėsi prieš jį vieną, — 
Kad gi mala jis kasdieną!.., 
Pamainyti mėgink antrą, 
Tokiu būti — garbė, verta. 
Ad Lapėnas 2 t, 

4 uždavinys. Kryžiažodis. 


Įrašę į neužimtus, tuščius, langelius raides, 
gausime tokios prasmės žodžius: 
1—3: Lietuvos kunigaikščių pilis; 
2—4: naturalus saikas; 
1—2: baisios žudynės; 
3—4: j a ė m ė; 
1—4: veiksmažodžio esamasis laikas; 
2—3: dangaus kūnas. 
A. Panavas 2 t. 


5 uždavinys. 


Pirklys pirko 11 rasinių avių, mokėdames po 35 auksirus už kiekvieną. 
Dalį avių jam išvogė. Likusias pirklys pardavė, pakeldamas pirkimo kainą 
už avį tiek po 5 auksinus, kiek avių buvo pavogta. 

Kiek gi avių buvo pavogta, jeigu žinome, kad pirkimas ir pardavimas 
nedavė jam nei pelno, nei nuostolio? 

Juozas 92 t. 

5 uždavinys. Vizitinės kortelės. 

Reikia išskaityti, kuo užsiima šitie ponai, kurie siunčia pasveikinimus 
Kalėdų proga. 


R. Siuča 


L. Jovėšas 


L. Vakis 


Alf. Kalesinskas 2 t. 
6 uždavinys. Mislės. 


1. Eina per vandenį, — neprigeria; 
eina per ugnį, — nesudega; 
eina per šiaudus, — nečiuža, E 
A. Krasauskas 1 t. 
2. Dieną kaulus nešioja, naktį — žiopso. 
A. Kalesinskas 1 t. 
3, Du galu ir galas. 


Beržo šakelė 1 t, 

Ko čia juoktis? 


— Girdėjau, tamstos ponia nukentėjo 
automobilio katastrofoj? 

— O, nieko rimto — ir automobiliui 
ir mano Žmonaitik truputį dažai nusitrynė. 


(OJO) 


— Bet tikrai sakau, sako vienas 
gyvulių mėgėjas, — kad yra šunų, kurie 
už savo šeimininką protingesni. 

— Žinoma,—patvirtina kitas, —aš pats 
tokį turiu. 

(OJO) 


— Ką, tamsta prašai išmaldos, o atsi- 
duodi, kaip alaus bačka... 

— Alaus bačka, alaus bačka, argi 
tamsta norėtumei, kad vargšas elgeta šam- 
panu kvėpėtų? 

(OXO) 


— Kodėl tamsta sėdėjai trejus metus 
kalėjime — klausia teisėjas kaltininką. 
— Todėl, kad manęs anksčiau neiš- 
leido. 
OJO 


— Kas yra pas mus,—klausia mokyto- 
jas, — kai Amerikoje šviečia saulė. 
— Bedarbė, pone mokytojau, atsakė 
mokinys. 
(OO) 


— Mamyte, Pranelis man sakė, kad 
aš esu gražiausia ir protingiausia mergaitė 
visame mieste. Jis mane nori vesti. 


— Nepatarčiau, dukryte, už jo tekėti. 


Dar prieš vestuves jis į akis meluoja, tai 
kas bus toliau. 
oe 


— Sakyk, Petrai, į ką panašios šių 
dienų motėrys? 

— Siy laikų moterys panašios į sie- 
nas, kurios buvo daug kartų teptos ir vėl 
nusišėrė, nes jau nelimpa dažai. 


(OFO) 


Redaktorius ir leidėjas Antanas Juknevičius. 


Jonas su Baltrum sėdi karčiamoje už 
staliuko. Išgėrus po keletą stikliukų, 
Jonas klausia: 

— Pasakyk, Baltrau, ar yra kas ge- 
resnio kaip stikliukas šiltosios? 


— Via! 
— Na, o kas? 
— O gi visas butelis. 


OJO) 


— Tamstos bilietas paprasto keleivių 
traukinio, o tamsta važiuoji greituoju 
traukiniu, tai tamsta privalai už greitumą 
primokėti, — reikalauja konduktorius. 

— Kas čia tokio — aiškinasi keleivis, 
traukinys gali ir pamažu važiuoti man 
vistiek. Laiko turiu pakankamai. 


OJO) 


— Meldžiamasis, kas dabartiniais lai- 
kais be pinigų galima padaryti? 
— Ugi, vien tik skolos! 


(OJO) 


— O tu, čigonpalaiki, nori mane pri- 
gauti, juk tas arklys aklas! 
— Na, ir ką tai kenkia, juk neduosi 
jam laikraščių skaityti. 
(OLO) 


— Katre, kur bėgi? 
— Pas kaimyną bėgu pažiūrėti. 
— O ką ten žiūrėsi? 
— Matysiu, ar daug Agota turi krai- 
čio, juk viską į kiemą išneš.... 
(OJO 


— Pasakykite, vaikai, ką žąsis dar 
duoda be mėsos ir kiaušinių — klausia 
mokytojas. Mokiniai tyli. 

— Kaip tai ne vienas nežinot! Na tik 
pagalvokit, ką turite namie lovose? 

— Blakių, ponas mokytojau,— atsilie- 
pia vienas mokinių. 

OJO) 


— Joneli, prašau išvardinti žvėris pa- 
vojingus Žmogui. 

— Liūtas, vilkas, tigras. 

— O kuris pavojingas paukščių? 

— (Gandras, ponas mokytojau! 


OO) 


— Kada tamsta sumokėsi už mašiną? 
klausia siuvamųjų mašinų agentas. 

— Užmokėsiu? Juk tamsta parduoda- 
mas mašiną man sakei, kad greit ji pati 
už save užsimokės. Taigi atmink, ką kal- 
bėjai. 

(OJO 

išsirašo kiekviena lietuviška šeima. 


„Vilniaus Rytojuje“ skaitytojas randa žinių iš viso pasaulio, gali 
pasiskaityti rimtų straipsnių svarbiausiais lietuvių gyvenimo 
klausimais. 


„Vilniaus Rytojus“ deda daug korespondencijų iš visų Vilniaus 
krašto kampelių. kur tik gyvena lietuviai. 


„Vilniaus Rytojuje“ yra nemaža žinių iš Nepr. Lietuvos, kurios 
| dedamos stutrauktos arba atskirais straipsniais. 


„Vilniaus Rytojuje“ būna straipsnių iš ekonominio gyvenimo, 
gražių pasiskaitymų, apysakų, feljetonų ir t. t. 


„Vilniaus Rytojus“ duoda ūkininkams nemokamą didelį (S pusl.) 
dvisavaitinį priedą ,„Mūsų Artoją“, kuriame rašo agronomai 
specialistai. 


„Vilniaus Rytojus“ duoda vaikams nemokamą dvisavaitinį priedą 
„Aušrelę““, kuri vaikų yra labai mėgiama ir skaitoma. 


„Vilniaus Rytojus“ yra ir pigiausias laikraštis, nes metams atsiei- 
na tik 3 auksinai. 
| Kas dar nėra išsirašes „Vilniaus Rytojass“, kreipkitės 
A “šiuo adresu: Wilno, Dąbrowskiego 5-1, „Vilniaus Rytojus“. 

À ; ; = BS W. 

; kuris šiemet mini savo kilnaus darbo 

N dešimtmetį? 

f „Jaunimo Draugas“ yra vienintelis Vilniaus ir Suvalkų W} 
JN kraštų lietuvių jaunuomenės laikraštis. I 


HR sJaunimo Draugas“ gina Vilniaus Krašto lietuvių, o ypa- Di 
MI tingai jaunimo reikalus, ug 


D „Jaunimo Draugas“ skelbia Dievo ir Tėvynės meilės idea- d 
lus, grįsdamas tuo būdu tiesų ir tikrą kelią į mūsų 


d tautos šviesesne ateitį. 2 
JI „Jaunimo Draugo“ kiekviename numeryje rasite gražių, WI 
UD pamokančių straipsnių, jaunų mūsų rašytojų kūrinė- du 
JN lių, skambių eilėraščių, daug žinių, žinelių-įdomių gal- H 


vosukių, linksmų monologų, feljetonų ir juokų. 


KI „Jaunimo Draugas“ jau davė kiekvienam savo prenume- Ai 
ratoriui gražių dovanų, jisžada apdovanoti savo skai- ff 
tytojus ir ateinančiais metais. J 


WK „Jaunimo Draugas“ po savo dešimtmečio eis žymiai di- Me 
Nu desnio formato, 48 puslapių talpumo. Bus gausiai (f 


NR iliustruotas. Talpins daug viso pasaulio, N. Lietuvos fA} 
HNA ir Vilniaus krašto jaunimo gyvenimo vaizdų. Dės i 
nuotraukas tik to jaunimo ir tų skyrių, kurių tarpe 
Di turės savo skaitytojų ir platintojų. Talpins, jiems su- Wé 
Hu tikus, ir paskirų platintojų — naujosios gadynės knyg- JN 
d | nešių — fotografijas. į t 
„Jaunimo Draugas“ turės plačią, įdemią ir naudingą mo- 
à terų kertelę, sporto skyrių. Skirs daug vietos teisi- À 
AU niams patarimams, sveikatos, higienos ir kitiems nu- NI 
f rodymams. OR 
7 „Jaunimo Draugas“ metams kaštuoja tik 2 auks. Todėl E 
kiekvienas lietuvis jį išsirašo, skaito ir prikalbina ki- Gd 
d tus tą įdomų ir naudingą laikraštį išsirašyti. Vi 
f | WT IN 
f Prenumeratą ir laiškus siųskite šiuo adresu: JU 
d „JAUNIMO DRAUGAS“ E 
IN Wilno; Dąbrowskiego 5—1. | | | 


